Maumoon Ge Verikamugai Aniyaaverikan Thahanmal Kuri Ehme Meeheh Ge Vaahaka - Vaguthu\nމައުމޫންގެ ވެރިކަމުގައި އަނިޔާވެރިކަން ތަހަންމަލް ކުރި އެންމެ މީހެއްގެ ވާހަކަ\nކުރީގެ ރައީސް އަލްއުސްތާޛް މައުމޫން އަބްދުލްޤައްޔޫމްގެ ވެރިކަމުގައި ނުޙައްޤުން ޖަލަށް ލެވުނު ކިތަންމެ ބަޔަކު އެބަތިއްބެވެ. ހައްޔަރުކޮށް އެތައް ދުވަހަކު ބޭތިއްބުމަށް ފަހު ދައުވާއެއް ނުކޮށް އަދި ތަޙްޤީޤުގައި ސުވާލެއް ވެސް ނުކޮށް އެތައް ބަޔަކު ދޫކޮށްލިއެވެ. އެމީހުންގެ ހަޔާތުން ގެއްލިގެން އެދިޔަ ދުވަސްތަކުގެ ސަބަބުން ލިބުނު ގެއްލުމުގެ ބަދަލެއް ނުލިބެއެވެ.\nރައީސް މައުމޫންގެ ވެރިކަމުގައި ކުށެއް ނުކުރަނީސް ޖަލަށް ލެވުނު މީހުންގެ ވަރަށް ގިނަ ވާހަކަތައް ހުންނާނެއެވެ. މިއީ އޭގެތެރެއިން އެންމެ މީހެއްގެ ވާހަކައެވެ.\nއައްޑޫ ސިޓީ އަށް ނިސްބަތްވާ އަބްދުލް ސަލާހް ހަސަން ފޭސްބުކްގައި ކޮށްފައިވާ ޕޯސްޓެއްގައި ބުނެފައިވާ ގޮތުގައި އޭނާގެ ފުރާވަރު ދުވަސްވަރު ރައީސް މައުމޫންގެ ވެރިކަމުގައި މާލެ އިން އޭނާ ހައްޔަރު ކުރީ ރާއްޖޭގައި އޭރު ހިނގަމުންދާ ނާއިންސާފު ކަންތައްތައް ރިޕޯޓް ކުރުމުންނެވެ.\n"ރައީސް މައުމޫނެވެ. އަޅުގަނޑުގެ ހަނދާނަށް މިހާރު އަންނަނީ މަނިކުފާނުގެ ވެރިކަމުގައި އަޅުގަނޑުގެ ފުރާވަރު ދުވަސްވަރު ޖަލުގައި ހޭދަކުރަން ޖެހުނު ދުވަސްތަކެވެ. ދޫނިދޫ އާއި މާފުށީ ޖަލުގައި އޭރު އަޅުގަނޑު ދުވަސްތައް ހޭދަކުރަން ޖެހުނީ އެންމެ ކަމެއް ވެގެންނެވެ. އެއީ މަނިކުފާނުގެ ވެރިކަމުގައި ރާއްޖޭގައި ހިނގަމުންދާ ނާއިންސާފު ކަންތައްތައް ރިޕޯޓް ކުރުމުންނެވެ." ސަލާހް ލިޔެފައި ވެއެވެ.\nއޭނާ އިތުރަށް ބުނީ ފަސް ވަރަކަށް އަހަރު އެމައްސަލައިގައި އޭނާ ޖަލުގައި ހޭދަކުރަން ޖެހުނު ކަމަށެވެ.\n"އަޅުގަނޑު ގާތްގަނޑަކަށް ފަސް ވަރަކަށް އަހަރު ޖަލުގައި ހޭދަކުރީމެވެ. އަޅުގަނޑުގެ ތައުލީމު ހޯދަން ކުރި އުއްމީދާއި، އަޅުގަނޑުގެ ހުވަފެންތަކާއި، މުސްކުޅިވެފައިވާ އަޅުގަނޑުގެ މައިންބަފައިންގެ ހުވަފެންތައް ވިއްސިވިހާލިވެގެން ދިޔައީއެވެ. އަޅުގަނޑަށް އޭރު އެއްވެސް މީހެއްގެ އެހީއެއް ނުލިބެއެވެ. އެއްވެސް މީހަކު އަޅުގަނޑު ދޫކޮށްލާކަށް ގޮވައެއް ނުލައެވެ." ސަލާހް ބުންޏެވެ.\nސަލާހް ދެން ކޮށްފައި ވަނީ ސުވާލެކެވެ. އޭނާ ބުނީ އޭނާގެ ހުވަފެންތަކަށް ހުރަސްއެޅި ވަޒީފާގެ ފުރުސަތުތައް ގެއްލުވާލާ ޔުނިވަސިޓީއެއްގައި ކިޔަވަން ކުރި އުއްމީދުތައް ފުނޑާލުމުގެ ޒިންމާ ނަގަން ޖެހޭނީ ކާކު ހެއްޔެވެ؟\nސަލާހް ރައީސް މައުމޫނާއި އެމަނިކުފާނުގެ އާއިލާ އަށް ރައްދުކޮށް ބުނެފައި ވެއެވެ. "މިހާރު މަނިކުފާނުގެ އުމުރު ތިވަނީ 80 އަހަރަށް ވުރެ މަތި ވެފައެވެ. އެދުވަހު އަޅުގަނޑުގެ ބައްޕަގެ އުމުރަކީ ވެސް ތިއީ އެވެ. މިއަދު މަނިކުފާނުގެ ދަރިފުޅު ވެސް އެއޮތީ ޖަލުގައެވެ. އަޅުގަނޑާއި އަޅުގަނޑުގެ އާއިލާ އިން އަޅުގަނޑު ޖަލަށްލި ދުވަހު ކުރި އިހްސާސްތައް މިހާރު ހަނދާނަށް ގެންނަވާށެވެ. ﷲ މުއްސަނދިކަމާއި ބާރު މީހުންނަށް ދެއްވަނީ އިމްތިހާން ކުރެއްވުމަށްޓަކައެވެ."\nރައީސް މައުމޫންގެ ވެރިމުގައި ނުޙައްޤުން އަނިޔާ ލިބުނު ޖަވާހިރު ވާދީ އިލްޔާސް ފަދަ ބޭފުޅުން ލިޔުއްވާފައިވާ ލިޔުއްވުންތަކުން މިހާރު ވެސް ރައީސް މައުމޫންގެ ވެރިކަމުގައި ޝަރީޢަތް ކުރިއަށް ދިޔަ ގޮތާއި މީހުން ޖަލުގައި ބަންދުކުރެވުނު ގޮތްތައް ފެންނަން އެބަހުއްޓެވެ. އަދި އެދުވަސްވަރުގެ ކަންކަން އަމިއްލަ އަށް ތަޖުރިބާކުރި ކިތަންމެ ބަޔަކު މިހާރު ވެސް އެވާހަކަ އެބަ ކިޔައިދެއެވެ.\nފެބުރުއަރީ 17, 2018 10:55\nތިވާހަކާަގެ ސަބަބުން އަޅުގަނޑުގެ ހިތުގާ އިތުރައް ނަފުރަތުކަން އުފެދިއްޣެ\nފެބުރުއަރީ 17, 2018 11:00\nދެން ކީއްވެތޭ ތަމަން މަޢުމޫނު ކުރިން ޖަލައްނުލީ...\nފެބުރުއަރީ 17, 2018 11:10\nކިޔާނެއެއްޗެއް ނެތިގެން ތަމެންތިއުޅެނީ މައުމޫނުވަރުގެ އަދުލުވެރިޔަކު ނެތް!\nފެބުރުއަރީ 17, 2018 11:14\nއަހަރެންގެން ފިރިމީހާވެސް 28ދުވަސް ވަންދެން ދޫނިދޫޖަލައްލާފައިބެހެއްޓި އެއްވެސް ކުށެއް ނުކޮށް ހުއްޓައި މާލެެގައި އުޅެނިކޮން ރާއްޖެތެރޭ ގެރަށެއްގައި ހިނގި ކަމެއް ގެތެރޭގައި ފިރިމީހާއަށް އެއްވެސް ކަމެއް ނޭންގޭ ކަމެއްގެ ތެރެއަށް ލައިގެން ތެޅުވީ ވަރަށް އަނިޔާ ވެރިކޮން ކަންތައް ކުރީ އެއްވެސް މީހަކަށް ދެރައެއްދީފަ އަނެކަކަށް އުފަލަކުނޫޅެވޭނެ އިންޝާﷲ މިއޮތީ އެދުވަސް އައިސް ބޯމަތިވެފާދޯ؟\nފެބުރުއަރީ 17, 2018 12:02\nމައުމޫން ޒަމާނުގަ ގާނޫން އަސާސީ އޮތީ މިހާރުގޮތަކަށް ނޫން. އޭރުގެ ސިޔާސަތު ބައްޓންވެފަ އޮތީ އޭރުގެ ގާނޫންގެމައްޗަށް 3ބާރު އެކަކަށް. ނަމަވެސް އެމަނިކުފާނު ވަރަށްވެސް އަދުލުވެރި. 30 އަހަރަކީ މަދު ދުވަސްތަކެއްނޫން. ވަރަށް ގިނަ ކަންތައް ހިނގާފަހުންނާނެ. އެހެނަސް މިހާރު މިދެކޭ ވެރިންނަށް ގަދަކަމުންވެސް އެއްޓާމްވެސް ހަމަކުރެވޭ ވަރެއްނޫން. މައުމޫނަކީ އަބަދުވެސް ހިތްތަކުގެ ރައީސް.\nފެބުރުއަރީ 17, 2018 12:35\nކަލެއަށް ތިހިރީ މައުމޫނު އެނގި ދަސްވެފަ. ޢެއީ މައުމޫނެއް ނޫން. މަލްޢޫނެއް..!\nފެބުރުއަރީ 17, 2018 15:55\nއިންސާފާ ޢަދުލުވެރިކަމަކީ ކޮންމެހެން ޤާނޫނު އަސާސީއަކުން އަންނަންޖެހޭ އެއްޗެއްނޫން. އޭރުވެސް މިހާރުވެސް އޮތީ އިންސާފާ ޢަދުލުވެރިކަމުގެ ދީން ކަމުގައިވާ އިސްލާމް ދީން\nފެބުރުއަރީ 17, 2018 11:19\nމައުމޫނު ކުރިއްޔާ ދެން މިހާރު ކުރަން ޖެހޭތަ.\nފެބުރުއަރީ 17, 2018 12:48\n.މައުމޫނަށް ވެސް އިހްސާސް މިހާރު ކުރެވޭނެޢޭ ދޯ އެބުނީ.\nފެބުރުއަރީ 17, 2018 11:21\nތިއީވެސް ތެދެކެވެ. ޢެކަމަކު ދެރަކަމަކީ އެއަނިޔާލިބުނު ބައެއް މީހުން މައުމޫނާ އެއްކޮޅަށް ތިބިކަމެވެ.\nފެބުރުއަރީ 17, 2018 11:42\nއަޅުގަނޑަކީ ވެސް ތިޔަފަދަ އަނިޔާ ލިބުނު މީހެއް . ހައްޤުން ކަމަކާނުލާ\nފެބުރުއަރީ 17, 2018 11:44\nއަޅުގަނޑު ވެސް އެބަހުރިން ކިޔާދޭން ބޭނުން\nފެބުރުއަރީ 17, 2018 11:47\nމައުމޫން ކުރީމަ ކުރަނީކީ ނޫން. ޤާނޫންގެ ކުރިމަތީ އެންމެން ހަމަހަމަ ވާންޖެހޭނެ. ޖަލުހުކުމް ތަންފީޒު ކުރަމުން އެދަނީ އެކަމުގެ ހައްގު އަދަބް ވެރިން. ޢިންސާފަށް ލޯބިކުރައްވާ\nފެބުރުއަރީ 17, 2018 11:54\nމި ރައީސް ކޮޕީ ކުރަނީތާ!\nފެބުރުއަރީ 17, 2018 11:56\nސަލާހް ތިދައްކަވާ ވާހަކައަށް ތާއީދު. މައުމޫން ވަނީ އޭނަގެ ރަން އެހެނަސް ޖަހަންނަމައިގެ ދުވަސްވަރު އެތައް ބައްޕައަކު އެތައް މަންމައަކު އެތައް ޒުވާނުންނެއް ކަމަކަށް ނުވާ އެހެނަސް ތިމާގެ ވެރިކަން ފީވެ ފަޅާގެން ދާނެ ނުވަތަ ވެރިކަމުގެ ހައިބަތާއި ގަދަރުގާ ރޮގެއް އެޅިދާނެ ފަދަ ކަމެއް ކަމަށް ބަލާ5އަހަރު6އަހަރު3އަހަރު މީހުން ޖަލުގާ ބަންދުކޮށްގެން ގެންގުޅެފާ. އެމީހުންގެ އާއިލާތަކުން ކެނޑިނޭޅި ރައީސަކަށް ހުރި މީހާއަށާ މިނިސްޓަރުންނަށް ސިޓީ ފޮނުވާ ރޮއި އާދޭސް ކުރިއަސް ކަހާތަން ހިރުވާ ވެސް ނުލާ. މިއަދު ބަންދޭ ކިޔާފަ ދެކޮޓަރި ސިޓިންގ ރޫމް އެޕާރޓްމަންޓެއް ދީފަ ގެއިން ނަސްރީނާ ކައްކާ އެއްޗެހި ކޮންމެ ވަގުތަކު އެތާ އިދެގެން ކެވޭ ގޮތް ވެފަ. ކޮންމެ2ދުވަހަކުން 1 ދުވަހު ޝާހީ އިއްޒަތުގަ ގެންގުޅުނު އާއިލާއާ ބައްދަލުވެފަ. ދެގަޑިން ދެގަޑިން ވަކީލާ ބައްދަލުވިޔަސް އޭރު6މަސް7މަސް ވެގެން ހޮސްޕިޓަލްގެ ހާލު ދެރަވެގެން އެޑްމިޓް ކޮށްފަ އޮތަސް އާއިލާއަށް އަންގާނުލާނެ. އެހެންވެ އަދި ފެންނަތަން ކުޑައެއްނު\nފެބުރުއަރީ 17, 2018 12:32\nހައްގު ކަމަކާނުލާ އަނިޔާ އެއް ޖަލަކަށް ނުލާނެ، އޭރުވެސް މިހާރުވެސް ކުށެއްކޮށްގެން ޖަލަށް ލާފިއްޔާ އެއޭ ވެރިއަކަށް ހުރި މީހެއްގެ މައްސަލަ ކުއްކުރި މީހާގެ ޢާއިލާއަށް އަދި އެމީހާއަށްވެސް ގޯސްވާނީ.. ވެރިއކަށް ހުރި ފަރާތެއް. މީ އަސްލު ހަޤީގަތަކީ..\nފެބުރުއަރީ 17, 2018 13:11\nބުނަންވާހަކައެއް... ޗައިނާ ރަޝިޔާ އަކީ އދ. ގެ ސަލާމަތީ މަޖިލީހުގެ ވީޓޯކުރުމުގެ ބާރު އޮތް ދެގައުމު ދެއްތޯ؟ އެކަން މިއުޅޭ ގަްއްދާރުންނަން ނޭނގުނީމާ އަންތަރީސް ވެއްޖައީމް. ހަމަ ކަރުން ނާރު ނަގާފަ ބޭކާރު ހުސް ގޮވިލި ގޮވަގޮވާ ތިބެންޖެހޭނީ. މާޔަހޫދީ ގައިދީ ގަންޖާމާނުގެ މަކަރުވެރި ބަހަށް ހެއްލޭ އެންނެނަން ލިބޭނީ އިންތިހާ ދެރަވަރުކަން، ބަލަމާބަހީ...\nފެބުރުއަރީ 17, 2018 13:27\nއަހުރެންވެސް މައުމޫނު ވެރިކަމުގަ 45 ދުވަހު ޖަލުގައި އޮތިން\nރިޕޯޓުކުރީ ކާކުކަންވެސް އަދި އަހުރެން ޖަލުގައި އޮތްކަން ވެސް މައުމޫނަކަށް ނޭގޭނެ .\nމިޔަދު މައުމޫނު ކުށެއްނެތި ޖަލުގައި އޮތްކަން އަހުރެނަށް އެނގޭ ! އެކަމާ އަހުރެން ދެރަވަން ! ހިތާމަވެސް ކުރަން\nފެބުރުއަރީ 17, 2018 13:42\nޢަޅުގަނޑުގެ ބައްޕަވެސް އެއްވެސް ކުށެއް ނެތި ޖަލުގަ އޮތް އެތައް އްހަރެއް ވަންދެން މައުމޫން ގެ ވެރިކަމުގަ\nފެބުރުއަރީ 17, 2018 13:45\nއަހަރެން މައުމޫނުގެ ދައުރުގައި 2000 ގެ ކުރީކޮޅު ހައްޔަރުކުރީ ޚަބަރެއް ލިޔެގެން. ސުވާލު ކޮށްލާފައި ދޫކޮށްލާނެކަމަށް ބުނެ ބަހައްލައިގެން ގެންދިޔަ ގޮތައް 10 ރޭ ވަންދެން ގޮޅީގައި ބޭއްވި.5ދުވަސް ކޮށްފައި ފުރަތަމަ ސުވާލެއްވެސް ކުރީ. އެހީ ގަސްތުގައި ވެރިންނަށް ނޭންގި ދޮގު މަޢުލޫމާތެއް ބޭރުކުރީ ކީއްވެގެން ކަމަށް. އެކަމާ އިންކާރު ކުރަމުން ގޮސް އެންމެފަހުން ގަދަކަމުން ލިޔުއްވި ބަޔާނުގައިވެސް އެކަމަކަށް އެއްބަހެއް ނުވަން. ބަޔާނުގައި ސޮއިކުރުވީ، ފުރަތަމަ ސުވާލު ކުރިތާ5ދުވަސް ވަހުން. ދެން ހަމަ އެ ގޮޅީގައި ހުރީ. އެހުރި އިރު، މައްޝޫރު އީވާން ނަސީމު އާއި، އަޒްލީނާ މަރާލި ޒުހައިރާ، ސަގަރު ލުތުފީ އާ ދިމާވި. އަދި އެނޫން ބައެއް ބޮޑެތި ކުއްވެރިންނާ ދިމާވި.\nއޭގެ ތެރެއިން ދިމާވި، އެކަކީ، ރ. އަތޮޅު ރަށެއްގެ މުދިންކަން ކުރި ޒުވާނެއް. އެރަށުގެ ކޯޓުގެ ތުޖޫރި ދަންވަރު ގެއްލުމުން، އެކަން އެޅުވީ މުދިމުގެ ބޮލުގައި، އެހެނީ އޭނާ ޢާންމު ގޮތެއްގައި ފަތިސް ނަމާދަށް ދާން ވެގެން އެންމެ ކުރިން ގެއިން ބޭރަށް ނުކުނަނީ މުދުމު ކަމަށް ބުނެފައި. އެކަމަށް އެއްބަސް ނުވެގެން އެފަކީރުގެ މޮއްކޮޅު ވެލިގަނޑުގައި ކާތާ، އަދަބު ދީ ދީ މުޅިން ހުރީ ކުރަލާ ފާރުވެފައި. އެވަރަށް އަނިޔާއާ ކުރިމަތިލާން ޖެހުނު ހަމައެކަނި އޭނާއަށް. އަދި ނިކަމެތި އަޅުގަނޑުގެ ކުށެއް ނެތި 10 ރޭ ވަންދެން ގޮޅީގައި ބަންދުކޮށް ޝަރީއަތެއް ކުރުމެއް ނެތި، އިތުރު3މަސް ދުވަސްވަންދެން ގޭ ބަންދުވެސް ކުރި. އަޅެ އަޖައިބެއް ނުވާނެތަ، މައުމޫނު މިއަދު މި އުޅޭ ވައްތަރަކުން އަދި ޖަހާ ސަކަރާތަކުން.\nފެބުރުއަރީ 17, 2018 19:15\nހަމަ އެނަނިކުފާނުގެ ޒައާމަތުގައިި އަޅުގަނޑު ފުލުސް އޮފީހަށްގެންގޮސް ދެހަފްތާވާންދެންދެމީ ޗާންދަނީމަގުގައޮތް ކްރޯސް ލައިނުނޫންް ތަނަކުން މަގުހުރަސް ކުރީމަ.އެވެސް ދުވަހެއް.\nފެބުރުއަރީ 19, 2018 07:44\nތީނަ ރިޕޯޓު ކުރި 1.ނާއިންސާފު ޢަމަލު ލިޔެލަ ދީބަލަ. ޢެއްޗެކޭ އަދި ތިހެން ލިޔެލުމަކުން ކިހިނެއް ޤަބޫލު ކުރާނީ


ރޭގަނޑުގެ ކެއުމެއް ކޭޓަރ ކޮށްދެއްވާނޭ ފަރާތެއް ހޯދުމަށް\n170 މީހުންނަށް ރޭގަނޑުގެ ކެއުމެއް ކޭޓަރ ކޮށްދެއްވާނޭ ފަރާތެއް ހޯދުމަށް ބޭނުންވެއެވެ. މި ކެއުން އިންތިޒާމު ކުރަންވާނީ، ކޭޓަރ ކޮށްދެއްވާ ފަރާތުން ހަމަޖައްސަވާ ތަނެއްގައި 06 ނޮވެންބަރު 2014 ވާ ބުރާސްފަތި ދުވަހުއެވެ.\nވީމާ، މި މަސައްކަތް ކޮށްދެއްވުމަށް ޝައުޤުވެރިވެލައްވާ ފަރާތްތަކުން 2014 ނޮވެންބަރު 04 ވާ އަންގާރަ ދުވަހުގެ 11:00 އަށް މި ސްކޫލަށް ދުރުވެ މަޢުލޫމާތު ސާފުކުރެއްވުމަށްފަހު، 2014 ނޮވެންބަރު 05 ވާ ބުދަ ދުވަހުގެ 11:00 އަށް އަންދާސީހިސާބު ހުށަހެޅުއްވުން އެދެމެވެ.\nނޯޓް: މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކުގެ އަންދާސީހިސާބު ބަލައިނުގަނެވޭނެ ވާހަކަ ދެންނެވީމެވެ.\nސުންގަޑި: 04 ނޮވެންބަރު 2014 1100


Dhigu Muhdhathakah Hidhmai Kurehvi 106 Beyfulhakah Inaam Dhevvaifi\nދައުލަތަށް ދިގު މުއްދަތަކަށް ހިދްމަތް ކުރެއްވި 106 ބޭފުޅަކަށް އިނާމް ދެއްވައިފި\nދައުލަތަށް ދިގު މުއްދަތަކަށް ޚިދުމަތް ކުރެއްވި 106 ބޭފުޅަކަށް އިނާމް ދެއްވައިފި\n27 ޑިސެމްބަރ 2021 - 14:44:09\nދިވެހި ދައުލަތަށް ދިގު މުއްދަތަކަށް ޚިދުމަތް ކުރެއްވި ބޭފުޅުންގެ ޚިދުމަތުގެ އަގު ވަޒަން ކުރައްވައި 106 ބޭފުޅަކަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ޝަރަފުގެ ބެޖާއި އައްޑަނަ ދެއްވައިފިއެވެ.\nއެބޭފުޅުންނަށް ޝަރަފުގެ ބެޖާއި އައްޑަން ދެއްވީ ޤައުމީ އެއްބައިވަންތަކަމުގެ ދުވަހުގެ މުނާސަބަތުގައި ރޭ ޖުމްހޫރީ މައިދާނުގައި ބޭއްވެވި ރަސްމީ ޖަލްސާގައެވެ.\nމިއީ، ދިވެހި ދައުލަތަށް 35 އަހަރަށްވުރެ ދިގު މުއްދަތަކަށް ޚިދުމަތްކުރައްވައިފައިވާ ބޭފުޅުންގެ ތެރެއިން މަޤާމުގެ މަސްއޫލިއްޔަތު އަދާކުރެއްވުމުގައި ޤާބިލުކަމާއި، އިޚްލާޞްތެރިކަމާއެކު ކުރައްވައިފައިވާ ޚިދުމަތްތަކަށާއި، އެބޭފުޅަކު ވަޒީފާ އަދާކުރެއްވި މުއައްސަސާގެ ކުރިއެރުމަށް ކުރައްވައިފައިވާ ޚިދުމަތްތަކުގެ އަގު ވަޒަންކުރެއްވުމުގެ ގޮތުން ޤައުމީ ފެންވަރުގައި، ދިވެހި ދައުލަތުން ރައީސުލްޖުމްހޫރިއްޔާ ދެއްވަން ފެށްޓެވި ޝަރަފުވެރި އިނާމެކެވެ.\nރޭ އިނާމު ލިބިވަޑައިގެންނެވި ބޭފުޅުންގެ ތެރޭގައި 50 އަހަރަށްވުރެ ދިގު މުއްދަތެއްގައި ދައުލަތަށް ޚިދުމަތް ކުރައްވައިފައިވާ2ބޭފުޅަކު ހިމެނިވަޑައިގަތެވެ. އެ ބޭފުޅުންނަކީ ހއ. އުލިގަމު މެޖިސްޓްރޭޓް (ރިޓަޔަރޑް) އަލްއުސްތާޛު އިދުރީސް އާދަމާއި، މިނިސްޓްރީ އޮފް ފޮރިން އެފެއާޒްގެ އެމްބެސެޑަރ އެޓް ލާޖްގެ މަޤާމުގައި ހުންނެވި މާފަންނު މާހުރާ އަލްފާޟިލް އަޙްމަދު ސަލީމެވެ.\nދިވެހި ދައުލަތަށް ޚިދުމަތް ކުރެއްވުމުގެ އިނާމު ރޭ ލިބިވަޑައިގެންނެވި 106 ބޭފުޅުންގެ ތެރެއިން 26 ބޭފުޅުންނަކީ އަންހެން ބޭފުޅުންނެވެ. ދިވެހި ދައުލަތަށް ޚިދުމަތް ކުރެއްވުމުގެ އިނާމު ރޭ ލިބިވަޑައިގެންނެވި ބޭފުޅުންގެ ތެރޭގައި، ދައުލަތުގެ އެކި މުއައްސަސާތަކުގައި އެކި ފެންވަރުގެ މަގާމުތައް ފުރުއްވައިފައިވާ ބޭފުޅުން ހިމެނިވަޑައިގެންނެވިއެވެ. އެގޮތުން، އެމް.އެން.ޑީއެފް.އާއި، ދިވެހި ފުލުހުންގެ ޚިދުމަތާއި، އެހެނިހެން މުއައްސަސާތަކުގެ ގިނަ ޢަދަދެއްގެ ބޭފުޅުންނަށް ވެސް ރޭ އިނާމު ލިބިވަޑައިގަތެވެ.\nދިވެހި ދައުލަތަށް ޚިދުމަތް ކުރުމުގެ އިނާމަށް ބޭފުޅުން ހޮއްވެވުމުގެ މަސައްކަތް ކުރެއްވީ ޤައުމީ އިނާމާބެހޭ ކޮމިޓީންނެވެ. މި ރަސްމިއްޔާތުގައި ރައީސް ވަނީ ރޭގެ ޖަލްސާގައި ދިވެހި ދައުލަތަށް ދިގު މުއްދަތަކަށް ޚިދުމަތް ކުރައްވައިގެން ޝަރަފުގެ ބެޖާއި އައްޑަނަ ލިބިވަޑައިގެންނެވި ހުރިހާ ބޭފުޅުންނަށް މަރުޙަބާ އާއި ތަހުނިޔާ ދަންނަވާފައެވެ.\nދިވެހި ދައުލަތަށް ޚިދުމަތް ކުރެއްވުމުގެ އިނާމު ލިބިވަޑައިގަންނަވާ ބޭފުޅުންގެ ޢަދަދު ގިނަކަމާއެކު، ޤައުމީ ފެންވަރުގައި ބޭއްވޭ ދެ ޖަލްސާއެއްގައި އިނާމު ދެއްވާގޮތަށް ވަނީ ރައީސް ނިންމަވާފައެވެ. މިގޮތުން، މިދިޔަ ޖުމްހޫރީ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި، 117 ބޭފުޅަކަށް ދައުލަތަށް ޚިދުމަތް ކުރެއްވުމުގެ އިނާމު ވަނީ ދެއްވާފައެވެ. އަދި ރޭ އިނާމު ދެއްވީ ބާކީ ތިބި 106 ބޭފުޅުންނަށެވެ.\nދިވެހީންގެ އެއްބައިވަންތަކަމުގެ ދުވަހުގެ މުނާސަބަތުގައި ރޭ ބޭއްވެވި ޖަލްސާގައި، 2004 ޑިސެންބަރު މަހުގެ 26 ވަނަ ދުވަހު ރާއްޖެއަށް ކުރިމަތިވި ސުނާމީ ކާރިސާގައި މި ދުނިޔެ ދޫކުރި މީހުންގެ ހަނދާނުގައި 1 މިނެޓުގެ ސުކޫތެއް ގެންނެވިއެވެ. އަދި އެއްބައިވަންތަކަމުގެ ދުވަހާ ގުޅޭގޮތުން ތައްޔާރުކޮށްފައިވާ ވީޑިއޯ ރިޕޯޓެއް ދެއްކިއެވެ.\nމީގެއިތުރުން، މި ޑިސެންބަރު މަހުގެ 20 ވަނަ ދުވަހު ދެމިއޮތުމުގެ ޢާލަމަށް ދަތުރުކުރެއްވި ނިޝާން ޢިއްޒުއްދީނުގެ ޢިއްޒަތުގެ ވެރިޔާ ޢުމަރު ޒާހިރު، ދިވެހި ދައުލަތަށާއި، ދިވެހި ޤައުމަށާއި، ދިވެހި ރައްޔިތުންނަށް ކޮށްދެއްވި އިޚްލާޞްތެރި ޚިދުމަތްތަކުގެ އަގު ވަޒަންކުރެއްވުމުގެ ގޮތުން، އެ މަނިކުފާނުގެ ޚިދުމަތްތަކުގެ މައްޗަށް ތައްޔާރުކޮށްފައިވާ ވީޑިއޯ ރިޕޯޓެއްވެސް މި ޖަލްސާގައި ވަނީ ދައްކާފައެވެ.\nރައީސް އޮފީސްދައުލަތްދައުލަތަށް ހިދުމަތް ކުރުމުގެ އިނާމު\nރައީސްގެ ލީގަލް ކައުންސެލް މަގާމުން ވަކިކޮށްފި\nސިއްހީ ކުއްލި ނުރައްކަލުގެ ހާލަތު އުވާލައްވައިފި


Madagascar Gai Anhenunaai Firihenunves Lany Eh Vahtharehge Hedhun - Vaguthu\nމަޑަގަސްކަރަގައި އަންހެނުންނާއި ފިރިހެނުންވެސް ލަނީ އެއް ވައްތަރެއްގެ ހެދުން\nމަޑަގަސްކަރައަކީ ދުނިޔޭގެ އެންމެ ބޮޑެތި ރަށްތަކުގެ ތެރެއިން ހަތަރުވަނަޔަށް އެންމެ ބޮޑު ރަށެވެ. މަޑަގަސްކަރައަކީ ސްޕެއިންއާއި ތައިލޭންޑް އަދި ޖަރުމަންވިލާތް ފަދަ ބޮޑެތި ގައުމުތަކަށްވުރެންވެސް ސަރަހައްދީގޮތުން ބޮޑު ގައުމެކެވެ. މަޑަގަސްކަރަ އަކީ އެހާމެ ބޮޑު އާބާދީއެއްވެސް އޮންނަ ގައުމެކެވެ. 25 މިލިއަނެއްހާ މީހުން މަޑަގަސްކަރާގައި ދިރިއުޅޭއިރު އެ ގައުމުގެ އެންމެ ފާހަގަކޮށްލެވޭ އެއް ކަމަކީ އެ ގައުމުގައި އަންހެނުންނާއި ފިރިހެނުންވެސް ލައި އުޅެނީ އެއްކަހަލަ އަންނައުނުކަމެވެ. ލަމްބާ ނަމަކަށްކިޔާ އެގައުމުގެ ސަގާފީ ހެދުމަކީ އެގައުމުގައި އަންހެނުންނާއި ފިރިހެނުންވެސް އާންމުކޮށް ލައި އުޅޭ އެކި ޑިޒައިންތަކަށް ހެދިފައިވާ އެއްޗެކެވެ.\nދެން މަޑަގަސްކަރައިގެ އެންމެ ފާހަގަކޮށްލެވޭ އެއް ކަމަކީ ހުސް އަތާ ތަޅާފޮޅުމެވެ. އެ ގައުމުގައި އެއީ ކުޅިވަރެއްގެ ގޮތުގައި ކުރެވޭ ކަމެކެވެ. އެ ގައުމުގެ އެންމެ މަގުބޫލު އެއް ކުޅިވަރަށް އެކަންތައް ވެފައިވާއިރު ކައިރީގައި އޮންނަ ފަރަންސޭސިވިލާތުގެ ރީޔޫނިއަން ރަށުގައިވެސް އެއީ އާންމުކޮށް ކުރެވޭ ކަމެކެވެ. މަޑަގަސްކަރައަކީ އެގައުމުގެ ބޮޑު ސަރަހައްދުގެ ސަބަބުން ކަނޑުފޭރޭ މީހުން އާންމުކޮށް އެ ރަށަކަށް އަރައި އުޅޭ ރަށެކެވެ. އެ ރަށުގެ ސަހަރާތަކުގައިވެސް ކަނޑުފޭރޭ އެތައް ބަޔަކު ވަނީ މަރުވެގެން ވަޅުވެސްލެވިފައެވެ.\nމަޑަގަސްކަރަ އަކީ މިހާރު ފަތުރުވެރިކަން ފެތުރިފައިވާ ރަށެކެވެ. އެހެންނަމަވެސް އެއީ ދުނިޔޭގެ އެންމެ ހިތާމަވެރި އެއް ގައުމެވެ. ވޯލްޑް ހެޕިނެސް ރިޕޯޓްއިން ދައްކުވައިދިންގޮތުގައި މަޑަގަސްކަރައަކީ ދުނިޔޭގައި 10 ވަނަޔަށް އެންމެ ހިތާމަވެރި ގައުމެވެ. އެ ލިސްޓުގެ އެއް ވަނައިގައި އެންމެ އުފާވެރި ގައުމުގެ ގޮތުގައި އޮތީ ޑެންމާކްއެވެ.\nމަޑަގަސްކަރައަކީ ދުނިޔޭގެ އެހެން ތަންތަނުން ނުފެންނަ ދޫނި ސޫފާއި ސޫފީގެ އިތުރުން އެކި ކަހަލަ ޖަނަވާރުތައްވެސް ދިރިއުޅޭ އާދަޔާޙިލާފް ރީތިކަމެއް ގުދުރަތީގޮތުން ލިބިފައި އޮންނަ ގައުމެކެވެ.\nއޭޕްރީލް 29, 2018 22:00\nމިރާއްޖޭގަވެސް. ބޮޑެތި ފިރިހެނުން މާތާހިރު ކަމަކަށް ވެގެން ބޮލަށް ހުޅި ޖަހާ، ކަންފަތުގަ މުދިލާ.\nއޭޕްރީލް 29, 2018 22:11\nއަދި ބައެއްފަހަރު އަންހެނެއްކަމެއް ފިރިހެނެއްކަމެއް ވަކިނުވޭ.\nއޭޕްރީލް 30, 2018 09:10\nމިރާއްޖޭގެ އަންހެންކުދިން (ސަޅިބިޓުން) ނަށް މާ މަގްބޫލު ގޮތެކޯ އެއީ.\nއޭޕްރީލް 30, 2018 12:43\nޖޫން 16, 2019 13:40\nމަޑަގަސްކަރައިގެ ކެޔޮވެސް ވަރަށް ފަލަވެފަ ދިގުވެސް ވާނެ!


ސެޓިފައިޑް އޮރިޖިނަލް ޕްރޮޑަކްޓްތަކާއެކު ހާއްސަ ވެލްނެސް ސްޓޯރެއް މާލޭގައި - Wellness Maldives\n"ވެލްނެސް މޯލްޑިވްސް ބައި ރިއިންވެންޓް މޯލްޑިވްސް"އިން މާލޭގައި ސާފްތާހިރުވުމަށް ބޭނުންވާ ސެޓިފައިޑް އޮރިޖިނަލް ޕްރޮޑޮކްޓަތްތަކަށް ހާއްސަ ފިހާރައެއް ހުޅުވައިފިއެވެ\nޑިސެމްބަރު 11 ވަނަ ދުވަހު ހުޅުވި އެ ފިހާރައިން އޮރިޖިނަލް އާއި ސެޓިފައިޑް ކްލީނިންގ އަދި ސާފްތާހިރުކަަމަށް ބޭނުންވާ ޕްރޮޑަކްތަކާއި، ދަނޑުވެރިކަމަށް ހާއްސަ ޕްރޮޑަކްޓްތަކުގެ އިތުރުން، ދިރިއުޅުމުގެ ވައްޓަފާޅި އާއި ދުޅަހެޔޮ ދިރިއުޅުމަކަށް ހާއްސަ ޕްރޮޑަކްޓްތައް ލިބެން ހުންނާނެ އެވެ.\nއެ ފިހާރައިން ވިއްކަން ހުންނަ ސާފްތާހިރުކަމާއި، ސާފްތާހިރުވުމަށް ބޭނުން ކުރާ ޕްރޮޑަކްޓްތަކުގެ ތެރޭގައި، މި ހިމެނެނީ ދުނިޔޭގެ އެންމެ ނަން ހިނގާ ބްރޭންޑްތަކެވެ. އޭގެ ތެރޭގައި ހާގްލައިޓްނާ އާއި އީކޮއާލެބް އާއި ޑައިވާސީ ހިމެނެއެވެ. އަދި އެ ފިހާރައިން ވިއްކަން ހުންނަ ސާފްތާހިރުކަމަށް ބޭނުން ކުރާ މެޝިންތަކާއި އިކުއިޕްމެންޓްތަކަށް ބަލާއިރު، ދުނިޔޭގެ ނަމްބަރު ވަން ބްރޭންޑްކަމަށްވާ ވިކްޓޮރީ ބްރޭންޑްގެ އިލެކްޓްރޯސެޓެޓިކް ޑިސްއިންފެކްޓެންޓް ސްޕްރޭ ހިމެނެ އެވެ. އަދި ސްކްރަބާރސް، ސްޓީމް ކްލީނަރ، ކާޕެޓް ކްލީނިންގ ޓެކްނޮލޮޖީ، ސްޓީމް މޮމްސް، ޕްރޮފެޝަނަލް ކްލީނިންގ އެސެސަރީސްވެސް އެ ފިހާރައިން ލިބެން ހުންނާނެ އެވެ.\nލިބެން ހުންނާނެ އެވެ. އޭގެ ތެރޭގައި ޑިސްޕޯސަބަލް ފޭސް މާސްކް، ރީޔޫސަބަލް ފޭސް މާސްކް، ރެސްޕިރޭޓާސް، ހަޒްމަތް ސުއިޓްސް، އަދި އަންގި ފަދަ ޕްރޮޑަކްތައް ހިމެނެއެެވެ.\nމީގެ އިތުރުން އެ ފިހާރައިން ގޭގައި ގަސް ހައްދާ ފަރާތްތަކަށް ހާއްސަކޮށް، އޮށާއި، ގަސްކާނާ، ފަނިފަކްސާ ނައްތާލުމަށް ހާއްސަ ޕްރޮޑަކްތަކުގެ އިތުރުންވެސް އިތުރު ޕްރޮޑަކްޓްތައް ލިބެން ހުންނާނެ އެވެ.\nއެ ފިހާރައިން ލިބެން ހުންނަ ދިރިއުޅުމުގެ ވައްޓަފާޅި އާއި ދުޅަހެޔޮ ދިރިއުޅުމަކަށް ހާއްސަ ޕްރޮޑަކްޓްތަކާއި ކޮފީތަކަށް ހާއްސަ ޕްރޮޑަކްޓްތަކުގެ ތެރޭގައި ސްޓާރބަކްސް، ހޫކް ކޮފީ، ނެސްޕްރެސޯ ކޮފީ މެޝިންވެސް ހިމެނެއެވެ.\nވެލްނެސް މޯލްޑިވްސް އިން މި ވަނީ އާ ފިހާރައާއެކު އޮފިޝަލް ވެބްސައިޓްވެސް ލޯންޗްކޮށްފައެވެ. މި ވެބްސައިޓް މެދުވެރިކޮށް ތަކެތިގަތުމުގެ ފުރުސަަތުތައް ލިބޭއިރު، އެ ފިހާރައިން ލިބެން ހުންނަ އާ ޕްރޮޑަކްޓްތަކުގެ މައުލޫމާތު ވަރަށް ފަސޭހަކަމާއެކު ލިބެން ހުންނާނެއެެވެ.\nމީގެ އިތުރުން، ކުރިއަަށް އޮތް ދެ މަސް ދުވަހަށް ހާއްސަކޮށް އަހަރު ނިންމާ ސޭލްގެ ނަމުގައި ހާއްސަ ލަކީ ޑްރޯއެއް ވެލްނެސް މޯލްޑިވްސް މި ވަނީ މިއަދު ފަށާފައެވެ. މި ލަކީ ޑްރޯގެ އެއްވަނަ އިނާމަކަށް ކަނޑައަޅާފައި ވަނީއައިފޯން 12 ޕްރޯ މެކްސްއެެކެވެ. ދެވަނަ އަށްދާ ފަރާތަކަށް އެޓޯލް މޯލްޑިވްސްގެ ހައިޑްވޭ ރިސޯޓް އެންޑް ސްޕާ، ލަގްޒަރީ ރިސޯޓްގައި ދެ ރޭ ހޭދަކޮށްލަން ލިބޭއިރު، ތިން ވަނަ އަށް ދާ ފަރާތަކަށް އަރާމު ހޮލިޑޭސް އެންޑް ސްޕާ ގެސްޓްހައުސްގައި ދެ ރޭ ހޭދަކޮށްލުމުގެ ފުރުސަތު ލިބޭނެއެވެ.\nމީގެ އިތުރުން، ވެލްނެސް ސްޓޯރ އިން ކުރިއަށްގެންދާ ވީކްލީ ލަކީ ޑްރޯގައި ސިޓީ އިންވެސްޓްމެންޓްގެ ފަރާތުން ހުށަހަޅާފައިވާ ގިފްޓް ބަންޑްލްސް ލިބޭނެއެވެ.


Barudhan luikuran mendhuru mikankan kurey! – Iru\nފޮރިން މިނިސްޓަރ ޢަބްދުﷲ ޝާހިދު، ނިކަރާގުއާގެ ފޮރިން މިނިސްޓަރ އާއި ފޯނުން ގުޅުއްވައި މަޝްވަރާކުރައްވައިފި\nޝާޝާ· 14 ނޮވެމްބަރ 2020\nބަރުދަން ލުއިކުރަން ބޭނުންވާ މީހުންނަށް މިފަހަރު މި ކިޔައިދެނީ، މެންދުރު ގަޑީގައި ކެއުމުގައާއި އެހެން ގޮތް ގޮތުން ބަރުދަން ލުއިކުރަން އެހީވެދޭނެ ބައެއް ކަންތައްތަކެވެ:\nބައެއް ފަހަރަށް ކަރުހިއްކާފައި ހުރުމާއި ބަނޑުހައިވުމާ އޮޅޭގޮތް ވެއެވެ. އެހެންކަމުން، މެންދުރުގެ ކެއުން ނިންމާފައި، ނުވަތަ އޭގެކުރިން ވިޔަސް ގިނަ ގިނައިން ފެންބޯށެވެ. އޭރުން އެއީ ކަރުހިއްކުންތޯ ނުވަތަ ބަނޑުހައިކަންތޯ ވަކިކުރަން އެނގޭނެއެވެ. އަދި ބޭކާރު ގޮތެއްގައި ލުއިކާނާތައް ނުކައި ވާނެއެވެ.\n2. ހަމަޖެހިގެން ކެއުން\nމެންދުރުގެ ކެއުން ކާ ގަޑީގައި، ކެއުމާ ވެގެން ސީދާ އެކަމަށް ސަމާލުކަންދީގެން ކާށެވެ. އަދި ފޯނާ ކުޅުމާއި، ކައިރީގައި ތިބޭ މީހުންނާ އަނގަތެޅުން ފަދަ ކަންކަމުން ދުރުވާން ވާނެއެވެ. ނޫންނަމަ ފޯނަށް ގެއްލިގެން އިނދެ ކެވޭ މިންވަރެއް ވެސް ނޭނގޭނެއެވެ.\n3. ބަނޑުހައިވީމަ ކާން އާދަކުރޭ\nބަނޑުހައިކަންމަތީ މާ ގިނައިރު ހުރުމުގެ ބަދަލުގައި، ފުރަތަމަ ބަނޑުހައިވާއިރަށް އަވަހަށް ކާންދާން އާދަކުރާށެވެ. ނޫންނަމަ މާ ގިނައިރު ބަނޑުހައިކަން މަތީ ހުރެގެން އެންމެފަހުން ކާން އިށީނދެފައި މާ ގަދަޔަށް ކެއުން އެކަށީގެންނެވެއެވެ.\n4. އެހެން މީހުންގެ ތަށްޓަށް ނުބަލާ\nބަރުދަން ލުއިކުރަން ބޭނުންވާ މީހާ ކާނީ ފައިދާހުރި ކާނާއެވެ. ނަމަވެސް ޖެހިގެން އިންނަ މީހާ ބާގާ، ޕިއްޒާފަދަ އެއްޗެއް ނަގައިގެން އިނދެދާނެއެވެ. އެހެންކަމުން އެ އެއްޗެހީގެ އަވާގައި ޖެހި، އޭނާގެ ތަށްޓަށް އަތް ފޯރުވާ ހިސާބަށް ދިޔުން ގާތެވެ. އެހެން ކަމަށް ވަންޏާ ތިމާގެ ކެލޮރީ ކައުންޓު އިތުރުވެގެންދާނެއެވެ. ވީމާ، އެހެން މީހުންގެ ތަށްޓަށް ނުބަލައި އަމިއްލަ ތަށީގައި ހުރި އެއްޗެހި ކެވޭތޯ ބަލާށެވެ.\n5. ކައި ނިންމައިގެން ހަރަކާތްތެރިވުން\nމެންދުރުގެ ކެއުން ނިންމާގޮތަށް ތަނެއްގައި އިށީނދެގެން އިނުމުގެ ބަދަލުގައި ހިނގާލާ ހަދާލާށެވެ. އޭރުން ކެލޮރީތައް ވިރިގެންދާނެއެވެ. އަދި މީހާގެ މޫޑަށް ވެސް ހެޔޮ ބަދަލެއް އަންނާނެއެވެ.


(10 އެޕްރިލް 2019 އާ ގުޅޭ)\nދާއިންގެ ފަރާތުން އިޝާރާތެއް ހަމަދެންމެ ލިބިދާނެޔޭ ހީވެފަވެސް އެދިޔައިއެވެ. މަންހާގެ ހިތަށް އިތުރަށް ތަދުކުރަން ބޭނުންވަނީބާއެވެ. އަދިވެސް މިދުނިޔޭގައި އޭނަ އެންމެ ލޯބިވާ މީހަކީ ދާއިންކަން ނޭގެނީބާއެވެ. މަންހާވެސް އެއްގަމަށް އަރަން ހިނގައިގަތެވެ. އެހެންނަމަވެސް މީހުންތަކުގެ ތެރެއަށް ދިއުމުގެ ބަދަލުގައި އޭނަ ދިޔައީ އޭނަގެ ކޮޓަރިއަށެވެ.\nފަތިހުގެވަގުތެވެ. އެންމެންވެސް ރޭގެ ޕާޓީއަށްފަހު ނިދަން ދިޔައީވަރަށްވެސް ލަސްވެފައި ހުއްޓައެވެ. އެހެންވެ ހެނދުނު ހުނދުނާ ތެދުވެގެން އުޅެނީ ވަރަށް މަދުބައެވެ. މަންހާ ޖޫސްތައްޓަކައި ފާންފޮއްޗެއް ހިފައިގެން ކާލަކާލަ ހުއްޓެވެ. ހެނދުނުގެ ނާސްތާވެސް އޭނަ ކުރަން ބޭނުންވީ އެހެންމީހުންނާއި ދުރުގަ އަތިރިމަތީގައެވެ. އަރައިގެން އަންނަ އިރުގެ ދޯދިތައް މަންހާގެ ގަޔަށްއެޅެމުންދިޔައެއްކަމަކު އެކަމަށް އޭނަގެ އެއްވެސް ފަރުވާލެއްނެތެވެ. އެސިކުނޑީގައިވަނީ ހަމައެކަނި ދާއިންއެވެ. އެސޫރައެވެ. ރޭގެކަންތައްތަކެވެ.\n"ހޫނެއްވެސް ނުވޭތަ" އެއަޑާއިއެކު މަންހާގެ ތުންފަތުގައި ހިނިތުންވުމެއްދުވެލިއެވެ.\n"އެހާ ހޫނެއްނޫން" މަންހާ ހިނިތުންވެލަމުން ބުނެލިއެވެ.\n"ކީއްވެ ރެސްޓޯރެންޓުތެރޭ ސައިބޯން ނީނދެ މިތަނަށް ތިއައީ" ދާއިން ވާހަކަދެއްކިއެވެ.\n"ކިހާ ހިތްފަސޭހަ މިހެން މޫދާ ގޮނޑުދޮށާ މިރީތި ދޮންވެލިގަނޑު ފެންނަން އޮންނައިރު، މީ ކޮންމެކޮންމެ ފަހަރަކު ލިބޭނެކަހަލަ ފުރުޞަތެއްނޫނެއްނު، ސަރ ވެސް ޖޫސްތަށި ހިފައިގެން ތިއައީ މިތަނަށެއްނު" މަންހާ ދާއިންގެ އަތުގައި އިން ޖޫސްތައްޓަށް ބަލާލަމުން އޭނައަށް ބަލާލިއެވެ. ދާޢިންގެ ވާހަކަތައް ހުރިގޮތުން ރޭގައި އެއްވެސް ކަމެއް ވީހެނެއްހިއެއްނުވެއެވެ. އެހާވެސް އޮމާނެވެ. އެކަމަކު އެދެމެދުގައި ކޮންމެވެސް ކަމެއްވިކަން މަންހާއަށް އެނގެއެވެ. އަދި އޭނަ އެއިންއެއްވެސް ކަމެއްގެ މަތިން ހަނދާނެއްނުނެތެވެ. ދާއިން އެކަމާ ބެހޭ ގޮތުން ވާހަކަ ދައްކަން ބޭނުންނުވާނަމަ އޭނަވެސް އަލުން އެވާހަކަ ދައްކާކަށް ބޭނުމެއްނޫނެވެ.\n"އަބަދު ސަރ، ސަރ، ނުކިޔަސް އޯކޭވާނެ، ދާއިން ކިޔަސް އެންމެ ރަނގަޅޭ، ތިބުނިހެން މިމާހައުލުން ހިތްއުފާވާކަހަލަ ގޮތްތަކެއް ހުރޭ، އެކަމަކު......."ދާއިން ވަކިހިސާބަކުން ހުއްޓާލިއެވެ.\n"އެކަމަކު އެއައީ ކީއްވެ؟" މަންހާ ސުވާލުކޮއްލިއެވެ.\n"ދިރިއުޅުމެއް ފެށީމަ ކޮންމެމީހަކަށްވެސް އެނގޭނެ، ހީވެސް ނުކުރާހާ ކިތަންމެ ކަމެއް ބަދަލުވެދާނެ، ކުރިން އުފާހާޞިލްކޮއްދިން މާޙައުލަކުން މިހާރު އެއުފާ ހާޞިލްނުވުންވެސް އެއީ ވެދާނެކަމެއް، ހަގީގަތުގައި މާހައުލު ތަފާތުވީކީ ނޫން، ހާލަތު ބަދަލުވީ" ދާއިން އޭނަގެ އަތުގައި އިން ޖޫސްތައްޓަށް ބަލަހައްޓައިގެން ހުރެ ކަނާތުން ތަށީގެ ކައިރިފަށުގައި އިނގިލިތައް ހާކާލަމުން ބުނެލިއެވެ. މަންހާއަށް އެއްކޮށް ދާއިން އެބުނި އެއްޗެއް ނޭގުނުކަމުގައި ވިޔަސް ކޮންމެވެސް ވަރަކަށް ދާއިން ބުނަން އެއުޅެނީ ޒާރާގެ ވާހަކަން އެނގުނެވެ.\n"އައިމް ސޮރީ...." މަންހާ ބުނެލިއެވެ.\n"ކޮންކަމަކާ؟" ދާއިން މަންހާއަށް ބަލާލަމުން ބުނެލިއެވެ.\n"ޒާރާ......"މަންހާއަށް ބުނަންކެރުނީ އެވަރަށެވެ.\n"ކާކު ޒާރާގެ ވާހަކަ މަންހާގެ ގާތުގަ ދެއްކީ، ޒައްލެތަ؟ ނޫނީ ކާއިލްތައް" ދާއިން އަވަސް އަވަހަކަށް އަހާލިގޮތުން މަންހާއަށް ހީވީ އޭނައަށް ބުނެވުނީ މުޅިން ގޯސް އެއްޗެއްހެންނެވެ.\n"ނޫރާގެ ފަރާތުން އަޑުއިވުނީ" މަންހާ ނިތްއަރުވާލަމުން ކޮންމެހެންވެސް ޖަވާބުދޭންޖެހިގެން ބުނާފަދަ ގޮތަކަށް ބުނެލިއެވެ.\n"ނޫރާ ކީކޭ ބުނީ" ދާއިން އަނެއްކާވެސް ސުވާލުކުރިއެވެ.\n"ޒާރާ ވަރަށް ބަލިވާހަކަ، އެކަމާ ދާއިން އަބަދުވެސް ދެރަވެފަ ހުންނަ ވާހަކަ، މިހާރު ވަރަށް ދުވަސްވެއްޖެޔޭވެސް ބުނި، އަޅުގަނޑު ނޫރާ ކައިރިން އެހީމަ އޭނަ ބުނީ، އިޓްސް ނޮޓް ހާރ ފޯލްޓް" މަންހާ އަވަސް އަވަހަށް ނޫރާ ދިފާއުކުރަންފެށިއެވެ.\n"ސިލީ......ނޫރާ ބުނީ ތެދެއް، އަހަރެން ނޫރާއަށް ކަމެއްކުރާކަށް ނޫޅެން، އެހެންނޫނަސް އޭނަ މިހާރު އެހެރީ އަހަރެންގެ ވަޒީފާއެއްގަވެސް ނޫން........މަންހާ.......މިހެން ހިނގާލާނަންތަ" ދާއިންއަށް އެފަދަ ދައުވަތެއް މަންހާއަށް ދެވުނީ ކީއްވެކަމެއްނޭގެއެވެ. އެހެންނަމަވެސް އޭނަގެ ހިތުގެ އުދާސްތައް ކޮންމެވެސް ސިފައެއްގައި އަޑުއަހާނެ ފަރާތެއް އޭނަ ބޭނުންވެފައިވެއެވެ. ލޯބިވެރިއަކަށްވުރެ ބޮޑަށް އެހީތެރި އެކުވެރިޔަކު ބޭނުންވެފައިވެއެވެ. ޒައުލްއަކީ އެންމެ ގާތް ރަޙުމަތްތެރިއާ ކަމުގައިވިޔަސް މިދުވަސްކޮޅު އޭނަގެ ވާހަކަތައް އެހުންނަ ގޮތުން ދާއިން އޭނަ އާއި ވާހަކަދައްކަން ބޭނުންނުވަނީއެވެ.\nމަންހާ ބޯޖަހާލަމުން ދާއިން އާއިއެކު ހިނގައިގަތެވެ. ދާއިން މަންހާގެ އާއިލާ އާއި ބެހޭގޮތުން ސުވާލުކުރިއެވެ. މަންހާ އޭނަގެ އާއިލާ އާއި ބެހޭގޮތުން ދާއިން އޮޅުންފިލުވަން ބޭނުންވެ ކަމެއްވެއްޖެއްޔާ އޮޅުން ފިލުވާދިނެވެ. ވެރިޔަކާއި އޭނަގެ ދަށުގައި މަސައްކަތްކުރާ މުވައްޒަފަކާއި ދެމެދުގައި އޮންނަންވާ ގުޅުމުގެ ބަދަލުގައި އެދެމެދުގައި ރަޙުމަތްތެރިކަން އުފެދެމުންދިޔައެވެ. އެހެންނަމަވެސް އެއިން އެއްވެސް ފަހަރަކު ދާއިން ޒާރާގެ ވާހަކައެއް ނުދައްކައެވެ. ދުރުދުރުން ދައްކަމުންދާ ވާހަކައިން އޭނަގެ އެކަނިވެރިކަން މަންހާއަށް އިޙްސާސްކުރެވެމުންދިޔައެވެ. އަދި ކުރިއަށްވުރެ ބޮޑަށް ދާއިންގެ ހަޔާތަށް އޭނަ އައުމަށް ބޭނުންވިއެވެ. ކޮންމެ ހާލެއްގަވެސް އޭނަ ދާއިން އާއިއެކު ވާނަންކަން އަންގަދޭން ބޭނުންވިއެވެ.\n"އަހަރެން ދާއިންގެ ފޯނަށް ގުޅާ ގުޅާ........މީ ދޯ މިވީ ކަމަކީ، އެންމެން ހޭލުމުގެ ކުރިން....ހޫމް.....ހޫމް.......މަންހާ....." ދުރުން ހިނގަމުން އައި މަންހާ އާއި ދާއިން ފެނުމާއިކު ދުވެފައި ކަހަލަގޮތަކަށް ގޮސް އެމީހުންނާއި އެއްވަރުކޮއްލަމުން ޒައުލް ބުނެލިއެވެ. އެއާއިއެކު މަންހާ ލަދުން އިސްޖަހާލިއެވެ. ދާއިންއަށް އެމަންޒަރު ފެނި ޒައުލްގެ އަތުގެ ކޮނޑާ ދިމާލުން އަތްމުއްކަވާލާފައި ޖެހިއެވެ. މަންހާ ހައިރާންވިއެވެ. ދާއިންގެ ފަރާތުން އެފަދަ ސަކަރާތުގެ ޢަމަލެއް މީގެކުރިން އޭނަ ނުދެކެއެވެ. ޒައުލް ތަދުވިކަމަށް ހަދާލަމުން ހޭންފެށިއެވެ. ދާއިން ޒައުލްގެ ކޮނޑަށް އަށްވައްޓާލަމުން އޭނަގެ ބޯހާވާލިއެވެ. ފެންނަފެނުމަށް ޒައުލް ހުރީ ހަމަ ދެންމެ ފެންވަރައިގެން ނުކުމެ އިސްތަށިގަނޑު އޮމާންކޮއްލާފައިހުރި ގޮތަށެވެ. ޒައުލް ދާއިން ކޮއްޕާލިއެވެ. އެއާއިއެކު ދާއިންގެ ގައިގާ ޖެހި މަންހާ އަތުގައި އޮތް ހުސްބިއްލޫރި ތައްޓާއިއެކު ދޮންވެލިގަނޑުމައްޗަށް ވެއްޓެން ދިޔަވަގުތު ދާއިންއަށް ގޮވާލެވުނެވެ. ދާއިން މަންހާގެ އަތުގައި ހިފަހައްޓަން އަތްހޫރާލިއެވެ. އެހެންނަމަވެސް އެވަގުތުވެސް ޒައުލް އޭނަގެ ގައިގާ އަޅާ މަންހާ އާއި ދިމާލަށް ކޮއްޕާލިއެވެ. މަންހާވެސް ވެއްޓުނީއެވެ. އޭނަގެ ގައިމައްޗަށް ދާއިންވެސް ވެއްޓެންދިޔައެއްކަމަކު އޭނަ މަންހާގެ އުނަގަނޑާދިމާލު ވެލިގަނޑުގައި އަތްވިއްދާލިއެވެ. ހުރިހާ ކަމެއްވެސް ވީ ވަރަށްއަވަހަށެވެ. ޒައުލްގެ ހުނުމުގެ އަޑުއިވެމުންދިޔައެވެ. ދާއިން އަވަސް އަވަހަށް މާފަށްއެދެމުން ތެދުވެ މަންހާއަށް އަތްދިއްކޮއްލިއެވެ. މަންހާއަށް ހީވީ ކުޑަވަގުތުކޮޅަކަށްވިޔަސް ވަށައިގެންވާ މާހައުލު ހިމޭންވިހެނެވެ. ދުނިޔޭގެ ހިނގުން ލަސްވިހެނެވެ. ދާއިންގެ ދިއްކޮއްލެވިފައިވާ އަތުގެތެރެއަށް އޭނަގެ ދިގުއިނގިލިތަކާއިއެކުވާ އަތްތިލަ ލައްވާލިއެވެ.\nމާލެ އައިއިރު މަންހާއަށް ހަނދާންނައްތާލަން އުނދަގޫ ކިތަންމެ ކަމެއް ރިސޯޓުގައި ހިނގާފައިވިއެވެ. އޭނަ ވިޝާލްއަށާއި އެހެން ހުރިހާ އެންމެނަށް އެކަންސިއްރުކުރިއެވެ. މިފަހަރު އޭނަގެ ރަޙުމަތްތެރިން ގާތުވެސް އެވާހަކަތަކެއް ނުދައްކައެވެ. ލޯންޗުން މާލެ ފޭބިއިރު މަންހާގެ އަތުގައި ހިފާލި މީހެއްކަމުގައި ވީ ދާއިންއެވެ. ކާއިލް އުޅެމުންދިޔައީ މަންހާ އާއި ދުރުދުރުންނެވެ. ދިމާވި ހާދިސާއަށްފަހު ކާއިލް އަދި މަންހާ އާއި ވާހަކައެއްނުދައްކައެވެ. ވިޝާލްގެ ކާރު މަންހާއަށް ތޮށިގަނޑު މައްޗަށް ފޭބުމާއިއެކު ފެނުނެވެ. ދާއިން ޖެހިގެން އޮތްދުވަހު އޮފީހުން ދިމާވާނެ ކަމުގައި ބުނެ ޒައުލް އާއިއެކު ހިނގައިގަތެވެ.\nކާރުގައި ގެއަށް ދިޔަ މަގުމަތީ ވިޝާލް މަންހާ އާއި އެއްވެސް ވާހަކައެއް ނުދައްކައެވެ. އެކަމާ މަންހާ ހައިރާންވިއެވެ. ވިޝާލްއަށް ދެތިންފަހަރު ބަލާވެސް ލިއެވެ.\n"ކިހިނެތްވީ މާ ބަސްމަދުވެފަ ތީނީ، ގައިމު އަހަރެން ދާން އުޅުންއިރު އަނގަހުއްޓާނުލާ" މަންހާ ކުޑަކޮށް ވިޝާލްއާއި ދިމާލަށް އެނބުރިލަމުން ބުނެލިއެވެ.\n"މަންހާ އަހަރެންގެ މަތިން ހަނދާނެއްނުވޭ އެއްގޮތަކަށްވެސް، ގުޅާލާނަމޭ ކިޔާފަ ނުވެސް ގުޅާ، އަނެއްކާ ފޯނަށް ގުޅިޔަސް ނުވެސް ނަގާ" ވިޝާލް ހިތްހަމަ ނުޖެހިފައި އިންގޮތަކަށް ބުނެލިއެވެ. މަންހާ ވިޝާލްގެ އަތުގައި ހިފާލިއެވެ.\n"ވިޝާލް، އަހަރެން ވިޝާލް އާއި ވާހަކަ ނުދައްކާ ނުހުންނާނެއެއްނު، އަދިވެސް ވިޝާލްގެ ތިހުންނަނީ ކުޑަކުދިންގެ ހިޔާލު، އަހަރެން ދުވަހަކުވެސް ވިޝާލް ދުރުކޮއްލާކަށް މަސައްކަތެއްނުކުރަމޭ، އޮފީހުގެ ކަންތައްތަކުގައި އުޅޭއިރު ބައެއް ފަހަރަށް ފޯނު ނުނެގިދާނެ، ޕްލީސް، އެކަމާދެން ހިތްހަމަނުޖެހިފަ ނުހުރެބަލަ...........ޔޫ އަރ މައި ބެސްޓު ފުރެންޑު..........ޕްލީސް" މަންހާ ބުނެލިއެވެ. ވިޝާލް މަންހާގެ އަތުގައި ހިފާލުމާއިއެކު އޭނަގެ ހިތުގައިވާ ނުރުހުންވެރިކަން ފިލާ ހިނގައްޖެއެވެ. އެހެންނަމަވެސް މަންހާ ބުނަން އުޅޭ އެއްޗެއް އަޑުއެހުމުގެ ޝައުގުވެރިކަމުގައި އިނީއެވެ.\nސަޢީދު ނިދަންވަތްއިރު ސިޓިންރޫމުގައި ޝަރަފް، ޝިމާދު، ޖޫން އަދި ޖެނީ ފިލްމެއްބަލަން ތިއްބެވެ. ވަސީމާކޮޓަރީގައި ހުރި ޓީވީއިން ހިންދީ ޑުރާމާއެއް ބަލަން އެނދުގައި އޮތެވެ. ސައީދު އައިސް އެނދުގައި އޮށޮތްތާ ގިނައިރުތަކެއްނުވެ ނިދިއްޖެއެވެ. ކުއްލިއަކަށް އޭނައަށް ހޭލެވުނީ ސިއްސައިގެންގޮސްގެންނެވެ. ކޮޓަރިއަށް ނަޒަރުހިންގާލިއިރު ވަސީމާ ޓީވީ ބަލަން އޮތްގޮތަށް ނިދިފައިއޮތެވެ. ސަޢީދަކީ ނިދިމަޑު މީހަކަށްވުމުން ޓީވީއިން ބާރުއަޑެއް އިވުމުން ސިހިފައިހޭލެވުނީއެވެ. އޭނަ ނިދިފައިއޮތް ވަސީމާގެ އަތުން ރިމޯޓުނަގާ ޓީވީ ނިއްވާލާފައި ތެދުވީ ފެންފޮދެއްބޯލުމަށެވެ. އެހެންނަމަވެސް ފެންޖަގުގައި އެންމެ ތައްޓެއްވާހާވެސް ފެންނެތުމުން ސަޢީދު ހިނގައިގަތީ ފާހާނާއަށް ވަނުމަށެވެ.\nވަސީމާއަށް ހޭލެވިދާނެތީ މަޑުމަޑުން ކޮޓަރި ދޮރު ހުޅުވާލާފައި ނުކުތް ސަޢީދަށް ފެނުނު މަންޒަރަކުން ހުއްޓުންއެރިއެވެ. ދިގު ސޯފާގައި ޖެނީއިންއިރު އޭނަގެ އުނގުގައި ޝަރަފްގެ ބޯބާއްވާލައިގެން ސޯފާގައި އޮށޯވެއޮތެވެ. ޖެނީ ޝަރަފްގެ އިސްތަށިގަނޑާ ކުޅެމުންދިޔައިރު ޝަރަފް އޭނަގެ އަތުގައި ބޮސްދެމުންދިޔައެވެ. އެދެމީހުން ތިބީ އަމިއްލަ ވާހަކައެއްގައެވެ. ދުރުގައި ސަޢީދު ހުރިކަމެއް ނޭގެއެވެ. ސާޢީދުވެސް އެމަންޒަރު ފެނުނު ކަމަކަށް ހަދާކަށް ބޭނުމެއްނުވިއެވެ. އަލުން ކޮޓަރިއަށްވަދެ ތަންކޮޅެއް ބާރަށް ދޮރުހުޅުވާލިއެވެ. އެއަޑަށް ޝަރަފް ފުންމައިގެން ތެދުވިއެވެ. ޖެނީވެސް ނޫންގޮތަކަށް ދުރަށް ޖެހި ހުޅުވާފައިހުރި ޓީވީއަށް ބަލަންއިނެވެ. ސަޢީދުގެ ގާތަށް އައީ ލާނެތް ހިންޏެކެވެ.\n"އަހާ، ޖެނީވެސް އެބައުޅެން ދޯ، ކޮންއިރަކުން ގެއަށް ދަނީ، ނޫނީ މިގޭގަ މިރޭ މަޑުކުރަންވީނު، މަންކޮ މިހާރު އޮންނާނީ ނިދާފަ ކަންނޭގެ، އެކަމަކުވެސް އެކޮޓަރީގަ ޖެނީއަށް ނިދޭނެ" ސަޢީދު އެއްވެސް ކަމެއް އެނގޭކަމަށް ނުހަދާ ވާހަކަދެއްކިއެވެ.\n"ބޭބޭ، އަޅުގަނޑުދެން މިދަނީ ދާން، ވިޝާލްކޮއްކޮއަށް ނުގުޅިގެން މިއުޅެނީ......." ޖެނީ ދޮގެއް ހަދާލިއެވެ.\n"ޝަރަފް، ދޭބަލަ ޖެނީ ގެއަށްލާން، ވިޝާލްއަށް ނުގުޅިޔަސް ރަނގަޅުވާނެ" ސަޢީދު އެހެން ބުނެލަމުން ކާކޮޓަރީގައި ހުރި އައިސްއަލަމާރިއާއި ދިމާލަށް ދިޔައެވެ.\nޝަރަފް އާއި ޖެނީ އަވަސް ނަޒަރަކުން ދެމީހުންނަށް ބަލާލަމުން ތެދުވިއެވެ. ޝަރަފް މޫސަގެ އެދުމަށް ސަޢީދުގަތް ކާރުގެ ތަޅުދަނޑިފަތި ހޯދަން އުޅުނެވެ. އަދި ސަޢީދު ކައިރީ އަވަސް އަރުވާލާފައި ޖެނީ ގެއަށް ލާފައި މިއަންނީކަމުގައި ބުންޏެވެ.\n"ކިރިޔާ ބައްޕައަށް ފަޅާނޭރީ، އޭރުވެސް އަހަރެން ޖެނީ ކައިރީ ބުނީމެއްނު އަހަންނާއިއެކު ކޮޓަރިއަށް ހިނގާށޭ" ޝަރަފް ކާރު ގެއިން ނެރެމުން ކައިރީގައި އިން ޖެނީއާއި ވާހަކަދެއްކިއެވެ.\n"ނޫން ޝަރަފް، އަހަރެން ޝަރަފްގެ ކޮޓަރީގަ އެފަދަ ގަޑިއެއްގަ އިނުން އެއީ ރަނގަޅުކަމެއްނޫން، އަހަރެން ބޭނުމެއްނޫން ވަސިންތަ އާއި ސަޢީދުބޭ އަހަންނާއި ދޭތެރޭ ގޯސްގޮތަކަށް ދެކޭކަށް..........އެހެންނޫނަސް އަބަދަކު އަހަރުމެންނަށް ސިއްރުސިއްރުން ބައްދަލު ކުރަމުން ނޫޅެވޭނެ" ޖެނީ ބުނެލިއެވެ.\n"ކިހާ މަޖާ ސިއްރު ސިއްރުން ބައްދަލު ކުރީމަ" ޝަރަފް ހީލަމުން ބުނެލިއެވެ.\nދަންވަރުގެ ވަގުތަށްވިޔަސް ދާއިންއޮތީ އެނދުގައި ނުނިދިފައެވެ. އޭނަގެ ސިކުނޑި ރިސޯޓުގައި މަންހާ އާއިއެކު ހޭދަވި ވަގުތުތައްމަތިން ހަނދާންކޮއްދެމުންދިޔައެވެ. ހާއްޞަކޮށް އޭނަގެ ކުރިމަތީ މަންހާ ލޯމަރާލައިގެން ހުރިގޮތް ސިފަވަމުންދިޔައެވެ. އެވަގުތު އޭނަގެ ހަށިގަނޑަށް ކުރެވުނު އާދަޔާއި ހިލާފު އިޙްސާސް ކުރެވެމުންދިޔައެވެ. ދާއިން މޫނުގައި ދެއަތްތިލަ ޖައްސާލަމުން އެހިޔާލުތަކާއި ދުރަށް ދިއުމަށް މަސައްކަތްކުރިއެވެ. އަދި ކައިރީގައި އޮތް ޒާރާގެ ގާތަށް ޖެހިލިއެވެ. ލޯތްބާއިއެކު ޒާރާގެ ފުރަގަހުން އޭނަގެ ގައިގާ ބައްދާލިއެވެ. ދެމަފިރިން އެކަކު އަނެކަކަށް ބޭނުންވާފަދައިން ދާއިންވެސް ވަނީ ޒާރާއަށް ބޭނުންވެފައެވެ. އޭނަގެ އަތް ހަރަކާތްކުރަންފެށިއެވެ. ޒާރާގެ ހަށިގަނޑުގައި ފިރުމަންފެށިއެވެ. ކޯތާފަތުގައި ބޮސްދެމުންދިޔައެވެ. ޒާރާއަށް ހޭލެވޭކަށް މާގިނައިރެއް ނުނެގިއެވެ.\n"ދާން، ކީއްތަ ތިކުރަނީ، ދަރިފުޅު ހޭލައިފިއްޔާ........ރީތިކޮށް އޮވެގެން ނިދާބަލަ" ޒާރާއަށް ހޭލެވުމާއިއެކު ދާއިންގެ ހަރަކާތްތައް ހުއްޓުވަން އުޅުނެވެ.\n"ދަރިފުޅު، ދަރިފުޅު، ޒާ، އަހަރެން މީ ދެން ކާކުތަ، އަހަރެން ޒާއަކަށް ބޭނުމެއްނުވާނެތަ............."ދާއިންއަށް ބުނެވުނީ މާބާރަށްކަން އިޙްސާސްވީ ދެނެވެ. އަމިއްލަ ހަށިގަނޑު ކޮންޓްރޯލްގެ ދަށަށް ގެންނަން މަސައްކަތް ކުރަމުން އޭނަ ކުއްލިއަކަށް އައި ރުޅި މަޑުކޮއްލުމަށް އެނދުން ތެދުވިއެވެ. ޒާރާ އެކަމަށް ފަރުވާލެއް ނުބަހައްޓާ އެނބުރި ނިންޖާއިގެން އުޅުނެވެ. ދާއިން ކޮޓަރިން ބެލްކަންޏަށް ނުކުމެވެން އިން ބިއްލޫރި ދޮރު އެއްފަރާތަކަށް ކަހާލުމަށްފަހު ނުކުތެވެ. އަދި ފުންނޭވާއެއް ބޭރުކޮއްލިއެވެ. އޭނަގެ ސިކުނޑި ހީވަނީ އެކިހިޔާލުތަކުން ފަޅައިގެން ގޮސްދާނެހެންނެވެ. ދެއަތުން ބޮލުގައި ހިފަހައްޓާލެވުނެވެ. މަރާލެވުނު ދެލޮލުން ކަރުނަފައިބައިގެން ދިޔައެވެ. އަމިއްލަ ހާލާމެދު އަމިއްލައަށް ހަމްދަރުދީވެވުނެވެ. އޭނަގެ އެކަނިވެރިކަން ކަޅުސާލެއްފަދައިން އޭގެތެރޭ އޭނާ އޮޅާލާފައިވާކަހަލައެވެ. ބެލްކަންޏާއި ފާރާ ދޭތެރޭ ތިރިވަމުންގޮސް ދާއިންއަށް އިށީނދެވުނެވެ. އަދި ރުއިމުގެ އަޑު ފަޒާގެ ތެރޭހަރުލައިގެން ދިޔައެވެ. އެތަނުގައި އެހާލުގައި އޭނަ އިނީ ކިހާއިރެއްވަންދެންކަން އެނގޭ އެކަކުވެސް ނެތެވެ. ހަގީގަތަކީ ކޮބާކަން އެކަކަށްވެސް އަންގާކަށް އޭނަ އަދި ތައްޔާރެއްނޫނެވެ.\nއޮފީހުގެ އަހަރީ ދުވަހުގެ ކަންތައްތައް ބޭއްވިފަހުން ދެމަސް ހޭދަވެގެން ހިގައްޖެއެވެ. ދާއިން އާއި މަންހާގެ ގުޅުން ރަޙުމަތްތެރިންގެ ގޮތުގައި ފެށިފައިވެއެވެ. އެވަރުންވެސް މަންހާގެ ހިތަށް ބުނެދޭންނޭގޭހާ ހިތްހަމަޖެހުމާ އުފާ ލިއްބައިދެއެވެ. އަނެއްކޮޅުން ކާއިލް މަންހާގެ ގާތުން މާފަށް އެދުނެވެ. އަދި ދާއިންގެ ކައިރިންވެސް މާފަށް އެދުނެވެ. އެފަދަ ކަމެއް ދެންނުވާނެ ކަމުގައި އޭނަ ބުންޏެވެ. މަންހާ ކާއިލް އާއި ދޭތެރޭ އެފަދަ ނަޒަރަކުން ނުދެކެވޭނެކަމުގައި ބުނެދިނެވެ. އެކަން އިތުރު މައްސަލައެއްގެ ގޮތުގައި ނުދެކި ކާއިލް ގަބޫލުކުރިއެވެ. އެހެންނަމަވެސް ކާއިލް އާއި މަންހާގެ ގުޅުން ދުރުވިއެވެ. ކުރިން އަބަދު މަންހާ އާއި ވާހަކަދައްކާ ކާއިލް މަންހާއަށް ގުޅާލަނީވެސް މުހިއްމުކަމެއް ޖެހިގެންނެވެ. އޭނަގެ ވޯކްސްޓޭޝަންއަށް އެއްގޮތަކަށްނާދެއޭ ބުންޏަސް ރަނގަޅުވާނެއެވެ.\nމަންހާ އާދައިގެ މަތިން ދާއިންގެ އޮފީހުގައި އޭނަ ބެހެއްޓި ބިއްލޫރި ވާސްގައި ހުރި މާތަށް ބަދަލުކޮއްލިއެވެ. ކުރިއާއި ހިލާފަށް މިހާރު ކޮންމެ ދުވަހަކުވެސް ރަނގަޅަށް ނުފޮޅޭ ރަތްފިނިފެންމަލެއް އެވާސްގައި ޖަހައެވެ. ދާއިންގެ ސަމާލުކަން އެމަލުގައި އަޅައިގަނޭތޯއެވެ. އަދި އެއްފަރާތުގައި ހުރި ބޮޑު ބިއްލޫރި ދޮރުގެ ފޮތިގަނޑު ކަހާލިއެވެ.\nކުރިއާއި ހިލާފަށް ދާއިން މިހާރު ވަރަށް ހެނދުނާ އޮފީހަށް އާދެއެވެ. އެގޮތުން މިއަދުވެސް އޭނަގެ ކެބިންނަށް ވަންނަން ދަމުން މަންހާއަށް ހިނިތުންވެލަމުން ބާއްޖަވެރި ހެނދުނަކަށް އެދުނެވެ. ގޮނޑީގައި އިނދެފައި މަންހާއަށް ހީވީ ބިމުން މައްޗަށް ހިއްލިލި ހެންނެވެ. ދާއިންގެ އެފިރިހެންވަންތަ ހިތްގައިމު ހިނިތުންވުންފެނިފައެވެ. އަމިއްލަ ހިތައް އަރާއެއްޗިއްސާމެދު ހިނިއައިސްފައި މަންހާ ގޮނޑިއަނބުރާލަ އަނބުރާލަ އިނެވެ. ސިހިގެންދިޔައީ ފޯނު ރިންގުވި އަޑަށެވެ.\n"މަންހާ، މިއަދު ދޭއްޖަހާއިރު އޮތް މީޓިންގ ގެ މެއިލް ފޮނުވައިފިންތަ، ތިން ކޮމެޕެނީއެއްގެ އިސްވެރިން އަންނާނެ، އެކި ޑިޕާރޓްމެންޓު ތަކުން، މިހާރު ހުރިހާ ކަމެއް ތައްޔާރުވެއްޖެތަ؟" ދާއިން އަހާލިއެވެ.\n"އަދިވެސް ކޮންޕާމްޑް ލިސްޓެއްނުލިބޭ، އަންނާނެ ހުރިހާ އެންމެންގެ ލިސްޓު ލިބުނީމަ މިކޮޅުން ތައްޔާރުކުރެވެން އޮތީ، ނޫނީ އަޅުގަނޑަށް ލަފާކުރެވޭ ވަރަށް ތައްޔާރު ކުރަންތޯ" މަންހާ އަހާލިއެވެ.\n"ލިސްޓު ނުލިބިއްޖެއްޔާ އެހެންހަދާނީ، ބާރަ ޖަހަންދެން މަޑުކޮއްލާ، އެމީހުންނަށް އަންގާ މީހުންގެ ލިސްޓެއް ފޮނުވާދިނުމަށް" ދާއިން ބުނެލިއެވެ.\n"ދާއިން" މަންހާ ދާއިން ފޯން ބާއްވަން އުޅުމުން ބުނެލިއެވެ.\n"ޔެސް، ކީކޭ" ދާއިންގެ އަޑުގައި މިހާރު ކުރީގަ ހުންނަ ދުރުގޮތްގަނޑެއް ނުހުރެއެވެ.\n"ކޮފީ ގެންނަންތަ" މަންހާ އަހާލިއެވެ.\n"އަހަންނަށް ކޮމްޕެނީ ދޭނަންތަ، އެބަހުރި މަންހާ އާއި ޑިސްކަސް ކޮއްލަން ބޭނުންވާ ކަމެއްވެސް، މަންހާގެ ހިޔާލެއް ހޯދާލަން ބޭނުންވަނީ......." ދާއިން ދެހިޔާލެއްގައި ހުރެ ބުނެލިއެވެ.\nމަންހާ އޭނަގެ ¬¬ފޯނު ނަގާ ނަންބަރަކަށް ގުޅާލިއެވެ. އަދި ދާއިންގެ ކެބިންއަށް ކޮފީ ތަބަށް ގެނެސް ދިނުމަށް އެދުނެވެ.\nގިނައިރެއްނުވެ އިމީ ކޮފީ ތައްބަށް ހިފައިގެން އައެވެ. މަންހާ އޭނައަށް ދާއިންގެ ކެބިންގެ ދޮރު ހުޅުވާދެމުން އޭނަގެ ފަހަތުން ވަނެވެ. އޭނަ އިމީއަށް ތަބައްބަހައްޓަންވީތަން ދެއްކިއެވެ. މަންހާ އާއި އިމީ ކެބިންއަށް ވަނުމުން ދާއިން އޭނަގެ ގޮނޑިން ތެދުވިއެވެ. އަދި އިމީ ނުކުތުން މަންހާ އާއި ވާހަކަދައްކަން ފެށިއެވެ. އޭނަ މަންހާ އަށާއި ލައިގެން ކޮފީތަށި ހަދަންފެށުމުން އެކަން މަންހާ މަނާކުރިއެވެ.


Jihaadi Jack'ge massalaigai Canada'in Ingireysivilaathah faadukiyaifi\nދުނިޔެ - ޖިހާދީ ޖެކް\nއިނގިރޭސިވިލާތުން ވަނީ އޭނާގެ ރައްޔިތުކަން ނިގުޅައިގަނެފަ\nޖެކް ގެ އަތުގައި އިނގިރޭސިވިލާތާއި ކެނެޑާގެ ރައްޔިތުކަން ވެސް އޮވޭ\nކ. މާލެ 19 އޯގަސްޓު 2019 | ހޯމަ 22:07 7,416\nޖިހާދީ ޖެކްގެ ނަމުން މަޝްހޫރުވެފައިވާ ޖެކް ލެޓްސް - ފޭސްބުކް\nއިނގިރޭސިވިލާތުގެ ރައްޔިތެއް ކަމުގައިވާ ޖެކް ލެޓްސް (ޖިހާދީ ޖެކް) ގެ ރައްޔިތުކަން ނިގުޅައިގަންނަން އިނގިރޭސިވިލާތުން ނިންމުމުން ކެނެޑާގެ ފާޑުކިޔުން އިނގިރޭސިވިލާތަށް އަމާޒުވެއްޖެއެވެ.\nއިނގިރޭސިވިލާތުގެ ނިންމުމަށް ފާޑުކިޔަމުން ކެނެޑާއިން ބުނީ މިއީ "އެހެން ބައެއްގެ ބޮލަށް ޒިންމާ ޖެހުމަށް ފަހު އެ ޒިންމާ އިން ރެކިގަންނަން" އިނގިރޭސިވިލާތުން ކުރިކަމެއް ކަމަށެވެ. ކެނެޑާގެ ޕަބްލިކް ސޭފްޓީ މިނިސްޓަރު ރަލްފް ގުޑޭލް އާދިއްތަ ދުވަހު ނެރުއްވި ބަޔާނެއްގައި ވިދާޅުވީ، އިނގިރޭސިވިލާތުގެ ނިންމުމާއި މެދު ހިތާމަ ކުރައްވާ ކަމަށެވެ. ގުޑޭލް އިތުރަށް ވިދާޅުވީ، ޓެރަރިޒަމްގެ ސަރަހައްދީ އިމެއް ނޯންނަ ކަމަށާއި އެހެންކަމުން ހުރިހާ ގައުމަކުން ވެސް އެއް ގައުމު އަނެއް ގައުމުގެ ސަލާމަތާއި ރައްކާތެރިކަން ކަށަވަރު ކުރަން މަސައްކަތް ކުރަން ޖެހޭ ކަމަށެވެ.\nމި ބަޔާނުގައި ގުޑޭލް ވަނީ ކެނެޑާގެ ބައެއް ރައްޔިތުން ވެސް ސީރިޔާގައި ހިނގަމުންދާ ހަނގުރާމައިގެ މައިދާނުން ހައްޔަރުކޮށް، އެގައުމުގެ ބައެއް ޖަލުތަކުގައި ތިބިކަމުގެ މައުލޫމާތު ލިބިފައިވާ ކަމަށެވެ. ނަމަވެސް އެމީހުން އަނބުރާ ގައުމަށް ގެންނަން އެއްވެސް ގާނޫނަކުން ލާޒިމް ކޮށްފައި ނެތް ކަމަށާއި އެހެންކަމުން އެމީހުން ގެނައުމުގެ ނަމުގައި އެގައުމުގެ ކޮންސިއުލަރ މަސައްކަތްކުރާ އޮފިޝަލުން ނުރައްކާތެރި މައިދާނަކަށް ފޮނުވާނުލާނެކަމަށް ގުޑޭލްގެ ބަޔާނުގައިވެއެވެ.\nބައިނަލްއަގްވާމީ ގާނޫނޫ ބުނާގޮތުން ނަމަ އެއްވެސް ގައުމަކުން އެ ގައުމެއްގެ ރައްޔިތެއްގެ ރައްޔިތުކަން ނިގުޅައިގަނެވޭނީ އޭނާ ގައުމެއް ނެތި ނުހުންނާނެ ނަމައެވެ. އިނގިރޭސިވިލާތުގެ ހޯމް އޮފީހުން ބުނީ ރައްޔިތުކަން ނިގުޅައިގަތީ ޓެރަރިޒަމްގެ ނުރައްކަލުން ސަލާމަތްވުމުގެ ގޮތުން ކަމަށެވެ.\nކެނެޑާ އާއި އިނގިރޭސިވިލާތާ ދެމެދު ހިޔާލު ތަފާތުވުން އުފެދިގެން އުޅެނީ، އެ ދެ ގައުމުގެ ވެރިން އަންނަ ހަފުތާ ބަނދުގައި އޮންނަ ޖީ-7 ސަމިޓުގައި ބައްދަލުކުރައްވަން ހަމަޖެހިފައިވާ ދަނޑިވަޅެއްގައެވެ.\n"ޖިހާދީ ޖެކް" ގެ ނަމުން މަޝްހޫރުވެފައިވާ 23 އަހަރުގެ ޖެކް ލެޓްސް ހުރީ 2017 ވަނަ އަހަރުން ފެށީގެން ކުރުދީންގެ ލަޝްކަރެއް ކަމުގައިވާ، ވައިޕީޖީގެ ޖަލެއްގައި ބަންދުކޮށްފައެވެ. ޖެކް ލެޓްސް ގެ އަތުގައި ކެނެޑާގެ ރައްޔިތުކަން ވެސް އޮވެއެވެ. އޭނާއަށް ފަންޑު ކުރިކަމުގެ ދައުވާ އޭނާގެ މައިންބަފައިންގެ މައްޗަށް ސާބިތުވުމާއި ގުޅިގެން 15 އަހަރުގެ ޖަލު ހުކުމެއް އިއްވިއެވެ. ނަމަވެސް އެ ހުކުމް ވަނީ އަހަރު ދުވަހަށް ސަސްޕެންޑްކޮށްފައެވެ.


Netball Impairing ai Coaching 25 baiverin furihama kohfi\nނެޓްބޯޅަ އަމްޕަޔަރިން އަދި ކޯޗިން ކޯސް ފުރިހަމަ ކުރި ބައެއް ބައިވެރިން 2019\nނެޓްބޯޅަ އަމްޕަޔަރިން އާއި ކޯޗިން ކޯސް 25 ބައިވެރިން ފުރިހަމކޮށްފި\n21 ޑިސެމްބަރ 2019, 13:15 |\nފުވައްމުލައް ސިޓީގައި ކުރިޔަށްގެންދިޔަ ނެޓްބޯޅަ އަމްޕަޔަރިން އާއި ކޯޗިން ކޯސް 25 ބައިވެރިން ފުރިހަމަކޮށް އަމްޕަޔަރިން އާއި ކޯޗިން ސެތްފިކެތް ހާސިލުކޮށްފިއެވެ. މި ކޯސް ކުރިއަށް ގެންގޮސްފައި ވަނީ މި ޑިސެމްބަރ 14 އިން 17 ގެ ނިޔަލަށެވެ.\nނެޓްބޯލް އެސޯސިއޭޝަން އޮފް މޯލްޑިވްސްއިން އާއި ފުވައްމުލައް ސިޓީ ކައުންސިލާއި ގުޅިގެން ކުރިއަށްގެންދިޔަ މިކޯސް ފުރިހަމަ ކުރި ބައިވެރިންގެ ތެރޭގައި2ފިރިހެނުން ހިމެނެއެވެ. ދެން މިޅުންވެސް ހިމެނެނީ އަންހެނުންނެވެ.\nނެޓްބޯޅަ އަމްޕަޔަރިން އަދި ކޯޗިން ކޯހުގެ އިންސްޓަރަކްޓަރ ފަޒްނާ އަދި ފުވައމްުަލއް ސިޓީގެ ކުޅިވަރު ކައުންސިލަރ މުސްލިމާއިާއި ޔޫތުމިނިސްޓރީގެ އޮފިޝަލް ތޮލާލު. ޚޮސް ނިންމުމުގެ ރަސްމިއްޔާރުގައި 2019\nމިއީ އަލަށް ބާއްވަން ތައްޔާރުވަމުން އަންނަ ޒޯން އިންޓަރ ސްކޫލް ނެޓްބޯޅަ މުބާރާތްތައް ކުރިއަށް ގެންދިއުމަށްޓަކައި ބޭނުންވާ ޓެކްނިކަލް މީހުން ބިނާކުރުމުގެ ގޮތުން ކުރިއަށްގެންދާ ޕްރޮގްރާމުގެ ބައެކެވެ. އެގޮތުން ރާއްޖެ5ޒޯނަކަށް ބަހައިގެން ކޯޗުންނާއި އަމްޕަޔަރުން ތަމްރީނުކުރުމަށް ނެޓްބޯލް އެސޯސިއޭޝަނުން ވަނީ ފަށާފައެވެ.\nފުވައްމުލައް ސިޓީގެ އިތުރުން މިކޯހުގެ ބުރުތައް ކުރިއަށްގެންދިއުމަށް ހަމަޖެހިފައިވަނީ ލ. ފޮނަދޫ، ހދ. ކުޅުދުއްފުށި، ނ. ހޮޅުދޫ، އދ. މަހިބަދޫ ގައެވެ.\nފުވައްމުލައް ސިޓީގައި ނެޓްބޯޅަ ކުޅެނީ މުޅިންވެސް އަންހެނުންނެވެ.


ސިންގަޕޫރުގައި ކޯވިޑް-19 ފެތުރުން ހުއްޓުވުމަށް ހަރުކަށި ފިޔަވަޅުތަކެއް ސިންގަޕޫރުގައި ކޯވިޑް-19 ފެތުރުން ހުއްޓުވުމަށް ހަރުކަށި ފިޔަވަޅުތަކެއް\nސިންގަޕޫރުގައި ކޯވިޑް-19 ފެތުރުން ހުއްޓުވުމަށް ހަރުކަށި ފިޔަވަޅުތަކެއް\nސިންގަޕޫރުގައި އާންމުން ދިރިއުޅޭ ތޮށްޖެހިފައިވާ ސަރަޙައްދެއް / ފައިލް ފޮޓޯ: ރޮއިޓަރސް\nކޯވިޑް-19 ފެތުރުން ހުއްޓުވުމަށް ސިންގަޕޫރުގައި އަޅާފައިވާ ރައްކާތެރިކަމުގެ ފިޔަވަޅުތައް އިތުރަށް ހަރުކަށިކޮށްފިއެވެ.\nސިންގަޕޫރުގައި މިހާތަނަށް 61،252 މީހުންނަށް ކޯވިޑް-19 ޖެހި 31 މީހުންވަނީ މަރުވެފައެވެ. މިދިޔަ އަހަރުގެ ތެރޭގައި ސިންގަޕޫރުގައި ވަޒީފާ ޢަދާކުރާ ގިނަ ޢަދަދެއްގެ ހިޖުރަވެރިންގެ މެދުގައި ކޯވިޑް-19 ފެތުރުމަށްފަހު އެ ޤައުމުގައި ބަލިފެތުރޭ މިންވަރުވަނީ ވަރަށް ބޮޑަށް ދަށަށް ގޮސްފައެވެ. އޭގެ ފަހުން އެ ޤައުމުގައި ބަލިޖެހުނު ގިނަ މީހުންނަކީ ބޭރު ޤައުމުތަކުން އެ ޤައުމަށް ދަތުރުކޮށްފައިވާ މީހުންނާއި އެކަހެރިވުމުގެ މުއްދަތު ފުރިހަމަކުރަމުންދިޔަ މީހުންނެވެ. ނަމަވެސް ގިނަ ދުވަސްތަކަކަށްފަހު މުޖުތަމަޢުގެ ތެރެއިން އަނެއްކާވެސް ކޯވިޑް-19 ޖެހިފައިވާ ބަޔަކު ފެނި ބަލިޖެހޭ މީހުންގެ ޢަދަދުވަނީ އިތުރުވާން ފަށައިފައެވެ. އިންޑިޔާއިން ފެނިފައިވާ ކޯވިޑް-19ގެ ވާރުތަވުމުގެ ބާރުގަދަ ވައްތަރެއްވެސް އެ ޤައުމުގައި ދަނީ ފެތުރެމުންނެވެ.\nސިންގަޕޫރުގައި އަލަށް އެޅި ފިޔަވަޅުތަކުގެ ތެރޭގައި މެއި މަހުގެ 8ވަނަ ދުވަހުން ފެށިގެން ފަސް މީހުންނަށްވުރެ ގިނަ މީހުން އެއް ތަނަކަށް އެއްވެ އުޅުން މަނާކުރުމާއި ކަސްރަތުކުރާ މަރުކަޒުތައް ބަންދުކުރުން ހިމެނެއެވެ. އޭގެ އިތުރުން ނުރައްކާތެރި މިންވަރަކަށް ބަލި ފެތުރެމުންދާ ޤައުމުތަކުން ސިންގަޕޫރަށް ދަތުރުކުރާ މީހުންގެ ކަރަންޓީނު މުއްދަތު 14 ދުވަހުން 21 ދުވަހަށް އިތުރުކުރުމަށްވެސްވަނީ ނިންމައިފައެވެ. ސިންގަޕޫރުގެ ސަރުކާރުން ބުނީ ޤައުމުގެ ޙާލަތު އިތުރަށް ގޯސްވާނަމަ ފިޔަވަޅުތައް އިތުރަށް ވަރުގަދަކުރުމަށް ފަސްނުޖެހޭނެކަމަށެވެ.\nފަހުގެ ދުވަސްތަކުގައި ސިންގަޕޫރުގައި ކޯވިޑް-19 ޖެހުނު މީހުންގެ ތެރޭގައި އެ ޤައުމުގެ މައި ހަސްފަތާލަކުން ބަލިޖެހިފައިވާ މީހުން ހިމެނެއެވެ. އެ ހަސްފަތާލުން ބަލިޖެހުނު 40 މީހުންގެ ތެރެއިން9މީހުންނަކީ ވެކްސިންގެ ދެ ޑޯޒު ފުރިހަމަކޮށްފައިވާ މީހުންނެވެ. އޭގެ ސަބަބުން އެ މީހުންގެ ފަރާތުން ބަލީގެ ބޮޑެތި ޢަލާމާތްތަކެއް ނުފެންނަކަމަށް ސިންގަޕޫރުގެ ޞިއްޙަތާބެހޭ ވުޒާރާއިން ބުނެއެވެ. އެހެންކަމުން ބަލިން ރައްކާތެރިވުމަށާއި ބަލީގެ ސަބަބުން ޙާލުދެރަވުން ހުއްޓުވުމަށް ވެކްސިނަކީ ވަރަށް މުހިންމު ވަޞީލަތެއްކަން ހާމަވާކަމަށް އެ ވުޒާރާއިން ބުނެއެވެ.


Hoarafushi Airport ah current foarukohdheyn fashaifi | Jazeera\tހޯރަފުށީ އެއާޕޯޓަށް ކަރަންޓު ފޯރުކޮށްދޭން ފަށައިފި - Jazeera\nހޯރަފުށީ އެއާޕޯޓަށް ކަރަންޓު ފޯރުކޮށްދޭން ފަށައިފި\nސާއިފް ޝިޔާދު October 30, 2020 108 views0\nހއ. ހޯރަފުށީގައި ސަރުކާރުން ގާއިމްކުރަމުން އަންނަ އެއާޕޯޓަށް ބޭނުންވާ ކަރަންޓް ފޯރުކޮށްދޭނެ ނިޒާމް ގާއިމްކޮށް އެ ނިޒާމުން ކަރަންޓު ފޯރުކޮށްދޭން ފަށައިފިއެވެ.\nއެރަށުގެ އެއާޕޯޓަށް ކަރަންޓު ފޯރުކޮށްދިނުމުގެ ނިޒާމް ގާއިމްކުރީ ފެނަކައިންނެވެ. އެ ކުންފުނިން ހާމަކޮށްފައިވާ ގޮތުގައި ކަރަންޓު ފޯރުކޮށްދޭން ފަށާފައިވަނީ އިއްޔެއެވެ. މި ޚިދުމަތް ފޯރުކޮށްދިނުން ފެއްޓުމަށް ބޭއްވި ރަސްމިއްޔާތުގައި އެ ކުންފުނީގެ މެނޭޖިން ޑިރެކްޓަރ އަހްމަދު ސައީދު އަދި ހޯރަފުށީ ދާއިރާގެ މެމްބަރު އަހްމަދު ސަލީމް ބައިވެރިވަވަޑައިގެންނެވިއެވެ.\nއެއާޕޯޓަށް ކަރަންޓު ދިނުމުގެ ނިޒާމް ގާއިމްކޮށް ކަރަންޓު ދީފައިވާއިރު އެއާޕޯޓްގެ މަސައްކަތް ކުރަމުން އަންނަ އެމްްޓީސީސީއިން ވަނީ މުޅި އެއާޕޯޓްގެ މަސައްކަތް ނޮވެމްބަރު 11 އަށް ނިންމާލުމަށް މަސައްކަތް ކުރަމުން އަންނަ ކަމަށް ބުނެފައެވެ. އެގޮތުން މަސައްކަތް ނިންމާލުމަށް އެ ކުންފުނިން އަންނަނީ މެދުނުކެނޑި ބުރަ މަސައްކަތްތަކެއް ކުރަމުންނެވެ.\nއެއާޕޯޓްގެ ފަސިންޖަރުންގެ ޓާމިނަލްގެ މަސައްކަތް ވެސް އެ ކުންފުނިން އަންނަނީ ކުރަމުންނެވެ. ޓާމިނަލްގެ އަގު 13.8 މިލިއަން ރުފިޔާއަށް އަރާއިރު އެއާޕޯޓްގެ ރަންވޭ، ޓެކްސީވޭ އަދި އޭޕްރަން ތަރައްގީ ކުރުމަށް 198 މިލިއަން ރުފިޔާ ޚަރަދުވެއެވެ.\nހޯރަފުށީ އެއާޕޯޓްގެ އަމަލީ މަސައްކަތް މިދިޔަ އަހަރުގެ މާޗް މަހުގެ 31 ވަނަ ދުވަހު ފައްޓަވައިދެއްވީ ރައީސް އިބްރާހީމް މުހައްމަދު ސޯލިހުއެވެ.\nއިތުރު 20 ރަށަކަށް އެމްބިއުލާންސް ފޮނުވުމުގެ މަސައްކަތް ކުރިއަށް\nމެޑިފްލެކްސް އިން ޖީން ސީކުއެންސިން ޓެސްޓު ކުރަނީ\nފަގީރުންނާއި މިސްކީނުންގެ ދަފްތަރުގައި ރަޖިސްޓްރީވާން ހުޅުވާލައިފި\nރައީސް ޔާމީން އެދިވަޑައިގެންނެވި 2.4 މިލިއަނާއި މެދު މި ހަފްތާގައި ގޮތެއް ނިންމަނީ\n"އަދީބު ފިލި ގޮތަށް ރައީސް ޔާމީން ފިލުމުގެ ފުރުސަތު އެބައޮތް"\nކުރީ ސަރުކާރުން ހޭވި ހަޑި ސާފުކުރާނީ މި ސަރުކާރުން: ފައްޔާޒް\nކޮވިޑް ޖެހިގެން ރާއްޖެއިން އިތުރު މީހަކު މަރުވެއްޖެ\nއިންޑިއާގެ5ސަރަހައްދަކުން އޮމިކްރޯންގެ 21 ކޭސް


Ras Online - ކޯވިޑް-19: ބޫސްޓަރ ޑޯޒް ޖެހި މީހުންގެ ޢަދަދު 29 ހާހަށް އަރައިފި\nކޯވިޑް-19: ބޫސްޓަރ ޑޯޒް ޖެހި މީހުންގެ ޢަދަދު 29 ހާހަށް އަރައިފި\nއަހުމަދު ޝާހް 14 ޖެނުއަރީ 2022 - 10:20\nހދ ފިނޭގައި ކޮވިޑު ވެކްސިން ޖެހުން.\nރާއްޖޭގައި ކޯވިޑް-19 ބޫސްޓަރ ޑޯޒް ޖެހި މީހުންގެ ޢަދަދު 29 ހާހަށް އަރައިފިއެވެ.\nއެޗްޕީއޭ އިން އެންމެ ފަހުން ޢާއްމުކުރި ތަފާސް ހިސާބުން ދައްކާގޮތުން މިހާތަނަށް 29،089 މީހުން ވަނީ ކޯވިޑް ބޫސްޓަރ ޑޯޒް ޖަހާފައެވެ. ތިންވަނަ ޑޯޒެއްގެ ގޮތުގައި ރާއްޖޭގައި ދެނީ ފައިޒާ ވެކްސިނެވެ. ދިވެހިރާއްޖޭގައި މީހުން ދިރިއުޅޭ 189 ރަށުގެ ތެރެއިން9ރަށެއް ފިޔަވައި އެހެން ހުރިހާ ރަށެއްގައި 90 އިންސައްތަ މީހުން މިހާރު ވަނީ ކޯވިޑް ވެކްސިން ފުރިހަމަކޮށްފައިި ކަމަށް އެޗްޕީއޭ އިން ވަނީ ބުނެފައެވެ.\nއެންމެފަހުގެ ތަފާސްހިސާބުތައް ދައްކާގޮތުން ރާއްޖޭގައި ކުރިއަށްގެންދާ ވެކްސިން ދިނުމުގެ ކެމްޕޭނުގެ ދަށުން މިހާތަނަށް 397123 މީހުން ވަނީ ވެކްސިންގެ ފުރަތަމަ ޑޯޒް ޖަހާފައެވެ. އަދި ދެވަނަ ޑޯޒް ޖެހިމީހުންގެ ޢަދަދު އުޅެނީ 368622 ގައެވެ.\nކޯވިޑް ބޫސްޓާ ޑޯޒް ޖެހުމަށްޓަކައި ފައިޒާ ވެކްސިންގެ 100،620 ޑޯޒް މިދިޔަ އަހަރުގެ ޑިސެންބަރު މަހު ވަނީ ރާއްޖެ ގެެނެސްފައެވެ. ޔުނިސެފުން ބުނީ މިއީ ދުނިޔޭގެ ގައުމުތަކަށް ހަމަހަމަ ކަމާއެކު ވެކްސިން ފޯރުކޮށްދިނުމަށް ޑަބްލިޔުއެޗްއޯ އިސްވެ އުފައްދާފައިވާ ކޮވެކްސް ފެސިލިޓީ މެދުވެރިކޮށް އެމެރިކާގެ ސްޓޭޓް ޑިޕާޓްމަންޓުން ހަދިޔާ ކުރި ވެކްސިން ކަމަށެވެ.\nކޮވިޑް ވެކްސިންގެ ތިންވަނަ ޑޯޒް، ނުވަތަ ބޫސްޓާ ޑޯޒް، އެޗްޕީއޭއިން ޖަހަން ފަށާފައިވަނީ މިދިޔަ އަހަރުގެ ނޮވެމްބަރ މަހުއެެވެ. އެގޮތުން 60 އަހަރުން މަތީގެ މީހުންނާއި ދިފާއީ ނިޒާމު ބަލިކަށި މީހުންނާއި ފްރޮންޓް ލައިންގައި މަސައްކަތް ކުރާ ސިއްހީ މުވައްޒަފުނަށް މިހާރު ވަނީ ވެކްސިންގެ ބޫސްޓާރ ޑޯޒް ޖަހަން ފަށާފައެވެ. މިހާރު 50 އަހަރުން މަތީގެ މީހުނަށް ވެސް ބޫސްޓާ ޑޯޒް ޖަހަން ވަނީ ފުރުސަތު ހުޅުވާލާފައެވެ.\nއޭގެ އިތުރުން ކޮވިޑް-19 ވެކްސިނެއްގެ ކަނޑައެޅިފައިވާ ޑޯޒްތައް ފުރިހަމަކޮށް 06 މަސް ފުރިހަމަ ވެފައިވާ 18 އަހަރުންމަތީގެ ހުރިހާ￼ ފަރާތްތަކަށް ބޫސްޓަރ ޑޯޒެއްގެ ގޮތުގައި ފައިޒަރ ވެކްސިން 15 ޖެނުއަރީ 2022 ން ފެށިގެން ޖަހައިދެވޭނެ ކަމަށް އެޗްޕީއޭ އިން ވަނީ ބުނެފައެވެ.\nކޮވިޑް-19 ގެ ތަފާތު ވޭރިއަންޓުތައް މުޅި ދުނިޔޭގައި މިހާރު ފެތުރިފައިވާއިރު، ހުރިހާ މީހުންވެސް ވެކްސިންގެ ދެ ޑޯޒް ފުރިހަމަކޮށްގެން ތިބުމަކީ މުހިންމު ކަމެއްކަމަށާއި، މިކަމުން ބައްޔަށް ހުށަހެޅުމުގެ ހިރާސް ކުޑަކޮށްދޭކަމަށްވެސް އީޔޫގެ ޑްރަގްސް ރެގިއުލޭޓަރ ބުނެފައިވެއެވެ.


ރިހެބިލިޓޭޝަން ފްރޭމްވަރކްގެ ފޭސް3ގެ ދަށުން ކޯސްތައް ފުރިހަމަކުރި ގައިދީންނަށް ސެޓްފިކެޓް ހަވާލުކޮށްފި\n09 ޑިސެމްބަރ 2020\nމޯލްޑިވްސް ކަރެކްޝަނަލް ސަރވިސް (އެމްސީއެސް)އިން ރިހެބިލިޓޭޝަން ފްރޭމްވަރކްގެ ފޭސް3ގެ ދަށުން އެކި ކޯސްތައް ފުރިހަމަކުރި ގައިދީންނަށް ސެޓްފިކެޓް ދިނުމުގެ ރަސްމިއްޔާތު މާފުށީ ޖަލުގައި މިއަދު ބާއްވައިފިއެވެ.\nމި ރަސްމިއްޔާތު ޝަރަފްކޮށްދެއްވީ މާފުށީ ޖަލުގެ ޑިރެކްޓަރ އެސިސްޓަންޓް ސުޕްރިންޓެންޑެންޓް އޮފް ޕްރިޒަންސް އަޙްމަދު ރިޟާއެވެ.\nޖުމްލަ 131 ޤައިދީން އެކި ކޯސްތަށް ފުރިހަމަކޮށްފައިވާ ވާއިރު، މި ރަސްމިއްޔާތުގައި ސެޓްފިކެޓް ހަވާލުކުރެވިފައިވަނީ މި ވަގުތު ޖަލުގައި ތިބި 50 ޤައިދީންނަށެވެ. މީގެ އިތުރުން ހަޔަރޑިސްޓިންކްޝަން ހާޞިލްކުރި 18 އަންހެން ޤައިދީންނަށާއި 20 ފިރިހެން ޤައިދީންނަށް ވަނީ މެޑަލް ހަވާލުކޮށްފައެވެ.\nމި ރަސްމިއްޔާތުގައި ވާހަކަފުޅުދައްކަވަމުން އޭއެސްޕީ ރިޟާ ވިދާޅުވީ ސެޓްފިކެޓް ހަވާލުކުރެވުނު މި ކޯސްތަކަކީ 2016 ވަނަ އަހަރުން ފެށިގެން މެދުކެނޑުމެއްނެތި ޤައިދީންނަށް ހިންގޭ އެންމެ ކާމިޔާބު ޕްރޮގްރާމްތަށް ކަމަށެވެ. އަދި މި ރަސްމިއްޔާތުގައި ބައިވެރިވި ޤައިދީންނަށް ނަސޭހަތްތެރިވަމުން ވިދާޅުވީ މިކަމަކީ މުޖުތަމައުގައި އެމީހުންނާއިމެދު ޖެހިފައިވާ ލައްގަނޑާއި އެމީހުންނާއި ދޭތެރޭ ދެކޭގޮތް ބަދަލުކުރުމަށް ލިބޭ ވަރަށް ބޮޑު ފުރުސަތެއްކަމަށެވެ.\nރަސްމިއްޔާތު ނިމުމަށް ފަހު، މިނިސްޓަރ އޮފް ހޯމް އެފެއަރޒް އޮނަރަބަލް އިމްރާން ޢަބްދުﷲ، އެ މިނިސްޓްރީގެ މިނިސްޓަރ އޮފް ސްޓޭޓް އަލްފާޟިލް މުޙައްމަދު މާހިރު އީސާ އާއި ކޮމިޝަނަރ އޮފް ޕްރިޒަންސް އަޙްމަދު މުޙައްމަދުފުޅު، ސެޓްފިކެޓް ހާސިލްކުރި ޤައިދީންނާ ވަނީ ބައްދަލުކުރައްވާފައެވެ.\nދަސްވެނިވި ޤައިދީންނަށް މަރުހަބާ ދަންނަވަމުން މިނިސްޓަރ ވިދާޅުވީ ޤައިދީން ރިހެބިލިޓޭޓްކުރުމަކީ ސަރުކާރުން އިސްކަންދޭ ކަމެއްކަމަށެވެ. އަދި ޖަލުން ނިކުތުމަށް ފަހު، ލިބުނު ތައުލީމާއި ތަމްރީން އެންމެ އެދެވޭ ގޮތުގައި ބޭނުން ހިފުމަށް މިނިސްޓަރ ބާރުއެޅުއްވިއެވެ.\nރިހެބިލިޓޭޝަން ފްރޭމްވަރކްގެ މަގްސަދަކީ ގައިދީން އިސްލާހުކޮށް، އެމީހުންނަށް ތައުލީމާއި ހުނަރު އުނގަންނައިދީ، މުޖްތަމައުއަށް ނުކުންނައިރު އެމީހުންނަކީ މުޖްތަމައު ބަލައިގަންނަ ފަދަ ހިދުމަތްތެރި، މަސައްކަތްތެރި މީހުންނަށް ހެދުމެވެ. މި ފްރޭމްވަރކްގައި4ފޭސްއެއް އެކުލެވިގެންވެއެވެ. އެއީ ގައިދީންގެ ކިބާގައި “ޑިސިޕްލިން” ބިނާކުރުމާ އެމީހުންނަށް “ސައިކޮލޮޖީ ޕްރޮގްރާމްތައް” ހިންގުމާ “އެޑިއުކޭޝަން އަދި ވޮކޭޝަނަލް ދަސްކޮށްދިނުމުގެ އިތުރުން “ޕްރިޒަން ކޮމިއުނިޓީ ސަރވިސް” އެވެ.


އައްޑޫސިޓީގައި އަޅާފައިވާ ބައެއް ފިޔަވަޅުތަކަށް ލުއިތަކެއްދީފި - Voice of Meedhoo Voice of Meedhoo\nކޮވިޑް 19- އައްޑޫ ސިޓީއިން މިއަދު ...\nއައްޑޫ ސިޓީގައި ކޯވިޑް-19އާ ގުޅިގެން އަޅާފައިވާ ފިޔަވަޅުތަކަށް ބޮޑެތި ލުއިތަކެއް ދީފިއެވެ.\nއައްޑޫ ސިޓީ ކައުންސިލުން ބުނީ އައްޑޫ ސިޓީގެ ހިތަދޫ ފިޔަވައި، އެހެނިހެން ރަށްރަށުގައި (މަރަދޫ، މަރަދޫފޭދޫ، ފޭދޫ)ގައި މަގުމައްޗާއި އާންމު ތަންތަނަށް ނުކުމެ އުޅުމާއި އެއްގަމު އުޅަނދުފަހަރު ދުއްވުން މަނާކުރުމަށް އަންގާފައިވާ އެންގުން 2021 ޖޫން 24 ވަނަ ދުވަހުން ފެށިގެން ނިމުމަކަށް ގެނެސްފައިވާ ކަމަށެވެ. އަދި ހިތަދޫގައިވެސް އޮތް ލޮކްޑައުންގެ ހާލަތު ވަނީ އުވާލާފައެވެ. އެހެން ކަމުން ހައުސް ހޯލްޑް ޕާމިޓް ނެތި ޒަރޫރީ ބޭނުމަށް ބޭރުގައި އުޅެވޭނެއެވެ.\nބައެއް ލުއިތަކާއެކު ތިރީގައި ދަންނަވާފައިއެވާ ފިޔަވަޅުތައް މަރަދޫ، މަރަދޫފޭދޫ އަދި ފޭދޫ ގައި ދެމި އޮންނާނެ ކަމަށް އައްޑޫސިޓީ ކައުންސިލުން ވަނީ ހާމަކޮށްފައެވެ.\nޖަމާޢަތުގައި ނަމާދުކުރުން ނުހިމެނޭގޮތަށް މިސްކިތްތަކުގައި ނަމާދުކުރުމަށް ހުއްދަދިނުން. މިގޮތުން ޖަމާޢަތްތަކުގައި ނަމާދު ނުކުރެވުނު ކަމުގައި ވީނަމަވެސް، މިސްކިތްތަކުގައި ނަމާދު ކުރުމާއި، ފާޚާނާކުރުމާއި، ވުޟޫ ކުރެވޭނެ އިންތިޒާމް ހަމަޖެހިފައި ވާނެއެވެ.\nހޮޓާތަކާއި، ކެފޭތަކާއި، ރެސްޓޯރަންޓުތަކާއި، ކާބޯތަކެތީގެ ޚިދުމަތްދޭ އެހެނިހެން ތަންތަނުން ދެމުންގެންދާ ޚިދުމަތްތައް ހުއްޓައިލުން. ނަމަވެސް މިފަދަ ތަންތަނުނުން ހެނދުނު 08:00 އިން ރޭގަނޑު 10:00 އާ ހަމައަށް ޑެލިވަރީގެ ޚިދުމަތްދެވޭނެއެވެ.\nހިތަދޫގައި އަޅާފައިވާ ފިޔަވަޅުތަކުގެ ތެރެއިން ބައެއް ފިޔަވަޅުތަކަށް ލުއި ދިނުމަށް ވެސް ވަނީ ނިންމާފައެވެ. މިގޮތުން ހިތަދޫއަށް ދެވުނު ލުއިތައް ތިރީގައި ދަންނަވާފައިއެވަނީއެވެ.\nހޮޓާތަކާއި، ކެފޭތަކާއި، ރެސްޓޯރަންޓުތަކާއި، ފިހާރަތަކާއި، ކާބޯތަކެތީގެ ޚިދުމަތްދޭ އެހެނިހެން ތަންތަނުނުން ރޭގަނޑު 10:00 އާ ހަމައަށް ޑެލިވަރީގެ ޚިދުމަތްދިނުން. ކާފިއު ވަގުތުތަކުގައި ޑެލިވަރީ ކުރަންވާނީ ހުއްދަ ހޯދައިގެންނެވެ.\nއައްޑޫ ސިޓީގައި އަޅާފައިވާ ފިޔަވަޅުތަކަށް ލުއި ދީފައިމިވަނީ އައްޑޫގައި ކޯވިޑަށް ޕޮޒިޓިވް ވާ މިންވަރު ވަރަށް ބޮޑަށް ދަށްވުމާއި ގުޅިގެނެވެ.\nމިވަގުތު އެ ސިޓީގައި ކޯވިޑަށް ޕޮޒިޓިވްވެފައިވާ 132 މީހުން ތިބިއިރު، އޭގެ ތެރެއިން އެންމެ ގިނަ މީހުން ޕޮޒިޓިވްވެފައި ވަނީ ހިތަދޫންނެވެ.\nކޮވިޑް 19- އައްޑޫ ސިޓީއިން މިއަދު ޕޮޒިޓިވްވެފައިވަނީ7މީހުން


Mulhi dhandugai Ronaldo ge photo, United ah hani molheh - vNews.mv\nދަނޑުގައި ރޮނާލްޑޯގެ ކާޑްބޯޑު ސްޓެޗޫ އެއް- ފޮޓޯ:- ގެޓީ އިމޭޖަސް\nމުޅި ދަނޑުގައި ރޮނާލްޑޯގެ ފޮޓޯ، ޔުނައިޓެޑަށް ހަނި މޮޅެއް\nއައްފާން މުހައްމަދު 29 August 2021, 23:25\nއިނގިރޭސި ޕްރިމިއަރ ލީގުގައި އާދިއްތަ ދުވަހުގެރޭ މެންޗަސްޓަ ޔުނައިޓެޑުން ވުލްވްސްގެ މައްޗަށް ހަނި މޮޅެއް ހޯދައިފިއެވެ.\nމި މެޗުގައި ޔުނައިޓެޑަށް ދާދިފަހުން ގުޅުމަށް ނިންމާފައިވާ އެކުލަބުގެ ލެޖެންޑް ކްރިސްޓިއާނޯ ރޮނާލްޑޮ ނުކުޅުނު ނަމަވެސް އޭނާ ކުލަބާއި ގުޅެން އެއްބަސްވުމާއިއެކު މިމެޗުގައި ސަޕޯޓަރުން ވަނީ އޭނާގެ ފޮޓޯ ތަކާއި ރޮނާލްޑޯ ރަމްޒުކޮށްދޭ އެކިއެކި ޕޯސްޓަރުތަކުން މުޅި ދަނޑު ފުރާލާފައެވެ.\nރިޕޯޓުތައް ބުނާގޮތުން ކުރިއަށް އޮތް ހަފްތާގެ ތެރޭގައި ޔުނައިޓެޑުން ރޮނާލްޑޯ އެކުލަބުގެ ކުޅުންތެރިއެއްގެ ގޮތުގައި އިއުލާނުކުރާނެއެވެ.\nދަނޑުމަތީގައި ރޮނާލްޑޯ ނެތަސް މުޅި ދަނޑުގައި އޭނާގެ ރަމްޒުތައް ފެންނަންހުރި މިމެޗު ކުޅުނީ ވުލްވްސްގެ ދަނޑުގައެވެ. މި މެޗު ޔުނައިޓެޑުން ކާމިޔާބުކުރީ 0-1 ގެ ނަތީޖާއަކުންނެވެ.\nމެޗުން ޔުނައިޓެޑު މޮޅުވިނަމަވެސް މެޗުގައި މޮޅަށްކުޅެ، ހާއްސަކޮށް މެޗުގެ ކުރީކޮޅު ގިނަވަގުތު ބޯޅަ ހިފަހަށްޓާ ރަނގަޅު ހަމަލާތަކެއް އުފައްދަން މަސައްކަތްކުރީ ވުލްވްސް އިންނެވެ. މިމެޗުގައި ވުލްވްސް އިން ޖުމްލަ 1 ހަމަލާއެއް އުފައްދާފައިވާއިރު ޔުނައިޓެޑަށް އުފެއްދިފައިވަނީ 10 ހަމަލާއެކެވެ.\nމެޗުގައި ފެނިގެންދިޔަ ހަމައެކަނި ލަނޑު ކާމިޔާބުކޮށްދީ މިމެޗުން ޔުނައިޓެޑް މޮޅުކޮށްދިން ލަނޑު މެޗުގެ ފުރިހަމަވަގުތު ހަމަވާން 10 މިނެޓަށްވެފައި ވަނިކޮށް ކާމިޔާބު ކޮށްދިނީ މޭސަން ގްރީންވުޑް އެވެ. މިއީ ރަފައެލް ވަރާންގެ އެސިސްޓަކުން ގްރީންވުޑް ކާމިޔާބުކުރި ލަނޑެކެވެ.\nލަނޑު ޖެހުމަށްފަހު ގްރީންވުޑް އުފާ ފާޅުކުރަނީ- ފޮޓޯ:- ގެޓީ އިމޭޖަސް\nމެޗަށްފަހު ވާހަކަދައްކަމުން ޔުނައިޓެޑްގެ ކޯޗް، އޮލެގޮނަ ސޯލްޝެއާ މެޗުގައި ސަޕޯޓަރުންގެ ފަރާތުން ފެނިގެންދިޔަ ފޯރިއާ ޖޯޝާއިމެދު ހިތްހަމަޖެހޭކަމަށް ބުނެފައެވެ. ސޯލްޝެއާ ބުނީ ރޮނާލްޑޯ ކުލަބާ ގުޅުމުން އެކަމާ ވަރަށް އުފާވާ ކަމަށާއި ސްކޮޑު ވަރުގަދަކުރުމުގެ ފުރުސަތު ލިބޭތީ ހިތްހަމަޖެހޭ ކަމަށެވެ.\nއަދި ބޭނުންވަނީ ވީހާވެސް އަވަހަކަށް ރޮނާލްޑޯ އޯލްޑް ޓްރެފޯޑަށް (ޔުނައިޓެޑުގެ ދަނޑު) އައިސް އޭނާ ކެރިއަރުގައި ހާސިލްކޮށްފައިވާ ކަންކަން ޔުނައިޓެޑުގެ ސަޕޯޓަރުންގެ ސަޕޯޓުން ބަލާލުމަށް ކަމަށެވެ.\nމީގެއިތުރުން ސޯލްޝެއާ ވަނީ ރޮނާލްޑޯ އަށް ތައުރީފުކޮށް ވާހަކަދައްކާފައެވެ. އެގޮތުން އޭނާ ބުނީ ރޮނާލްޑޯ އަކީ މުސްކުޅިއެއް ކަމަށްބުނެ ދައްކާ ވާހަކަތަކަކީ ރޮނާލްޑޯ ވަރަށް އަޑުއަހަން ބޭނުންވާ ވާހަކަތަކެއް ކަމަށެވެ. ސަބަބަކީ އެވާހަކަތަކުގެ ސަބަބުން ރޮނާލްޑޯގެ ކުޅުން ވަރުގަދަވެ އެފަދަ ފަރާތްތަކަށް ރޮނާލްޑޯ ކާމިޔާބީތަކުން ރަށްދުދިނުން ކަމަށްވެސް ސޯލްޝެއާ ބުންޏެވެ.\nމެޗުން މޮޅުވެ ޔުނައިޓެޑުން3ޕޮއިންޓު ހޯދިއިރު ދެން އެޓީމުން މެޗެއް ކުޅޭނީ ސެޕްޓެމްބަރު މަހުގެ 11 ވަނަ ދުވަހު ނިއުކާސަލް އާއި ދެކޮޅަށެވެ. ރިޕޯޓުތައް ބުނާގޮތުން މިމެޗުގައި ރޮނާލްޑޯ ފެނުމުގެ ފުރުސަތު ބޮޑެވެ.


Kudhi Club thah nethi hingaidhaane kamuge biru\nކުދި ކުލަބުތައް ނެތިގެން ހިނގައިދާނެކަމުގެ ބިރު\nމިހާރު މުޅި ދުނިޔޭގައި ހަލުއި ކަމާއެކު ފެތުރެމުންދާ، ކޮވިޑް-19 އިގެ ސަބަބުން ގައުމުތައް ހުއްޓިއްޖެ އެވެ. އިގްތިސޯދީ ގޮތުން ކުރިމަތިވެދާނެ ދަތި ހަލަތުގެ ވާހަކަތައް ސަރުކާރުތަކުން ހާމަ ކުރަމުންދެ އެވެ. ކުޅިވަރާއި އިޖުތިމާއީ ހަރަކާތްތައް ފަސްވެ އާ ތާރީހުތަކަކަށް އެ ހަރަކާތްތަކާއި މުބާރާތްތައް ތާވަލު ކޮށްފި އެވެ.\nމުޅި ދުނިޔޭގެ ކުޅިވަރު ހުއްޓި ބޮޑެތި މުބާރާތްތައް ފަސްވެއްޖެ އެވެ. މުޅި ޔޫރަޕްގެ ފުޓްބޯޅަ އާއި ކުޅިވަރުގެ އެހެން މުބާރާތްތައް ހުރީ ހުއްޓިފަ އެވެ. އެތުލީޓުން ތިބީ ގޭގައި ތަޅު އެޅުވިފަ އެވެ. ބައެއް ކުލަބުތަކުގެ ޓްރޭނިން ސެންޓަރުތަކާއި ސްޓޭޑިއަމްތައް ހިލޭ ސާބަހަށް ދޫކޮށްލެވިފައި ވަނީ ކޮވިޑް-19 އިން ރައްކާތެރި ވުމަށް ބޭނުން ކުރެވޭ މަރުކަޒުތަކެއްގެ ގޮތުގަ އެވެ. މި ހާލަތުގެ ސަބަބުނުން ކުރިމަތި ވެދާނެ ގެއްލުން އަންދާޒާ ކޮށްލާއިރު، ބައެއް ކުދި ކުލަބުތައް ނެތި ހިނގައިދާނެ ކަމުގެ ބިރު އެބައޮތެވެ.\n"ބޮޑެތި ކުލަބުތަކަށް މީގެ އަސަރު އެހާ ބޮޑަށް ނުކޮށްފާނެ،" ސްޕެއިންގެ ރޯޔަލް ފުޓްބޯލް ފެޑްރޭޝަންގެ ރައީސް ލުއިސް ރުބިއަލެސް ވިދާޅުވި އެވެ. "ލީގް ހުއްޓާލުމުން މީގެ އެންމެ ބޮޑު ގެއްލުމެއް ވާނީ ކުދި ކުލަބުތަކަށް، އެ ކުލަބުތަކަކީ ލީގްގެ ސަބްސިޑީޒްއިން ލިބޭ ފައިސާއިން ހިންގާ ކުލަބުތަކެއް، އެއިން ކުލަބަކަށް އެންމެ ޕެނީއެއް މަދުވާން އަހަރެން ނޭދެން."\nޖަރުމަންގެ ފުޓްބޯލް ފެޑްރޭޝަނުންވެސް ވަނީ، ކޮވިޑް-19 ގެ މިހާލަތާ ގުޅިގެން ކުލަބުތަކަށް ކުރިމަތިވާނެ މަލީ ގެއްލުމުގެ ދިރާސާއެއް އެކުލަވާލާފަ އެވެ. އޭގެ އަސަރު އެންމެ ބޮޑަށް ކުރާނީ ރީޖަނަލް ލީގްތަކުގައި ވާދަ ކުރާ ކުލަބުތަކަށެވެ.\n"ޑީއެފްބީ [ޖަރުމަން ފުޓްބޯލް ފެޑްރޭޝަން] ވަނީ މިހާލަތުން އަރައިގަތުމަށް ރަނގަޅު މަސައްކަތްތަކެއް ކުރަން ތައްޔާރުވެފަ،" ޑީއެފްބީގެ ރައީސް ފްރިޓްޒް ކެލާ ވިދާޅުވި އެވެ. "އަހަރެމެންނަށް ކުރެވޭނީ ކުޑަ އެންހެންނަމަވެސް ރަނގަޅު މިންވަރެއްގެ މަސއްކަތްތަކެއް، އޮގޮތުން މި ވަގުތު އަހަރެމެން މި މަސައްކަތް ކުރަނީ ރީޖަނަލް ލީގްގެ ކުލަބުތައް ސަލާމަތް ކުރުމަށް."\nޖަރުމަންގެ ފެޑްރޭޝަންގެ ހައިރާކީ ހަމަޖެހިފައިވާ ގޮތުން، އެ ފެޑްރޭޝަންގެ ރައީސްއަށް ސީދާ ކުލަބުތަކުގެ މައްސަލަތަކުގެ ތެރެއަށް ވަދެ އެކަންކަން ހައްލު ކުރުމުގެ ބާރެއް ނޯވެ އެވެ. ޔޫރަޕްގައި ލީގް އިންތިޒާމު ކުރާ ފަތާއި ފެޑްރޭޝަން އެއީ ވަކި ދެ އޮގަނައިޒޭޝަނެކެވެ.\nފްރިޓްޒް ކެލާ، ވިދާޅުވީ ކުދި ކުލަބުތަކަށް އެކަނި މިހާލަތު ކުރިމަތި ވާނެ ކަމަށް ވިސްނައގެން ތިބެވެން ނެތް ކަމަށެވެ.\n"މީގެ ނުރައްކާ އޮތީ ކުދި ކުލަބުތަކަކަށް އެކަންޏެއް ނޫން، ބުންޑެސް ލީގާގެ ކުލަބުތަކަށްވެސް މީގެ އަސަރު ކުރާނެ، އެންމެ މަތީ ލީގުން ފެށިގެން ދަށް ޑިވިޝަންތަކަށްވެސް އަސަރު ކުރާނެ،" ކެލާ ވިދާޅުވި އެވެ. "އަހަރެމެން ބޭނުން ކުލަބުތަކުގެ 250،000 މީހުންގެ ވަޒީފާ ގެއްލުނަ ނުދީ ސަލާމަތް ކުރަން، އަދި ވޮލެންޓިއަރުންގެ މަސައްކަތްވެސް ސަލާމަތް ކުރަން ބޭނުން."\nބައެއް ގައުމުތަކުގައި ތިބީ، ލީގް ހުއްޓާލާ ގޮތަށެވެ. އެހެންނަމަވެސް ލީގް ހުއްޓާލުމުން ދެން ކުރިމަތިވާނެ މާލީ ގެއްލުންވެސް އެހާމެ ބޮޑެވެ. ލަލީގާއިން އަންދާޒާ ކުރާ ގޮތުގައި ލީގް ހުއްޓާލަފައިނަމަ އެ ލީގަށް 700 މިލިއަން ޔޫރޯގެ ގެއްލުން ކުރިމަތި ވާނެ އެވެ. އެއީ ކުލަބުތަކަށް ދޭ ސަބްސިޑީޒްގެ ތެރެއިން އުނިވާނެ ބޮޑު ޕަސަންޓެކެވެ.


SunOnline: Lan'du jahaa fahu vaguthu Sevilla salaamaih kohdhiny keeper\nލަނޑު ޖަހައި ފަހުވަގުތު ސެވިއްޔާ ސަލާމަތްކޮށްދިނީ ކީޕަރު\nޢަބްދުﷲ އައިމަން 21 Mar 2021, 16:00\nސެވިއްޔާގެ ކީޕަރު ޔަސީން ބޯނޫ ގޯލު ޖެހުމަށްފަހު އުފާފާޅު ކުރަނީ --- ފޮޓޯ//ގެޓީ\nސްޕެނިޝް ލީގުގައި ރޭ ބަލިވަމުން ދިޔަ ސެވިއްޔާގެ ކީޕަރު ޔަސީން ބޯނޫ ކުރިއަށް އަރައި ފަހުވަގުތު ޖެހި ގޯލުން އެ ޓީމަށް ޕޮއިންޓެއް ލިބިއްޖެ އެވެ.\nލީގުގެ ގަދަ ހަތަރެއްގެ ރޭހުގެ ފޯރިގަދަވެފައި ވަނިކޮށް ރޭ ސެވިއްޔާއާއި ރެއާލް ވެލަޑޮއިޑް ކުޅުނު މެޗު ނިމުނީ 1-1 ގެ ނަތީޖާއަކުން އެއްވަރުވެގެންނެވެ. މި މެޗުން ލިބުނު ޕޮއިންޓާ އެކު ސެވިއްޔާ ކުޅުނު 28 މެޗުން 55 ޕޮއިންޓް ހޯދައިގެން ހަތަރުވަނައިގައި ހަމަޖެހިލި އިރު، ވެލަޑޮއިޑް މިވަގުތު އޮތީ 16 ވަނައިގަ އެވެ.\nރޭގެ މެޗު ފަށައިގެން 44 ވަނަ މިނަޓުގައި ވެލްޑޮއިޑަށް ލިބުނު ޕެނަލްޓީއަކުން ލީޑު ނަގައިދިނީ ފެބިއަން އޮރެޔާނާ އެވެ. އެއަށްފަހު ސެވިއްޔާއިން ގިނަ ހަމަލާތަކެއް އުފެއްދި ނަމަވެސް ވެޔަޑޮއިޑްގެ ގޯލު ފޫއަޅުވާލެވޭ ގޮތް ނުވެ ދިޔަ އިރު، އެ ޓީމަށް ގޯލެއް ޖެހުނީ މެޗުގެ އިތުރުވަގުތުގެ ވެސް ފަހު މިނަޓުގަ އެވެ.\nސެވިއްޔާގެ ޒުވާން ކީޕަރު ބޯނޫ ވެސް ކުރިއަށް އަރައިގެން ކުޅުނު ވަގުތެއްގައި އޭނާ ވަނީ ރީތި ގޯލެއް އެ ޓީމަށް ޖަހައިދީ އެންމެންނަށް ސިހުން ގެނުވައިފަ އެވެ. މި ގޯލާ އެކު ބޯނޫ ވަނީ ސެވިއްޔާގެ ތާރީހުގައި ވެސް ލީގުގައި ގޯލު ޖެހި ފުރަތަމަ ގޯލް ކީޕަރުގެ ޝަރަފު ހޯދައިފަ އެވެ. އޭގެ ކުރިން އެކުލަބުގެ ކީޕަރަކަށް ކުޅުނު އަންދުރެސް ޕެލޮޕް 2007 ވަނަ އަހަރުގެ ޔޫއެފާ ކަޕުގައި ގޯލު ޖަހާފައިވާ އިރު، 21 ވަނަ ގަރުނުގައި މިފަދަ ގޯލެއް ސްޕެނިޝް ލީގުގައި އެންމެ ފަހުން ޖެހީ 2011 ވަނަ އަހަރު ޑިޕޮޓީވޯ ލަކުރަނާގެ ކީޕަރަކަށް ކުޅުނު އަރަންޒުބިއާ އެވެ.\nކުރިން ބާސެލޯނާއާއި ރެއާލް މެޑްރިޑަށް ވެސް ކީޕަރެެއްގެ ގޮތުގައި ކުޅެފައިވާ ސެވިއްޔާގެ ކޯޗު ޖޫލެން ލޮޕެޓެގީ ރޭގެ މެޗަށްފަހު ވާހަކަ ދައްކަމުން ބުނީ، އޭނާގެ ހަޔާތުގައި ވެސް އެކަހަލަ ގޯލެއް ޖެހިފައި ނުވާ ކަމަށެވެ. އަދި ފަރިތަކުރުންތަކުގައި ވެސް އެގޮތަށް ގޯލެއް އޭނާ ނުޖަހާ އިރު، ބޯނޫ އެކަން ކުރުމަކީ ހައިރާންވާވަރު ކަމެއް ކަމަށެވެ.\n"މެޗުން ތިން ޕޮއިންޓް ލިބެން އޮތް ނަމަވެސް ބެލެވިފައި އޮތީ މެޗު ނިންމާލަން ޖެހޭނީ ބައްޔަކުން ކަމަށް. އެކަމާ ކުޅުންތެރިން ވެސް ތިބީ ވަރަށް ބޮޑަށް މާޔޫސްވެފައި. އެކަމަކު ބޯނޫގެ ގޯލުން ހުރިހާ އެންމެންނަށް ވެސް އުފާވެރިކަން ގެނެސްދީފި." ލޮޕެޓެގީ ބުންޏެވެ.\nބޯނޫ ބުނީ، އެ ގޯލަކީ ޙުދު އޭނާ ވެސް ކުރިން އުންމީދު ކުރި ގޯލެއް ނޫން ކަމަށާއި، ގޯލު ޖެހުމުން ލިބުނު އުފަލާ އެކު ސެލަބްރޭޓް ކުރާނެ ގޮތެއް ވެސް ނޭންގުނު ކަމަށެވެ.


SunOnline: India ge iqthisaadhee heenaru kamuge hiyani BJP ge kurimagah elhifai\nއިންޑިއާގެ އިގްތިސާދީ ހީނަރުކަމުގެ ހިޔަނި ބީޖޭޕީގެ ކުރިމަގަށް އެޅިދާނެބާ؟\nމުހައްމަދު ޖަވާދު ޔޫސުފު 12 Feb 2020, 12:42\nނިއުދިއްލީ (12 ފެބްރުއަރީ 2020) : އިންޑިއާގެ ވެރިރަށް ނިއުދިއްލީގެ ލޯކަލް އިންތިޚާބުގައި ބޮޑު ތަފާތަކުން ބީޖޭޕީ ވަނީ ބަލިވެފަ އެވެ.\nމިދިޔަ ހޮނިހިރު ދުވަހު ބޭއްވި ދިއްލީގެ ލޯކަލް ޕާލަމެންޓްގެ އިންތިޚާބުގެ ނަތީޖާ ރޭ އިރާކޮޅު ނެރެފައިވާއިރު ދިއްލީގެ ޕާލަމެންޓްގެ 70 ގޮނޑީގެ ތެރެއިން 62 ގޮނޑި ކާމިޔާބުކުރީ މިހާރު ވެސް ދިއްލީގައި ވެރިކަންކުރާ ކުޑަ ޕާޓީ އެއްކަމަށްވާ އާމް އާދްމީ ޕާޓީ (އޭއޭޕީ) އެވެ. އިންޑިއާގައި ވެރިކަންކުރާ ބަރަތިޔާ ޖަނަތާ ޕާޓީ (ބީޖޭޕީ) އަށް ލިބިފައި ވަނީ ދިއްލީގެ ޕާލަމެންޓްގައި ބާކީއޮތް އަށް ގޮނޑިއެވެ. އިންޑިއާގައި ކުރިން ދިގުމުއްދަތަކަށް ވެރިކަންކުރި ކޮންގްރެސް ޕާޓީ ނުވަތަ އިންޑިއަން ނެޝަނަލް ކޮންގްރެސް (އައިއެންސީ) އަށް އެންމެ ގޮނޑިއެއްވެސް ނުލިބެ އެވެ.\nމިއީ 2012 ވަނަ އަހަރު އުފެއްދި އައު ޕާޓީއެއްކަމަށްވާ އާމް އާދްމީ ޕާޓީ (އޭއޭޕީ) ދިއްލީގެ ލޯކަލް އިންތިޚާބު ބޮޑު ތަފާތަކުން ޖެހިޖެހިގެން ކާމިޔާބުކުރި ތިން ވަނަ ފަހަރެވެ. އެންމެ ފުރަތަމަ އެޕާޓީން ދިއްލީގެ ޕާލަމެންޓް ކާމިޔާބުކުރީ 2012 ވަނަ އަހަރު އެވެ. އެއަށް ފަހު 2015 ވަނަ އަހަރު ބޭއްވި އިންތިޚާބުގައި އެޕާޓީވަނީ ކުރިއަށްވުރެ ބޮޑު އަޣްލަބިއްޔަތަކުން ދިއްލީގެ ޕާލަމެންޓް ގެ ކާމިޔާބުކޮށްފަ އެވެ.\nއޭއޭޕީން، މިދިޔަ ހޮނިހިރު ދުވަހު ބޭއްވި އިންތިޚާބު ކާމިޔާބުކޮށްފައި ވަނީ ކުރީގެ ދެފަހަރު ކާމިޔާބުކުރި ވަރަށް ވުރެ ވެސް ބޮޑު އަޣްލަބިއްޔަތަކުންނެވެ. އެހެންކަމުން މިއީ 180 މިލިޔަން މީހުން މެންބަރުންގެ ގޮތުގައި ތިބި ބީޖޭޕީގެ މައްޗަށް އެންމެ 2.8 މިލިޔަން މެންބަރުން ތިބި އޭއޭޕީ ހޯދި އާދަޔާ ޚިލާފު ކާމިޔާބީއެއްކަމަށް އިންޑިއާގެ މިޑީއާއިން ވަނީ ސިފަކޮށްފަ އެވެ. މި ކާމިޔާބީއަކީ ބޮޑު ޕާޓީއެއްގެ ގޮތުގައި އިންޑިއާގެ ސިޔާސީ މަސްރަހަށް ނުކުތުމަށް އޭއޭޕީ އަށް މަގުފަހިވެގެންދާނެކަމަށް ވެސް އިންޑިއާގެ މުހައްލިލުން ދެކެ އެވެ. އާމް އާދްމީ ޕާޓީ ނުވަތަ އޭއޭޕީގެ ސިޔާސީ މަސައްކަތްތައް އަމާޒުކޮށްފައި ވަނީ ދިއްލީގެ ސަރުކާރުގެ ސްކޫލްތަކުގެ ފެންވަރު ރަނގަނޅުކޮށް ފަގީރުންނަށް ހިލޭ ސިއްޙީއެހީ ފޯރުކޮށްދިނުމަށާއި އަންހެނުންނަށް ބަހުގެ ޚިދްމަތް މުޅިން ހިލޭ ދިނުން ފަދަ އިޖްތިމާއީ ކަންކަމަށެވެ. ފަގީރުންނާއި ނިކަމެތިންގެ ނިސްބަތް ބޮޑު އިންޑިއާގައި މިއީ ގިނަބައެއްގެ ތާއީދު ލިބިގެންދާކަންކަމެވެ.\nރިޕޯޓްތައް ބުނާ ގޮތުން އިންޑިއާގައި ވެރިކަންކުރާ މައި ސިޓީގެ އިންތިޚާބުގައި ވަރަށް ކުޑަ ޕާޓީއެއްގެ ކުރިމަތީގައި ބޮޑު ބައްޔަކުން ބީޖޭޕީ ބަލިވެގެން ދިޔުމުން ބީޖޭޕީގެ ލީޑާޝިޕަށްވަނީ ސިހުން ލިބިފަ އެވެ. ނަމަވެސް އިންތިޚާބުތަކުގައި ހިންދޫ އާދައިގެ ރައްޔިތުންގެ ހިތްތައް އަތުލަށް ބީޖޭޕީ ގެންގުޅޭ އޮޅުވާލުމުގެ އުކުޅުތައް އިންޑިއާގެ ގިނަ ސްޓޭޓްތަކުގައި އަދިވެސް ހިނގާ ކަމަށްވެއެވެ. ޚާއްސަކޮށް ހިންދޫންގެ އިއުތިގާދާއި ހިންދޫންގެ ދީނީ ކަންކަންކުރިޔަށްނެރެ އެކަންކަމުގައ ހައްދުފަހަނަޅައި ދިޔުމުގެ ސިޔާސަތެއް ބީޖޭޕީ ގެންގުޅުމަކީ ހިންދޫ ބޮޑު އަޣްލަބިއްޔަތެއް އޮންނަ އިންޑިއާގެ ރައްފުށުގެ ތައުލީމު ނެތް އާދައިގެ މީހުންނާއި ފަގީރުންގެ ހިތްތައް އެޕާޓީއަށް ފަތަހަ ކުރެވޭ ސަބަބެއް ކަމަށްވެ އެވެ.\nނަމަވެސް ދިއްލީގެ އިންތިޚާބުގައި ބަލިވުމުގެ އިތުރުން މަހަރާޝްޓްރާ، ޖަޅުކަންދު އަދި މަދްޔާ ޕްރަދޭޝް ފަދަ އިންޑިއާގައި ހިންދީ ބަހުން ވާހަކަދައްކާ ބޮޑެތި ސްޓޭޓްތަކުގެ ލޯކަލް އިންތިޚާބުތަކުގައި ވެސް ފާއިތުވި ދެއަހަރު ބީޖޭޕީ އަށްވަނީ ބޮޑެތި ނާކާމިޔާބީތަކާ ކުރިމަތިލާންޖެހިފަ އެވެ. އަދި ފާއިތުވި 22 އަހަރު ތެރޭގައި ވެސް ދިއްލީގެ ގާނޫނު ހަދާ މަޖިލީހުގެ އިންތިޚާބެއް ބީޖޭޕީ އަށް ކާމިޔާބު ކުރެވިފައެއް ނުވެ އެވެ.\nމި ނާކާމިޔާބީތަކާ ކުރިމަތިލާން ބީޖޭޕީ އަށް ޖެހުނު ސަބަބުތަކުގެ ތެރޭގައި އެޕާޓީގެ ވެރިކަމުގައި ފާއިތުވި ދެއަހަރުން ފެށިގެން އިންޑިއާއަށް ކުރިމަތިވެފައިޥާ އިގްތިސާދީ ދަތިތައް ހިމެނޭ ކަމަށް އިންޑިއާގެ މުހައްލިލުން ދެކެ އެވެ. މީގެ އިތުރުން ސެކިއުލާ ފިކުރުގެ އިންޑިއާގައި ބީޖޭޕީ ގެންގުޅޭ ހިންދޫންގެ ދީނީ ހަރުކަށި ފިކުރާއި މުސްލިމުންގެ ހައްގުތައް ގެއްލޭގޮތަށް އިންޑިއާގެ ރަށްވެހި ކަމުގެ ގާނޫނަށް ދާދިފަހުން ގެނައި ބަދަލަކީވެސް އާބަން ސަރަހައްދުތަކުގައި ބީޖޭޕީގެ މަގްބޫލުކަން ގެއްލެމުންދާ ސަބަބެއްކަމަށްވަނީ ބެލެވިފައެވެ.\nބީޖޭޕީގެ ވެރިކަމުގެ ކުރީކޮޅު (ފުރަތަމަ ދައުރުގައި) އިންޑިއާގެ އިގްތިސާދު 8 އިންސައްތާގައި ކުރިއަށް ދިޔަނަމަވެސް 2018 ގެ ފަހުކޮޅުން ފެށިގެން އިންޑިއާގެ އިގްތިސާދަށްވަނީ މިފަހަކަށް އައިސް ނާންނަ ވަރުގެ ބޮޑު ހިނަރުކަމެއް އައިސްފައެވެ. މިގޮތުން އިގްތިސާދީ ކުރިއެރުން ފަސް އިންސައްތައަށް ވެއްޓިފައިވާއިރު ފަގީރުންގެ ދިރިއުޅުމުގެ ހާލަތު ރަނގަނޅު ކުރުމަށް ބޮޑުވަޒީރު ނަރަންދުރަ މޯދީ ފެއްޓެވި މަޝްރޫއުތައްވަނީ ނާކާމިޔާބުވެފައެވެ. މިމަޝްރޫއުތައް ނާކާމިޔާބުވުމުގައި މޯދީގެ ފުރަތަމަ ދައުރުގެ ފަހުކޮޅުން ފެށިގެން އިންޑިއާގެ ދަނޑުވެރިންނަށް ބާޒާރު ގެއްލި ދަނޑުވެރިކަން ދަށަށްދިއުން މުހިއްމު ދައުރެއް އަދާކުރެ އެވެ.\nއިންޑިއާގެ ރައްފުށުގެ އާބާދީގެ ނިސްބަތް 75 އިންސައްތާގައި އުޅޭއިރު އޭގެތެރެއިން 85 އިންސައްތަ މީހުންގެ ދިރިއުޅުން ބިނާކޮށްފައި ވަނީ ދަނޑުވެރިކަމުގެ މައްޗަށެވެ. މީގެއިތުރުން އިންޑިއާގެ ސިނާއަތު ދަށަށްގޮސް ވަޒީފާ ނެތްމީހުންގެ ނިސްބަތް ފާއިތުވި 45 އަހަރުވެސް ދަށަށްނުދާވަރަށް މިހާރުވަނީ ދަށަށްގޮސްފަ އެވެ. އަދި ބޭރުގެ އިންވެސްޓްމަންޓްތައް މަދުވެ އިންފްރާސްޓްރަކްޗާގެ ބޮޑެތި ގިނަ މަޝްރޫއުތަކެއްވަނީ ހުއްޓާލަންޖެހިފަ އެވެ. އެތައް ސަތޭކަ ކާރުޚާނާއެއްވަނީ ފާއިތުވި ދެއަހަރުތެރޭގައި ބަންދުކޮށްފަ އެވެ.\nއިންޑިއާގެ އިގްތިސާދު މިހާލަތުގައި އޮތުމުން 2.8 ޓްރިލިޔަން ޑޮލަރުގެ މައްޗަށް ބިނާވެފައިވާ އިންޑިއާގެ ޖީޑީޕީ (ގައުމީ އާމްދަނީ) ފަސް ޓްރިލިޔަން ޑޮލަރަށް މައްޗަށް ޖެއްސުމަށް މޯދީ ވެ ވަޑައިގެންނެވި ވައުދު އޭނާގެ ވެރިކަމުގެ ދެވަނަ ދައުރުގައި ފުއްދޭނެ ކަމާމެދުވަނީ ސުވާލު އުފެދިފަ އެވެ. އިންޑިއާއަކީ ޗައިނާއަށް ވުރެ ގުދްރަތީ ވަސީލަތްތައް މާގިނަ ގައުމެއްނަމަވެސް އިންޑިއާގައި ޑިމޮކްރަސީ އޮތްނަމަވެސް ހެޔޮ ވެރިކަމެއް ނެތިފައި ކޮރަޕްޝަން އިންތިހާއަށް ގޮސްފައިވުމާއި ހޭލުންތެރިކަން ކުޑަވެފައި ތައުލީމުން މަރްހޫމުވެފައިވާ މީހުންގެ އަދަދު މިލިޔަނުން ގުނާލެވުމަކީ އިންޑިޔާގެ މުސްތަގްބަލް ބަނަވެފައިވާކަމެކެވެ.\nމީގެއިތުރުން ޒަމާނީ އިންފްރާސްޓްރަކްޗާ ބިނާކުރުމާއި ތަރައްގީގެ މަޝްރޫއުތައް ކުރިޔަށް ގެންދިޔުމުގައި އިންޑިއާ އަދި ވެސް އުޅެނީ އޭޝިއާގެ މެދުފަންތީގެ ގައުމުތަކަށްވުރެވެސް ފަހަތުގަ އެވެ. ޗައިނާއަށްވުރެ ގުދްރަތީ ވަސީލަތްތަކާއި ގުދްރަތީ މުއްސަނދިކަން މާބޮޑު އިންޑިއާގެ ޖީޑިޕީ 2.8 (ދޭއް ޕޮއިންޓް އަށެއް) ޓްރިލިޔަން ޑޮލަރުގައި ހުރިއިރު ގުދްރަތީ ޚަޒާނާ މަދު ޗައިނާގެ ޖީޑީޕީ އުޅެނީ ގާތްގަނޑަކަށް 16 ޓްރިލަޔަން ޑޮލަރުގައެވެ. އެމެރިކާގެ ޖީޑީޕީއަށް ވުރެ ޗައިނާގެ ޖީޑީޕީ މަދީ ގާތްގަނޑަކަށް3ޓްރިލިޔަން ޑޮލަރެވެ.\nއިންޑިއާގެ އިގްތިސާދު ހީނަރުވުމާއި ހިންދޫ ހަރުކަށި ވިސްނުން ކުރިޔަށް ނެރުމާއެކު ބީޖޭޕީގެ މަގްބޫލުކަން ކުޑަވަމުން ދިޔަނަމަވެސް އިންޑިއާގެ މައި އިދިކޮޅު ޕާޓީ ކަމަށްވާ ކޮންގްރެސް ޕާޓީގެ ލީޑާޝިޕް ބަލިކަށިކަމުން އޭގެ ނާޖާއިޒު ފައިދާ ނެގުމުގެ ފުރްސަތު ބީޖޭޕީއަށް އަދިވެސް އެބައޮތެވެ.


ގާނޫނު އަސާސީ އިސްލާހު ކުރުމަށް ވޯޓެއް ނުދޭނަން: އިންތި – Dhen.mv\nގާނޫނު އަސާސީ އިސްލާހު ކުރުމަށް ވޯޓެއް ނުދޭނަން: އިންތި\nMay 27, 2020 - 2:17 pm\nމިހާރު މަގާމުގައި ތިބި ކައުންސިލަރުންގެ މަގާމުތައް ދަންމާލުމުގެ ގޮތުން ގާނޫނުއަސާސީ އިސްލާހު ކުރުމަށް ވޯޓު ނުދެއްވާނެ ކަމަށް ރައްޔިތުން މަޖިލީހުގެ މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ ވިދާޅުވެއްޖެއެވެ.\nކޮވިޑް-19 ގެ ސަބަބުން ކައުންސިލް އިންތިހާބު ނުބޭއްވޭއިރު މިހާރު ތިބި ކައުންސިލަރުންގެ ދައުރު ޖޫން މަހުގެ ތިންވަނަ ދުވަހު ހަމަވެ އެވެ. އެ ކައުންސިލަރުންގެ ދައުރު ދިގު ކުރަން ގާނޫނު އަސާސީ އިސްލާހުކުރަން އެމްޑީޕީގެ ޕާލިމެންޓްރީ ގްރޫޕުން ވަނީ ތްރީ ލައިން ވިޕެއް ނެރެފައެވެ.\nއެމްޑީޕީގެ ޕާލިމެންޓްރީ ގްރޫޕްގެ ނުވަ މެމްބަރުންގެ ތެރެއިން ގާނޫނު އަސާސީ އިސްލާހު ކުރަން ނުފެންނަ ކަމަށް ވޯޓު ދެއްވިއިރު މެމްބަރުންގެ ތެރޭގައި އިންތި ހިމެނެއެވެ.\nޕާލިމެންޓްރީ ގްރޫޕްގެ އެ ވިޕާ ގުޅިގެން މިއަދުގެ ޖަލްސާގައި ބިލަށް ބަހުސް ކުރައްވަމުން އިންތި ވަރަށް ބޮޑަށް ނުރުހުން ފާޅު ކުރައްވާ ވާހަކަފުޅު ދެއްކެވި އެވެ.\nމިއަދުގެ ޖަލްސާގައި ވާހަކަދައްކަވަމުން އިންތި ވަނީ ތަކުރާރުކޮށް މި ހާލަތުގައި ގާނޫނުއަސާސީ އިސްލާހު ނުކުރެވޭނެ ކަމަށެވެ. ދުނިޔޭގެ އެހެން ގައުމުތަކުގައި މިފަދަ ހާލަތެއްގައި ގާނޫނުއަސާސީ އިސްލާހު ނުކުރާނެ ކަމަށާއި އެކަން އެހެން ގައުމުތަކުން ކުރާ ކަމަށްވާ ނަމަ އެގޮތަށް ކުރެވިދާނެ ކަމަށް އޭނާ ވިދާޅުވިއެވެ.\nނަމަވެސް ދިވެހި ރައްޔިތުންގެ ދުސްތޫރަކީ ބޭނުންހާ އިރަކު ކުޅެލެވެން އޮތް އެއްޗެއް ނޫން ކަމަށް ވިދާޅުވެ އިންތި ވަނީ ގާނޫނުއަސާސީ އިސްލާހު ނުކުރެވޭނެ އެތައް ސަބަބުތައް ހާމަ ކުރައްވާފައެވެ.\n"މިހާލަތުގައި މައިންބަފައިން ގާތަށް ޒިޔާރަތް ނުކުރުން އެއީ މާތްކަން އިތުރުވެގެންވާ ކަމެއްގެ ގޮތުގައި (މިއޮތީ) ، މިއީ ގާނޫނުއަސާސީ އިސްލާހު ކުރެވޭނެ ވަގުތެއްތޯ،" އިންތި ވިދާޅުވިއެވެ.\nއިންތި ވިދާޅުވީ ޕާޓީއިން ބުނި ނަމަވެސް އަމިއްލަޔަށް ގަބޫލުކުރެވިފައި އޮތް ގޮތަކާ ހިލާފަށް ވޯޓު ނުދޭނެ ކަމަށެވެ. އޭނާ ވިދާޅުވީ އޭނާ އަމަލުކުރާނީ އޭނާގެ ނަފްސަށް ގަބޫލުކުރެވިފައިވާ ގޮތަށް ކަމަށެވެ.


Ras Online - އަނެއްކާވެސް ރަފީޢުގެ އަޑުން އިންޑިޔާ ގުގުމާލައިފި؛ މިފަހަރު ޗޯޓޭ ރަފީޢު\nއަނެއްކާވެސް ރަފީޢުގެ އަޑުން އިންޑިޔާ ގުގުމާލައިފި؛ މިފަހަރު ޗޯޓޭ ރަފީޢު\nމުހައްމަދު ރަފީއުގެ އަޑުން ލަވަކިޔާ، 'ޗޯޓޭ މުހައްމަދު ރަފީއު' ގެ ނަމުން މަޝްހޫރުކަން ހޯދާފައިވާ، ސައުރަވް ކިޝަން\nކަޅާއިހުދުގެ މަންޒަރު ތަކުގެ ޒަމާނުގައި ހިންދުސްތާން ފިލްމީ ދުނިޔެއަށް ތަޢާރަފުވެ ހިންދުސްތާނު ފިލްމީ ދުނިޔޭގައި އެންމެ ބޮޑު މަޝަހޫރު ކަމެއް ހޯދި އަދި އެންމެ ގިނަ ބަޔަކު އެއަޑެއް ދެކެ އެންމެ ލޯބިވި މަގުބޫލު އަޑަކީ މަރްހޫމް މުޙައްމަދު ރަފީޢުގެ އަޑެވެ. މުޙައްމަދު ރަފީޢުގެ މަސްތުގައި ޖެހުނީ ހަމައެކަނި އިންޑިއާގެ ރައްޔިތުންނެއް ނޫނެވެ. މުޅި ދުނިޔޭގައި ވެސް އެންމެ ގިނަ ބަޔަކު އެއަޑަކަށް އެންމެ ޝައުޤުވެރިވާ އެންމެ މަގުބޫލު އަޑަކީ ރަފީޢުގެ އަޑޭ ދެންނެވުމަކީ ކުށަކަށް ނުވާނެެއެވެ. މިގޮތުން މި ދިވެހި ރާއްޖޭގައި ވެސް އަދިވެސް އެންމެ ގިނަ ބަޔަކު ދަންނަ އެންމެ ގިނަ ބަޔަކަށް މަގުބޫލު އެއް އަޑަކަށް ރަފީޢުގެ އަޑު ވާނެއެވެ.\nމުޙައްމަދު ރަފީޢު އަޅުގަނޑުމެންނާ ވަކިވިތާ އެތައް އަހަރެއް ވެއްޖެއެވެ. އެކަމަކު އޭނާގެ އަޑު އަދިވެސް މިދުނިޔޭގައި އޭނާގެ އަޑަށް ލޯބިކުރާ މީހުންނާއި އެކުގައި ވާ ކަހަލައެވެ. އެންމެ ބޮޑު އަޖާއިބަކީ އަދިވެސް ދެގޮތެއް ނުވެ، ފޫހި ނުވެ ގިނަ ބަޔަކު އަޑުއަހާ އަޑަކީ ރަފީޢުގެ އަޑަށްވާ ކަމެވެ. އަނެއްކޮޅުން ރަފީޢު މި ދުނިޔެއާއި ވަކިވެ ދިޔަފަހުން ދުނިޔެއަށް އުފަންވި އެތައް ބަޔަކަށް ވެސް ރަފީޢުގެ އަޑު ކަމުދިއުމަކީ ހަމަ އަޖާއިބެއް ފަދަ ކަމެކެވެ.\nމުހައްމަދު ރަފީއުގެ ގިނަލަވަތަކަކީ މިހާރުވެސް ހަމަ އިއްޔެއެކޭ އެއްފަދައިން މަޝްހޫރުކަމާއި މަގުބޫލުކަމަށް ފަނޑުކަމެއް ނާންނަ ލަވަތަކެކެވެ. ލަވައިގެ ދުނިޔޭގައި މަޝްހޫރު ފަންނާނުންނާއި މިފަހުން އަރަމުން އަންނަ ފަންނާނުންވެސް މުޙައްމަދު ރަފީޢުގެ ލަވައެއް ކިޔާލެވޭތޯ މަސައްކަތް ކުރަނީ އެލަވަ ތަކަށް މީހުން އަދިވެސް ލޯބި ކުރާތީއެވެ. އަދިވެސް ގިނަ ބަޔަކު ފޫހިކަމެއް ނެތި އަޑު އަހާތީއެވެ. މުހައްމަދު ރަފީއުގެ މަޝްހޫރު ލަވަތައް ހަމަ އެގޮތަށް، އެއަޑުން ކިޔާލެވޭތޯ ގިނަ ބަޔަކު މަސައްކަތް ކުރަނީ، މުހައްމަދު ރަފީއުގެ މަޝްހޫރު ލަވަތައް ރަފީޢުގެ އަޑުން ނުވަތަ ރަފީޢާ ވައްތަރު ގޮތަކަށް ކިޔާލުމުން ގިނަ ބަޔަކު އެލަވަކިޔުންތެރިއަކާމެދު ޚާއްޞަ ނަޒަރަކުން ދެކި އެމީހަކަށް ތަޢުރީފު ކުރާތީއެވެ. މިހާރުވެސް މިދެންނެވި ފަދަ ލަވަކިއުންތެރިން ސްޓޭޖްތައް ފަޅުފިލުވައިދޭ، ދެގޮތެއް ނުވާ ލަވަތަކުގެ ތެރޭގައި، ކިޔާ ހުވާ ތޭރާ ވާދާ، ބަހާރޯނ ޕޫލު ބަރްސާއޯ، ލިއްކޭ ޖޯ ހަތު ތުޖޭ، ޔޭ ޗާންދް ސަ ރޯޝަން ޗެހެރާ ފަދަ ލަވަތައް ފާހަގަ ކޮށްލެވެއެވެ.\nދޭތެރެ ދޭތެރެއިން ރަފީޢުގެ ހަނދާންތައް އާކޮށްދޭ ލަވަކިއުންތެރިން އިންޑިއާގެ ލަވައިގެ ދުނިޔެއަށް އުފަންވެ ރަފީޢުގެ މަޝްހޫރު ކަމުގެ ހިޔަނީގައި މަޝްހޫރުކަން ވެސް ހޯދައެވެ. އެގޮތުން މިހާރު އަނެއްކާވެސް މިއުޅެނީ އިންޑިއާއަށާއި މުޅި ދުނިޔެއަށް އެފަދަ ތަރިއެއް އަރައިގެންނެވެ. ކަންފަތުގައި އެއަޑު ޖެހުމުން ހަމަ ދަނީ ހީބިހި ނަގައިގެންނެވެ. އޭނާ ނުފެނި އަޑު އިވުމުން ހަމަ ސުވާލު އުފެދޭނެއެވެ. އެއީ ހަމަ ރަފީޢުގެ ސަޅި ރީތި އޮމާން އަޑެވެ. ތަފާތެއް ނެތެވެ. ހަމަ ކޫރުމެއް ވެސް ނެތެވެ.\nސައުރަވް ކިޝަން އަކީ މިހާރު މަތީ ތަޢުލީމު ހާސިލު ކުރާ ދަރިވަރެކެވެ. އޭނާ ޗައިނާގައި ގެންދަނީ މެޑިސިންގެ ދާއިރާއިން މަތީތަޢުލީމް ހާސިލު ކުރަމުންނެވެ. އިންޑިއާގެ މަޝްހޫރު ފަންނާނުންނާ މަޝްހޫރު މުއްސަދި މީހުން ވެސް ދަނީ ސައުރަވްގެ ވާހަކަ ޓްވީޓް ކުރަމުންނެވެ. ކެރެލާގެ ކޯޒިކޯޑަށް އުފަަން ސައުރަވް ކިޝަން މަޝްހޫރީކީ ހަމައެކަނި ކެރެލާއަކު ނޫނެވެ. އޭނާގެ ވާހަކަ މުޅި އިންޑިއާގައި އެބަ ދައްކައެވެ. ޔޫޓިބާއި ފޭސް ބުކްގެ ފޭނުން އެހާ ގިނައެވެ.\n"ރަސް އޮންލައިން" ގެ ޓީމުން މިވަނީ މިދެންނެވި މުހައްމަދު ރަފީއުގެ އަޑާ ނުވަތަ "ޗޯޓޭ ރަފީއު" ގެ ނަމުން މަޝްހޫރުކަން ހޯދާފައިވާ، އިންޑިޔާގެ ކެރަލާއަށް އުފަން އުމުރުން އެންމެ 23 އަހަރުގެ ސައުރަވް ކިޝަން އާ ވާހަކަ ދައްކާލާ މި ނޫހުގެ ކިޔުންތެރިންނަށް އޭނާއާއި ބެހޭ އިތުރު މަޢުލޫމާތު ގެނެސްދިނުމަށް މަސައްކަތް ކޮށްލާފައެވެ. އަޅުގަނޑުމެންގެ ޓީމަށް ވަގުތު ކޮޅެއް ހުސް ކޮށްލަދިނީތީވެ، ސައުރަވް ކިޝަންއަށް އަޅުގަނޑުމެންގެ ޓީމުން ޝުކުރު އަދާކުރަމެވެ.\nރަސް: "ޗޯޓޭ މުހައްމަދު ރަފީއު" ގެ ނަމުން މަޝްހޫރު ވެފައި ވާއިރު، މުހައްމަދު ރަފީއުގެ އަޑުން ލަވަކިޔޭކަން އެނގުނީ ކިހިނެއް؟\nޝައުރަވް: ލަވަ މުބާރާތެއްގަ ބައިވެރި ވިއިރު، މަލަޔާލަމް ގެ މަޝްހޫރު މިއުޒިކް ޑިރެކްޓަރެއްގެ ލަފާގެ މަތިން މުހައްމަދު ރަފީއުގެ ލަވަތައް ކިޔަން ފެށުނީ، އޭގެ ފަހުން "ޗޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޓޭ ރަފީއު" ގެ ނަން މީހުން ކިޔަންފެށީ، އަދި އެނަން ހަރުލީ.\nރަސް: މިހާތަނަށް، ލަވަކިއުމުގެ ކޮން މުބާރާތް ތަކަކު ބައިވެރި ވެވުނީ؟\nސައުރަވް: 2010 ވަނަ އަހަރު، ގަންދަރްވަ ސަންގީތަމް ޖޫނިއަރ. މިމުބާރާތުން ސެމީ ފައިނަލިސްޓެއްގެ މަގާމް ލިބުނު.\nރަސް: ކުރީގެ ލަވަތައް އަޑު އަހަންތަ ނޫނީ ހަމަ އެކަނި މުހައްމަދު ރަފީއުގެ ލަވަތައް އެކަނިތަ އަޑުއަހާ ހިތްވަނީ؟\nސައުރަވް: މުހައްމަދު ރަފީއުގެ ލަވަތަކަކީ އަބަދުވެސް ހިތް އުފާ ކޮށްލަދޭ ލަވަތަކެއް. އަދި ކުރީގެ ލަވަތައް ވަރަށް ކަމުދޭ، މުހައްމަދު ރަފީއުގެ އިތުރުން ކިޝޯރް، މަހެންދްރަ ކަޕޫރް، ހެމަންތު ކުމާރު، ލަތާ، އާޝާ، މަންނާ ޑޭ ސާބް އަދި މުކޭޝް ގެ ލަވަތައް ވަރަށް ހިތްގައިމު.\nރަސް: މުހައްމަދު ރަފީއު ގެ ލަވަތަކަށް ލޯބި ޖެހުނީ ކިހިނެތް؟\nސައުރަވް: ކާފަގެ ގްރެމަފޯން އިން ވަރަށް ގިނައިން މުހައްމަދު ރަފީއުގެ ލަވަތައް ޖަހާނެ، ބައެއް ފަހަރު ހެނދުނު ހޭލައިގެން، ނިދަން އޮށޯންނަންދެންވެސް މުހައްމަދު ރަފީއުގެ ލަވަތަކުގެ އަޑު ނުކެނޑޭ، މިއީ ބޮޑަށް ހިތް ޖެހުނު ގޮތަކީ.\nރަސް: މުހައްމަދު ރަފީއުގެ ލަވަތަކުގެ އިތުރުން އެހެން ލަވަކިއުންތެރިއެއްގެ ލަވައެއް ކިޔާލާ އާންމުކުރުމަށް ވިސްނަންތަ؟\nސައުރަވް: އާނ! މިއުޒިކަށް ވަރަށް ލޯބިކުރަން، އެހެންވީމަ އެހެން ފަންނާނުންގެ ލަވަތައްވެސް ކިޔާހިތްވޭ.\nރަސް: މިއުޒިކީ ދާއިރާއިން ކުރިއަށް ދިއުމަށް އެއްވެސް ވަރަކަށް ވިސްނަންތަ؟\nސައުރަވް: އާނ! ވަރަށް ބޭނުން އެކި ކަހަލަ މިއުޒިކް ތަޖްރިބާ ކޮށްލާ މިދާއިރާއިން ކުރިއަށް ދާން.\n2012 ވަނަ އަހަރުން ފެށިގެން ކޮންމެ އަހަރަކު މުހައްމަދު ރަފީއުގެ ހަނދާނުގައި ކެރަލާގެ ކަލިކަޓް ގައި ބޭއްވޭ ޝޯތަކުގައިވެސް ލަވަކިޔާފަ ހުންނާނެ.\nރަސް: އެއްވެސް ވަރަކަށް އަމިއްލައަށް ލަވައެއް އުފައްދަން ހިޔާލު ކުރަންތަ؟\nސައުރަވް: މިހާރު އެބަކުރެވޭ ކޮންމެވެސް ވަރަކަށް އަމިއްލަ ލަވައެއް އުފެއްދުުމުގެ މަސައްކަތް.\nރަސް: ސައުރަވް ގެ ގިނަ ލަވަތަކެއް ޔޫޓިއުބުން މުޅި ދުނިޔެއަށް އާންމު ވެފައިވާއިިިިިިިިިިިިިިިިިިިިިިިިިރު، ދިވެހި ރާއްޖޭގަ ވެސް އެބަތިބި ސައުރަވް ގެ ފޭނުން، ކީކޭ ހުރިހާ ފޭނުންނަށް ބުނެލަން ބޭނުމީ؟\nސައުރަވް: ވަރަށް ބޮޑަށް ޝުކުރިއްޔާ، ދެމުންދާ ތަރުހީބަށް، މިހުރިހާ ކަމެއްވެސް ހީވަނީ ފޮނި ހުވަފެނެއްހެން، ހޭލާކަށްވެސް ބޭނުމެއް ނުވޭ. އެންމެންގެ ފަރާތުން ލޯތްބާ ތަރުހީބު ލިބިގެން ކުރިއަށްދާން ބޭނުމީ ވެސް.\n"ރަސް އޮންލައިން" ގެ ޓީމުން އެދެނީ ސައުރަވް ކިޝަން މިއުޒިކީ ދާއިރާއިން ކުރިއަށް ދިއުމަށް ކުރަމުންދާ މަސައްކަތް ކާމިޔާބު މަސައްކަތަކަށް ވުމަށެވެ.


Hithaana kuri kuhjakah dhin beyhakun fihunu mahsala eh\nހުޅުމާލެ ހޮސްޕިޓަލްގައި ހިތާނަކުރި ކުއްޖަކަށް ދިން ބޭހެއްގެ ސަބަބުން އެ ކުއްޖާގެ ކުރިމަތި ފަރާތް ފިހިފައިވާ ކަމުގެ މައްސަލައެއް ފެންމަތިވެއްޖެ އެވެ.\nމިކަން ހިނގާފައިވަނީ އިއްޔެ އެވެ. ފަސް އަހަރުގެ އެ ކުއްޖާގެ ބައްޕަ މިއަދު އަވަސްއަށް ބުނި ގޮތުގައި އިއްޔެ ނޫން އަނެއް ދުވަހު ހުޅުމާލެ ހޮސްޕިޓަލްގައި ދަރިފުޅު ހިތާނަކޮށް ގެއަށް ގެންދިޔުމަށްފަހު ވަރަށް ގިނައިން ލޭ އަންނަމުން ދިޔަ އެވެ.\nއެހެންވެ ލޭ މަނާ ނުވާތީ ހޮސްޕިޓަލަށް އިއްޔެ އަނެއްކާވެސް ދަރިފުޅު ގެންދިޔައީ އެވެ. ދަރިފުޅު ހޮސްޕިޓަލްގެ އެމެޖެންސީއަށް ގެންދިޔުމުން ހިތާނަކުރުމަށްފަހު ޖަހާފައިވާ ބޭސްގަނޑު އެ ތަނުގައި ތިބި ދެ ޑޮކްޓަރުން ނައްޓާލި ކަމަށާއި އެ ދެ ޑޮކްޓަރުން އެކަން ކުރީ ހިތާނަކުރާ ޑޮކްޓަރުގެ ލަފައެއް ނެތި ކަމަށް ކުއްޖާގެ ބައްޕަ ބުންޏެވެ.\nއޭނާ ބުނި ގޮތުގައި ބޭސްގަނޑު ނައްޓާލުމަށްފަހު ހިތާނަކޮށްފައިވާ ތަނުގައި އެމަޖެންސީގައި ތިބި ދެ ޑޮކްޓަރުން ބޭހެއް އުނގުޅި އެވެ. އެ ބޭސް އުގުޅުމާއެކު ދަރިފުޅުގެ ކުރިމަތި ފަރާތް އެއްކޮށް ފިހިގެން ދިޔަ ކަމަށް އޭނާ ބުންޏެވެ.\n"ބޭސް އުނގުޅުމާއެކު ދަރިފުޅު ރޯން ފެށީ، އެއްކޮށް ފިހިގެން ދިޔައީ، ދަރިފުޅު މަރަށް ތެޅެމުން ދިޔައީ، އެކަން އެހެން ހިނގުމާއެކު އެ ދެ ޑޮކްޓަރުން ނުކުމެގެން ގޮސްފި،" އޭނާ ބުންޏެވެ.\nއޭނާ ކިޔައިދިން ގޮތުގައި އެ ބޭސް ދިން ދެ ޑޮކްޓަރުން އޭގެ ފަހުން ކުއްޖާއަށް އެޓެންޑެއް ނުވެ އެވެ. އެމީހުން ކުއްލިއަކަށް ގެއްލުނީ ކަމަށާއި އޭރު ވެސް ދަރިފުޅު ދިޔައީ ރޮއެހޭރަމުން ކަމަށް އޭނާ ބުންޏެވެ. އިރުކޮޅަކުން އެނގުނީ ދެ ޑޮކްޓަރުން ޑިއުޓީ ނިންމާފައި ގެއަށް ދިޔައީކަން ކަމަށާއި ނަމަވެސް އެއީ ޑޮކްޓަރުންގެ ޑިއުޓީ ނިމޭ ގަޑިއެއް ނޫންކަން އޭނާ ފާހަގަކުރި އެވެ.\n"ދަރިފުޅު އެ ހާލުގައި އޮތުމުން އަހަރެން ދިޔައީ ހޮސްޕިޓަލް އޮފީހަށް، އޮފީހުން މީހުން އެމެޖެންސީއަށް އައިސް ހިތާނީ ޑޮކްޓަރު ގެނައީ، އެ ޑޮކްޓަރު އައިސް ބެލުމަށްފަހު އެ ބޭސް އުނގުޅީ ކީއްވެތޯ އާއި ކޮން ބޭހެއްތޯ ނަރުސް ކައިރީގައި އެހި، ނަރުސް ސިއްރުން އެ ބޭހުގެ މައުލޫމާތު ޑޮކްޓަރަށް ދިނީ، އަދިވެސް ދިނީ ކޮން ބޭހެއް ކަމެއް ހޮސްޕިޓަލުން ނާންގާ،" ކުއްޖާގެ ބައްޕަ ބުންޏެވެ.\nކުއްޖާގެ ހާލު ގޯސްކަމުން ހިތާނީ ޑޮކްޓަރު، ވަގުތުން އޮޕަރޭޝަން ތިއޭޓަރަށް ގެންގޮސް ފަރުވާދިން ކަމަށް އޭނާ ބުންޏެވެ. ނަމަވެސް މިހާރު ވެސް ދަރިފުޅުގެ ހާލު ރަނގަޅު ނޫން ކަމަށާއި ހިތާނަކުރި ތަނުގެ ހަންގަނޑު ވެސް ފޮޅެމުންދާ ކަމަށް އޭނާ ބުންޏެވެ.\n"ކަންބޮޑުވުމަކީ މިކަމުގެ ޒިންމާ ނަގާނެ ފަރާތެއް ނުވުން، އެ ޑޮކްޓަރުން ގެއްލެންވީ ކީއްވެ؟ ބޭހުގެ މައުލޫމާތު ނުދިން، އެމެޖެންސީއިން ދަރިފުޅަށް ފަރުވާދިން ކަމުގެ މެމޯއެއް ވެސް ނުދިން، މިކަން އޮފީހަށް އެންގިން،" އޭނާ ބުންޏެވެ.\nއޭނާ ބުނި ގޮތުގައި ސޯޝަލް މީޑިއާގައި އޭނާ އެ ހާދިސާ ތިލަކުރުމާއެކު ހުޅުމާލެ ހޮސްޕިޓަލުން ވަނީ މެސެޖެއްކޮށް އެ މައްސަލަ ހޮސްޕިޓަލްގެ ބޯޑަށް ހުށަހަޅައިގެން އެކަން ހިނގައިދިޔަ ގޮތް ބަލާނެ ކަމަށް ބުނެފަ ކަމަށެވެ.


Furaana Salaamaiy Kurumuge Operation Ah Faisaa Hoadhanee Hinithunvun Vihkaigen - Vaguthu\nފުރާނަ ސަލާމަތް ކުރުމުގެ އޮޕަރޭޝަނަށް ފައިސާ ހޯދަން ވިއްކަނީ ހިނިތުންވުން!\nހިނިތުންވުން ވިއްކައިގެން މީހަކު ފައިސާ ހޯދާ ވާހަކަ ބުނުމަކީ ބައެއް މީހުންނަށް ލިބޭ ހައިރާން ކަމަކަށް ވެދާނެއެވެ. ނަމަވެސް އެއީ ޙަޤީޤަތެކެވެ. ޗައިނާގެ އަންހެނަކު ކިޑްނީ ފެއިލްވެ، ކިޑްނީ ޓްރާންސްޕްލާންޓެއް ހަދަން ޖެހުމުން އެކަމަށް ބޭނުންވާ ފައިސާ ހޯދަން ހިނިތުންވުން ވިއްކަމުން އެބަގެންދެއެވެ.\nއުމުރުން 26 އަހަރުގެ ޒޫ ޔާ މަގުމަތިންދާ މީހުންނަށް ހިނިތުންވެލައިގެން އެއް މިނެޓް ވަންދެން ހުންނަނީ ބަދަލުގައި އެއް ޔުއާން ހޯދާށެވެ. އޭގެ އިތުރަށް އޭނާ ދަނީ ހިނިތުންވުން ކުރަހާފައި ހުންނަ ސްޓިކާ ވެސް ވިއްކަމުންނެވެ.\nޒޫގެ އޮޕަރޭޝަނަށް ފަސްލައްކަ ޔުއާން އަރައެވެ. އެއީ ދިވެހި ރުފިޔާ އިން ބަލާނަމަ 1.1 މިލިއަން ރުފިޔާއެވެ. ގައުމީ ހެލްތުކެއާ ސްކީމްގެ ދަށުން އޮޕަރޭޝަންގެ 20 އިންސައްތަ އާއި 30 އިންސައްތަ އާއި ދެމެދުގެ ޚަރަދެއް ކޮށްދޭނެއެވެ. ނަމަވެސް މިހާރު ވަޒީފާ ވެސް ގެއްލިފައިވާ ކުރީގެ އާޓް ޓީޗަރު ބުނާ ގޮތުން އޭނާ އަށް ފައިސާ ލިބޭނެ އިތުރު ގޮތެއް ނެތެވެ.\n"އަހަރެންގެ މަންމަ އާއި އަހަރެންގެ ފިރިމީހާ އަހަރެން ދެކެ ވަރަށް ލޯބިވޭ. އަހަރެންނަށް ފަރުވާ އެއް ހޯދަން އެމީހުން ވަރަށް މަސައްކަތް ކުރޭ. އަހަރެންނަށް ދިމާވެފައި މިވަނީ އުނދަގޫ ހާލަތެއް. ނަމަވެސް އަހަރެން ހިނިތުންވުން ހުއްޓައެއް ނުލަން." ޒޫ ބުންޏެވެ.\nޒޫގެ ފިރިމީހާ އަކީ ދަނޑުވެރިއެކެވެ. ޒޫގެ ކިޑްނީ މީގެ ތިންމަސް ކުރިން ފެއިލް ވުމުން ޒޫ އާއި އޭނާގެ މަންމަ މިހާރު ވަނީ އެމީހުން ދިރިއުޅުނު ސިޓީ ދޫކޮށް އެހެން ސިޓީއަކަށް ބަދަލުވެފައެވެ. އެއީ ޑަޔަލިސިސް ހެދެން ހުރި ހޮސްޕިޓަލެއް ހުރި ސިޓީ އަކަށް ބަދަލު ވާން ޖެހޭތީއެވެ. ޒޫ އާއި އޭނާގެ މަންމަ މިހާރު ދިރިއުޅެނީ މަހަކު 1100 ޔުއާން އަށް ފްލެޓެއް ކުއްޔަށް ހިފައިގެންނެވެ. އެއާއިލާ އަށް މިހާރު ފައިސާ ލިބޭ ހަމައެކަނި ގޮތަކީ ޒޫގެ ފިރިމީހާ ދަނޑުވެރިކަން ކޮށްގެން ލިބޭ އާމްދަނީއެވެ.\nއޮގަސްޓް 24, 2018 07:31\nއެ މީހުންވެސް ކުއްޔަށް ދޯ އެއުޅެނީ އެހެން ސިޓީތަކަށް ގޮސް. ރާޖޭގައި ހީވަނީ ހިޖުރަ ކުރާ ކޮންމެ ގައުމެއްގައި / ރަށެއްގައި ސަރުކާރުން ހިލޭ ފްލެޓު އަޅާ ހަދިޔާ ކުރަންޖެހޭހެން!


Fainun goathi dhookurun lasvaathee aammunge shakuvaa ginavefa | Fainu Online\nޢުމަރު އިބްރާހީމް 26 ޖުލައި 2020, އާދިއްތަ, 9:23\nފައިނަކީ ރ. އަތޮޅުގައި މީހުން ދިރިއުޅޭ ރަށްރަށުގެ ތެރެއިން އެންމެ ބިން ބޮޑު ރަށެވެ. ފައިނުން ދިރިއުޅުމަށްޓަކައި ބަންޑާރަ ގޯތި އެންމެފަހުން ދޫކޮށްފައިވަނީ މީގެ5އަހަރު ކުރިންނެވެ. އެއަށްފަހު 2018 ވަނަ އަހަރުގެ ޖުލައި މަހުގެ ތެރޭގައި ގޯއްޗަށް އެދުމުގެ ފުރުޞަތު ފައިނު ކައުންސިލުން ހުޅުވާލިއެވެ. ފައިނު ކައުންސިލުން މަޢުލޫމާތު ދިން ގޮތުގައި މިގޯތިތަކަށް އެދި 54 ފަރާތަކުން ކުރިމަތި ލާފައިވެއެވެ. އޭގެ ތެރޭގައި ރަށުގައި ދިރިއުޅޭ ފަރާތްތަކާއި ރަށުން ބޭރު އެހެން ރަށްރަށުގެ މީހުންވެސް ހިމެނެއެވެ.\n2018 ވަނަ އަހަރުގެ ޖުލައި މަހުގެ ތެރޭގައި 22 ގޯއްޗަށް އެދުމުގެ ފުރުޞަތު ހުޅުވާލާ ކުރި އިޢުލާނާއި ގުޅިގެން ގިނަ ބަޔަކު ކުރިމަތިލާފައިވާއިރު މިއަދާއި ހަމައަށްވެސް އެގޯތިތައް ދޫނުކުރެވި އޮތުމަކީ ގޯއްޗަށް އެދި ކުރިމަތިލާފައިވާ ފަރާތްތަކު ވަރަށް ބޮޑު ޝަކުވާއެކެވެ. ޚާއްޞަކޮށް އިޢުލާން ކުރިތާ2އަހަރު ވެފައިވާއިރުވެސް ގޯތިތައް ދޫނުކުރެވި އޮތުމުން އެކަމުގެ ކަންބޮޑުވުން އެފަރާތްތަކުން ވަރަށް ބޮޑަށް ފާޅުކުރެއެވެ.\nފައިނު ކައުންސިލުން ކުރި އިޢުލާނާއި ގުޅިގެން ގޯއްޗަށް އެދި ކުރިމަތިލާފައިވާ ޒުވާނަކު ފައިނު އޮންލައިންއާއި ވާހަކަ ދައްކަމުން ބުނެފައިވަނީ، ގޯތި ދޫކުރުމުގެ މަސައްކަތް އިޢުލާންކޮށް މިހާދުވަސްވާއިރުވެސް ދޫނުކުރެވި އޮތުމުން ކަންބޮޑުވާކަމަށެވެ. އަދި ގޯއްޗަށް އެދިފައިވާނީ ގޯތި ލިބިއްޖެނަމަ ލަސްނުކޮށް ޢިމާރާތް ކުރުމުގެ ވިސްނުން ހުރުމުން އެގޮތަށް ތައްޔާރުވެސް ވެފައިވާތީ ކަމަށެވެ.\nމިކަމާއި ގުޅޭގޮތުން ފައިނު އޮންލައިންގެ ފަރާތުން ފައިނު ކައުންސިލްގެ ރައީސް އިބްރާހީމް ނާޞިރުއާއި ސުވާލު ކޮށްލުމުން ވިދާޅުވީ، ގޯތި ދޫކުރުމުގެ މަސައްކަތް ލަސްވެފައިވާ ކަމަށާއި، ނަމަވެސް ލަސްވީ އެކި ސަބަބުތައް ހުރުމުން ކަމަށެވެ. އެގޮތުން، ލޭންޑްޔޫސް ޕްލޭން ތައްޔާރުކޮށް ފާސްކުރަން ގިނަ މަސައްކަތްތަކެއް ކުރަން ޖެހުމާއި އެކި ރަށްރަށުން ލިބެން ޖެހޭ ގޯތި ތަކާއިބެހޭ މަޢުލޫމާތު ލިބުމުގައި ގިނަ ދުވަސްތަކެއް ހޭދަވި ކަމަށެވެ. އަދި ސަރުކާރުގެ އެކި އިދާރާތަކުން ލިބެންޖެހޭ ހުއްދަތައް ލިބުމުގައި ލަސްތަކެއް ހުރުމުން އިތުރަށް ލަސްވެގެން ދިޔަ ކަމަށެވެ. ނަމަވެސް، ކައުންސިލުން ކުރި މަސައްކަތުން، ނިމުނު ހަފްތާގެ ބުރާސްފަތީގައި ގޯތި ދޫކުރުމަށް ހޯދަންޖެހޭ ހުރިހާ ހުއްދައެއް ލިބިފައިވާ ކަމަށާއި، ޢީދު ބަންދު ނިމުމުން ދެން ލަސްތަކެއްނުވެ ގޯތިތައް ދޫކުރުމުގެ މަސައްކަތް ނިންމާލެވޭނެ ކަމަށެވެ.\nކޮންމެއަކަސް ބިން ބޮޑު ރަށަކުން ގޯތި ދޫނުކުރެވި5ވަރަކަށް އަހަރު ވެގެން ދިޔުމަކީ ރަށުގެ ރައްޔިތުންގެ ކަންބޮޑުވުމެއްގެ އިތުރުން، ރަށުގެ ތަރައްޤީއަށްވެސް މަޑުޖެހުމެއް ގެނުވާނެ ކަމެއްކަން ފާހަގަ ކުރެވެއެވެ.\nޙަގުބެ 8 months ago\nމިއޮށްހުރިހާދުވަހު ލިއުމެއް ނުލިޔެ ކައުންސިލުން ހުއްދަތައް ލިބުމުން ތިލިއުން ލިއުމުން ދޭހަވަނީ ކައުންސިލުން އެދިގެން ލިއުނު ލިއުމެއްހެން\n30ރައްދު\nހަގުބެ 8 months ago\nއަދި ކިހާ ދުވަހެއް ނަގާނެބާ\nއަލީ 8 months ago


DDPL: Foakaidhoo kairin New ah molheh - Vaguthu\nފޯކައިދޫ ކައިރިން ނިއުއަށް މޮޅެއް\nދިރާގު ދިވެހި ޕްރިމިއާ ލީގުގެ ދެވަނަ ބުރުގައި ނިއު ރޭޑިއަންޓުން ކުޅުނު ފުރަތަމަ މެޗުގައި ށ. ފޯކައިދޫ ކައިރިން މޮޅުވެއްޖެއެވެ.\nގައުމީ ފުޓުބޯޅަ ދަނޑުގައި މިރޭ ކުޅުނު މެޗުން ނިއު މޮޅުވީ 2-0 ނަތީޖާއަކުންނެވެ.\nމިރޭގެ މެޗުން މޮޅުވެ ނިއު އޮތީ ތާވަލުގެ ހަތަރުވަނައިގައެވެ. 10 މެޗުން އެޓީމަށް ލިބެނީ 21 ޕޮއިންޓެވެ. ލީގުގެ އެއްވަނައިގައި ފުރަތަމަ ބުރުވެސް ނިންމާލި ޓީީސީން ވަނީ 10 މެޗުން 27 ޕޮއިންޓް ހޯދާ، ދެވަނައިގައި އޮތް އީގަލްސްއާ ހަތަރު ޕޮއިންޓަށް ފަރަގު ބޮޑުކޮށްފައެވެ. ތިންވަނައިގައި 10 މެޗުން 22 ޕޮއިންޓާއެކު އޮތީ މާޒިޔާއެވެ.\nފުރަތަމަ ހާފްގައި ދެޓީމުގެ ފަރާތުންވެސް ދާދި ހަމަހަމަ ކުޅުމެއް ފެނިގެންދިޔައެވެ. ނިއުގެ އެޓޭކް ހުއްޓުވުމަށް ފޯކައިދޫގެ ޑިފެންސުން ރަނގަޅު މަސައްކަތްތަކެއް ކުރިކަން ފާހަގަކޮށްލެވުނެވެ. ހާއްސަކޮށް އަލީ ފާސިރު (ސެންޓޭ)އާއި ހަމްޒާ މުހައްމަދު (ހަމްޕު) ހިފެހެއްޓުމުގައި ފޯކައިދޫ ޑިފެންސް ފެނުނީ ވަރުގަދަކޮށެވެ.\nމެޗުގައި ނިއުއިން ޖެހި ދެ ގޯލްވެސް ޖެހީ ދެވަނަ ހާފްގައެވެ. ދެވަނަ ހާފަށް ނުކުމެ 51 ވަނަ މިނެޓުގައި ލީޑު ނަގާނެ ރަނގަޅު ފުރުސަތެއް ނިއުއަށް ލިބުނެވެ. މުހައްމަދު އުމައިރުގެ ބާރު ހަމަލާއެއް، ފޯކައިދޫގެ ގޯލްކީޕަރު އަތުން ޖައްސާ ބޭރުކޮށްލުމުން، އެ ހަމަލާގެ ރީބައުންސް ބޯޅަ ގޯލަށް ފޮނުވާލަން މަސައްކަތް ކުރީ ސެންޓޭއެވެ. ސެންޓޭއަށް ބޯޅަ ފޮނުވާލުމުގެ ކުރިން އޭނާއަށް އޭރިއާ ތެރެއިން ފައުލް ކުރުމުން ރެފްރީ ވަނީ ޕެނެލްޓީ ދީފައެވެ. އެ ޕެނެލްޓީ ސެންޓޭ ފޮނުވާލި ނަމަވެސް، ގޯލްކީޕަރު ސާގިބު ވަނީ ހުޝިޔާރުކަމާއެކު ދިފާއުކޮށްފައެވެ.\nނިއުއިން ލީޑު ނެގީ 57 ވަނަ މިނެޓުގައެވެ. ސެންޓޭ ދިން ބޯޅައަކުން ގޯލް ހުޅުވާލީ ރުވާންޑާގެ ފޯވަޑް އަތޫރޭ ކިޕްސަނއެވެ. ލީޑަށް ފަހު ނިއުއިން ކުޅުން ރަނގަޅުކުރިއެވެ. އެޓޭކްތައް އުފައްދަން ފެށިއެވެ. ހަމްޕުއާއި ކަންޑެލާގެ ފުރުސަތުތައް ފާހަގަކުރެވުނު އިރު، އެ ދެކުޅުންތެރިންގެ ފުރުސަތުތައްވެސް ވަނީ ބޭކާރުވެފައެވެ.\nރޭގެ މެޗުގައި ރެފްރީންގެ ނިންމުންތަކަށް ދެޓީމުންވެސް ފާޑު ކިޔާފައިވެއެވެ. ހާއްސަ މެޗުގެ 78 ވަނަ މިނެޓުގައި ފޯކައިދޫގެ ޑިފެންޑަރު އަހުމަދު ވިޖުދާން (ވިޖޫ)އަށް ދެއްކި ރަތް ކާޑާއެކު ފޯކައިދޫން ވަނީ ވަރަށް ބޮޑަށް ރެފްރީއާ ސުވާލުކޮށްފައެވެ.\nފޯކައިދޫގެ ރަތްކާޑާއެކު ނިއުއަށް އިތުރު ހިތްވަރެއް ލިބުނެވެ. މެޗުގެ ނަތީޖާ ހަމަހަމަ ކުރުމަށް ފޯކައިދޫއަށް ދަތިތަކެއް ކުރިމަތިވިއެވެ. މެޗުގެ ފަހު ހާފް ނިމެން ދަނިކޮށް، ސެންޓޭގެ ހިލޭ ޖެހުމެއް ގޯލްގެ ދަނޑިއަށްވެސް އަމާޒުވި އިރު، ފޯކައިދޫން ކުޅުންތެރިޔަކު މަދުކޮށް ކުޅުމުގެ ފައިދާ ނަގައި، ފަހުވަގުތު ނިއުއިން ލީޑު ފުޅާކުރިއެވެ.\nސެންޓޭއަށް އޭރިއާ ތެރެއިން ކުރި ފައުލަކާ ގުޅިގެން ލިބުނު ޕެނެލްޓީވެސް ކާމިޔާބުކުރީ އޭނައެވެ.\nދިރާގު ދިވެހި ޕްރިމިއާ ލީގުގެ ކުޅުން ދެން ފެށޭނީ އަންނަ ބުރާސްފަތި ދުވަހުގައެވެ.


ސިހުރު ހާހޫރައާއި އިންތިޚާބު. | Dhiislam | Dhiislam\nސިހުރު ހާހޫރައާއި އިންތިޚާބު.\nހުސެއިން ސާލިމް ފެބްރުއަރީ 6, 2011\nތިމާމެން ކުރާ އެކި އެކި ކަންކަމުގައި، ސިހުރު ހެދުމާއި، ފާލު ބެލުން ފަދަ ކަންކަމަކީ މުޅި ދުނިޔޭގެ އެކި ޤައުމުތަކުގައިވެސް ވަކި ބަޔަކު ކުރަމުން ދާ ކަންކަމެވެ. ނަމަވެސް އެއްވެސް ޖެހިލުމެއް ނެތި އަޅުގަނޑަށް ދަންނަވާލަންކެރޭ ވާހަކައަކީ، ނިސްބަތުން ބަލާއިރު ދިވެހީންނަށްވުރެއް މިކަމުގައި ދުނިޔޭގެ އެއްވެސް ބަޔަކު ކުރީގައި ނޫޅޭނެ ވާހަކައެވެ.\nތެދު ތެދަށް ދަންނަވަނީނަމަ، ދިވެހީންނަކީ އެމީހުން ކުރާ ކޮންމެ ކަމެއްގައިވެސް ކޮންމެވެސް މިންވަރަކަށް މި ނުބައި ޝިރުކުގެ ޢަމަލު ކުރަމުން ދާބައެކެވެ. މިސާލަކަށް ދަންނަވަނީނަމަ، އާ އޮޑި ބާލާއިރު ދޯންޏަށް ސިހުރު ހެދުމުން ފެށިގެން ގޮސް ތިމާގެ ހަޔާތުގެ ބައިވެރިޔަކު ހޯދުމަށްވެސް ސިޙުރު ހަދާ މީހުން ރާއްޖޭގައި އުޅެމުން ދެއެވެ. ދެމަފިރިން ދޭތެރޭ މައްސަލަ ޖެހި އެ ދެމީހުންގެ ގުޅުން ނިމުމަކަށް ގެނައުމަށް ހަދާ ވަރިތޮޅިއަކީވެސް ރާއްޖޭގައި ގިނަ އަދަދަކަށް ހަދަމުން ދާއެއްޗެކެވެ.\nދިވެހީންނަކީ، ގިނަ ކަންތައްތަކުގައި، ސިހުރު ހަދައިގެން ކުރިހޯދަން ބޭނުންވާ ބަޔަކަށް ވީ ހިނދު، ލޯކަލް ކައުންސިލް އިންތިހާބުގައި ކުރިހޯދުމަށް އެފަދަ ކަންކަން ކުރިކަމީ އަޅުގަނޑުމެން ހައިރާން ވާންޖެހޭ ކަމެއް ނޫނެވެ. ޤަބޫލުކުރެވުނަސް، ނުކުރެވުނަސް ހަޤީގަތަކީ މި ފަހަރު ލޯކަލް ކައުންސިލް އިންތިހާބުގައި ކުރި ހޯދުމަށްޓަކައި، ކެމްޕޭނުކުރެއްވުމުގައި އުޅުއްވި ބޭފުޅުންނަށްވުރެއް ބުރަކޮށް އުޅުއްވީ މިދަންނަވާ ނުބައި، ސިހުރު ހެދުމުގައި އުޅުނު މީހުންނެވެ. ރޭގަނޑު މީސްތަކުން ނިދާ މުޅި ރަށް ހިމޭންވުމުން މިވެރިން ނުކުމެ ރަށުތެރޭ މިޖަހާ ސަކަރާތަކީ، ދުވާލުގެ މެންދުރުކޮޅު ކެމްޕޭނުކުރަށްވާ ބޭފުޅުން މި ކުރަށްވާ ކެމްޕޭނަށްވުރެ ވަކި ކުޑަ ކަމެއް ނޫނެވެ.\nލޯކަލް ކައުންސިލް އިންތިހާބުގައި ކުރި ހޯދުމަށްޓަކައި، ބައެއް މީހުން ސިހުރު ހެދިކަމަށް، ޤަބޫލުނުކުރެވޭ ބޭފުޅުންނަށް ދަންނަވާލަމެވެ. މިނުބައި އަމަލު ކުރަނިކޮށް ލޮލުން ދެކުނު މީހުން އަޅުގަނޑުގާތު މިވާހަކަ ދަށްކާފައި އެބަހުއްޓެވެ. ރޭގަނޑު ކީއްކުރަންތޯއެވެ. ރޯމާ ދުވާލު އެންމެން ހިނގާ މަގުމަތީގަވެސް، މި ޖާހިލުން ކިޔަވާ ކުފުރުގެ ކިޔެވެލިތައް ކިޔަވަމުން ހިނގާފައި އެބަހުއްޓެވެ. މިއީ ޙަޤީގަތެވެ.\nމި ނުބައި ޖަރީމާ ހިންގާ ބޭފުޅުންނަށް އަޅުގަނޑު އާދޭހާކު ގޮވާލަމެވެ. ދުނިޔޭގެ އެދުމަށްޓަކައި ތިބޭފުޅުންގެ އާޚިރަތް ތިޔަ ވިއްކަވާލައްވަނީތޯއެވެ؟ ތިމާ ތާއީދުކުރާ ޕާޓީއަށް ކުރި ހޯދައި ދިނުމަށްޓަކައި، މަތިވެރިވެގެންވާ އިސްލާމް ދީނުންވެސް ބޭރުވަނީތޯއެވެ؟ ހެޔޮ ނުވާނެއެވެ. މިއަދު ތިބޭފުޅުން ތިކުރަށްވާ ޖާހިލު އަމަލުތަކުގެ ނަތީޖާ ވަރަށް ފޮނިވެދާނެއެވެ. އެކަމަކު އަދި އެއީ ނިމުމެއް ނޫނެވެ. ތިޔަ ކުރާ އަމަލުތަކާމެދު މާތްﷲ ސުވާލުކުރަށްވާނެއެވެ. އަދިވެސް ދަންނަވަމެވެ. އިސްލާމް ދީނުގެ ބޮޑެތި ބައެއް އިލްމުވެރިން ލިޔުއްވާ ގޮތުގައި ސިހުރު ހާދާ މީހެއްގެ ޖަޒާއަކީ މެރުމެވެ. އަދި އެމީހަކީ ދީނުން ބޭރުވެފައިވާ މީހެކެވެ.\n“حَدَّثَنَا أَحْمَدُ بُنِ مَنِيْعُ , حَدَّثَنَا أَبُو مُعَاوِيَةُ عَنْ إِسْمَاعِيْلُ بُنِ مُسْلِمٍ عَنِ الْحَسَنِ بْنِ جُنْدُبٍ قَالَ , قَالَ رَسُولُ اللهِ حَدُّ السَّاحِرِ ضَرْبَةٌ باِ لسَّيْفِ.”\nމާނައީ: ޙަސަނު ބުނި ޖުންދުބުގެ ކިބައިން އިސްމާޢީލު ބުނި މުސްލިމު ރިވާކުރެއްވިކަމަށް އަބޫ މުޢާވިޔަތުގެ ކިބައިން އަޙްމަދު ބުނި މުނީޢު ތިމަންނާއަށް (ތިރުމިޛީ އަށް) ވިދާޅުވިއެވެ. ރަސޫލުﷲގެފާނު ޙަދީޘްފުޅުކުރެއްވިއެވެ. ސިޙުރުވެރިޔާގެ ޙައްދަކީ ކަނޑިން ޖަހާ މަރާލުމެވެ. (ސުނަނު އައް ތިރުމީޛީ : (1462 ވަނަ ޙަދީޘް)\nމި ލިޔުމަކީ ކަނޑިތީމު އޮންލައިނުން ނަކަލު ކޮށްފައިވާ ލިޔުމެކެވެ.


Kuda kamakun Bodu farubadha ehgge SavaabaaDharuma | Dhiislam\nކުޑަ ކަމަކުން ބޮޑު ފަރުބަދައެއްގެ ޘަވާބާއި ދަރުމަ!\nއައްޝައިޚް ޝަފީޢު އަބްދުﷲ މެއި 19, 2020\nقال ابن المبارك رحمه الله (رب عمل صغير تكبره النية ورب عمل كبير تصغره النية)\nމާތް މަތިވެރި ތާބިޢީ ބޭކަލެއް ކަމުގައި ވާ ޢަބްދުﷲ އިބްނު އަލްމުބާރަކު رحمه الله ވިދާޅުވެފައިވެއެވެ. ވަރަށް ކުޑަ ޢަމަލެއް ފަހަރެއްގައި ނިޔަތުގެ ސަބަބުން ވަރަށް ބޮޑު ޢަމަލަކަށް ބަދަލުވެގެން ހިނގައިދާނެއެވެ. އަދި ހަމައެހެންމެ، ވަރަށް ބޮޑު ޢަމަލެއް ނިޔަތުގެ ސަބަބުން ވަރަށް ކުޑަ ކަމަކަށް ވެގެން ހިނގައިދާނެއެވެ.\nނިކަން މި ބަސްފުޅާ މެދު ވިސްނަވާށެވެ!\nމާތް ﷲ އާ މެދު ތިބާގެ ހިތުގައި އޮންނަ އިޚްލާޞްތެރި ކަމެއްގެ ސަބަބުން ތިބާ ކުރާ ކުޑަކުޑަ ޢަމަލެއްވެސް ބޮޑު ސިންގާ ފަރުބަދައެއް ވަރުވެގެން ހިނގައިދާނެއެވެ. އަދި ހަމައެހެންމެ، ފެންނަ ފެނުމަށް ވަރަށް ބޮޑު ސިންގާ ޢަމަލެއް އެއީ ނިކަން ކުޑަކުޑަ ކުނޑިފުކަކަށްވެސް ވެގެން ހިނގައިދާނެއެވެ.\nއެހެނީ، މާތް ﷲ ސުބުޙާނަހޫ ވަތަޢާލާގެ ޙަޟްރަތުގައި ބޭރުފުށުގެ ޢަމަލަކީ އެއްވެސް އަގެއް ހުރި އެއްޗެއް ނޫނެވެ. އޭގައި އިޚްލާޞްތެރިކަމެއް ނެތް ނަމައެވެ.\nމިސާލަކަށް؛ ޞަދަޤާތަށް ބަލައިލަމާ ހިނގާށެވެ. މީހަކު ޞަދަޤާތް ކުރަނީ މިލިއަން ރުފިޔާއެވެ. ނަމަވެސް ޘަވާބާއި ދަރުމައިގެ ގޮތުން އެއީ ވެލިފުކެއް ވަރުގެ އެއްޗެކެވެ. ކީއްވެތޯއެވެ؟ އެއީ އޭނާ އެ ޞަދަޤާތް ކުރި އިރު ބޮޑަށް ހިތުގައި އޮތީ މީހުންގެ މަދަޙައެވެ. މާތް ﷲ އަށް އޮތް އިޚްލާޞްތެރިކަން ވަރަށް ކުޑައެވެ. އެހެންކަމުން، އޭނާގެ ޢަމަލަކީ ވެލިފުކެއް ފަދަ އެއްޗެކެވެ.\nއެއާ ޚިލާފަށް ، މާތް ﷲ ގެ މަގުގައި އެންމެ ރުފިޔައެއް ހޭދަ ކުރި މީހާއަށް ޘަވާބާއި ދަރުމައިގެ ގޮތުން އުޙުދު ފަރުބަދަ ވަރުގެ ބޮޑު ފަރުބަދައެއް ވަރުގެ ޘަވާބާއި ދަރުމަ ލިބިދާނެއެވެ. އެހެނީ، އޭނާ އެ ހޭދަކުރީ މާތް ﷲ ރުއްސެވުމާއި ފުއްސެވުން އެދިގެން އޭނާ އަކީ ފަޤީރަކަށް ވުމާއެކު ވެސް އިޚްލާޞްތެރި ހިތަކުން ކަމަށްވުމުންނެވެ.\nނަމާދުގެ މިސާލަށް ބަލަމާތޯއެވެ؟ އަޅުގަނޑުމެން އެންމެންނަށްވެސް އެނގޭނެއެވެ. މާތް ވެގެންވާ މައްކާގެ ޙަރަމްފުޅުގައި ކުރާ ނަމާދެއްގެ ޘަވާބާއި ދަރުމައަކީ އެހެން މިސްކިތެއްގައި ކުރާ ނަމާދުގެ އެއްލައްކަ ނަމާދުގެ ޘަވާބާއި ދަރުމައެވެ. އެއްލައްކައެވެ. ސުބުޙާނަ ﷲ!\nނަމަވެސް ނިކަން ބައްލަވާށެވެ. ޙަރަމްފުޅުގައި ނަމާދު ކުރި މީހާއަށް ސުމެއް ލިބިދާނެއެވެ. އަދި ރާއްޖޭގެ ރަށެއްގެ އާދައިގެ ކުޑަ މިސްކިތެއްގައި ނަމާދު ކުރި މީހާއަށް އުޑާއި ބިން ފުރޭހާ ޘަވާބާއި ދަރުމަ ލިބިދާނެއެވެ. ތަފާތު ވީ ދެމީހުންގެ ނިޔަތެވެ. ޙަރަމްފުޅުގައި ނަމާދު ކުރި މީހާގެ ހިތަށް ވެރިވެފައިވީ ބޮޑާ ކަމާއި ކިބުރުވެރި ކަމާއި ދެއްކުންތެރިކަމެވެ. ރާއްޖޭގައި ނަމާދު ކުރި މީހާގެ ހިތުގައި އޮތީ އިޚްލާޞްތެރިކަމާއި ޚުޝޫޢަތްތެރިކަމާއި ޚުޟޫޢަތްތެރިކަމެވެ. ރުއްސެވުމާއި ފުއްސެވުމަށް އެދޭ ހިތެކެވެ.\nއެހެންކަމުން، މިރަމަޟާން މަހުގައިވެސް އަޅުގަނޑުމެން އަޅުކަންތައް ކުރަމުން ދާ އިރު، މިކަންކަން ހަނދުމަ ކުރަންވީއެވެ. ގިނަގިނައިން ނިޔަތް ޚާލިޞް ކުރަންވީއެވެ. އިރުއިރު ކޮޅާ ނިޔަތް މުރާޖަޢާކޮށް މާތް ﷲ ގެ ޘަވާބާއި ދަރުމައަށް ހިތް ޚާލިޞް ކުރަންވީއެވެ. އަދި ކުރާ އަޅުކަމުގެ ވާހަކަ މީހުން ކައިރީގައި އެއްވެސް ޖާއިޒު ޙާޖަތެއް ނެތި ދެއްކުމުން ދުރުވާން ވީއެވެ.


Faaithuvi hafthaa gai dhanduverikamuge baavaihthakuge 71% male...\nވިޔަފާރި - ދަނޑުވެރިކަމުގެ ބާވަތްތައް\nފާއިތުވި ހަފްތާގައި ދަނޑުވެރިކަމުގެ ބާވަތްތަކުގެ 71 އިންސައްތަ މާލެ ގެނެސްފައި ވަނީ އއ. އަތޮޅާއި ކ. އަތޮޅުން\nއެންމެ ގިނައިން ގެނެސްފައި ވަނީ ފަޅޯ\nއެންމެ މަދުން ގެނެސްފައި ވަނީ މުރަނގަތޮޅި\nދެވަނައަށް އެންމެ ގިނަ ބާވަތްތައް ގެނެސްފައިވަނީ ލ. އަތޮޅުން\nކ. މާލެ 24 އޭޕުރިލް 2018 | އަންގާރަ 18:42 1,092\nދަތުރުވެރިންގެ މާރުކޭޓު - ސިމާހާ ނަސީމް\nފާއިތުވި ހަފްތާގައި ދަނޑުވެރިކަމުގެ ބާވަތްތަކުގެ 71 އިންސައްތަ މާލޭގެ މާރުކޭޓަށް ގެނެސްފައި ވަނީ އއ. އަތޮޅާއި ކ. އަތޮޅުން ކަމަށް މިނިސްޓްރީ އޮފް ފިޝްރީޒް އެންޑް އެގްރިކަލްޗަރ އިން ބުނެފިއެވެ.\nފިޝަރީޒް މިނިސްޓްރީން އާންމުކުރި ތަފާސް ހިސާބުތަކުން ދައްކާ ގޮތުގައި އޭޕްރިލް މަހުގެ 15 ވަނަ ދުވަހުން ފެށިގެން 19 ވަނަ ދުވަހަށް އަތޮޅުތަކުން މާލޭގެ މާރުކޭޓަށް ގެނައި ދަނޑުވެރިކަމުގެ ބާވަތްތަކުގެ ތެރެއިން ދެވަނައަށް އެންމެ ގިނައިން ގެނެސްފައި ވަނީ ލ. އަތޮޅުންނެވެ. ލ. އަތޮޅުން 20 އިންސައްތަ ގެނެސްފައިވާއިރު ތ. އަތޮޅުން ގެނެސްފައި ވަނީ ހަތަރު އިންސައްތައެވެ. އަދި ށ. އަތޮޅުން ގެނެސްފައިވަނީ އެއް އިންސައްތައެވެ.\nފާއިތުވި ހަފްތާގައި އަތޮޅުތަކުން ގެނެސްފައިވާ ދަނޑުވެރިކަމުގެ މައިގަނޑު ބާވަތްތައް ކިލޯ އިން ބަލާއިރު އެންމެ ގިނައިން ގެނެސްފައި ވަނީ ފަޅޮލެވެ. 10,000 އަށްވުރެން ގިނަ ކިލޯ ގެނެސްފައިވާއިރު 9,000 ކިލޯގެ ފަތްކެޔޮ ވަނީ ގެނެސްފައެވެ. އަދި 1,000 ކިލޯ އަށް ވުރެން ގިނައިން ބައްޓާއި ގިތެޔޮ މިރުހާއި ޗިޗަންޑާގެ އިތުރުން ޗައިނީސް ކެބެޖް ވަނީ ގެނެސްފައެވެ. މާރުކޭޓުގައި ފަޅޯ ގިނަވަމުން އަގު ވަނީ ވަރަށް ބޮޑަށް ވެއްޓިފައެވެ. ކިލޯއެއް 12ރ. އަށް ލިބެން އެބަހުއްޓެވެ.\nމީގެ އިތުރުން 1,000 ކިލޯގެ ކިއުކަންބާ ގެނެސްފައިވާއިރު 900 ކިލޯގެ ތޮރާ އާއި ފާގަ ވަނީ އަތޮޅުތަކުން މާރުކޭޓަށް ގެނެސްފައެވެ. އަދި 100 ކިލޯ އަށް ވުރެން ގިނައިން ކަރާ، ބޯށި އަދި އަނބު ގެނެސްފައިވާއިރު އެންމެ މަދުން ގެނެސްފައި ވަނީ މުރަނގަތޮޅިއެވެ. އެގޮތުން 10 ކިލޯގެ މުރަނގަތޮޅި ވަނީ މިދިޔަ ހަފްތާގައި މާރުކޭޓަށް ގެނެސްފައެވެ.\nވިޔަފާރިވެރިން ވެސް ބުނެފައި ވަނީ މާރުކޭޓުގައި ވިއްކާ ދަނޑުވެރިކަމުގެ ބާވަތްތަކުގެ ތެރެއިން އެންމެ ގިނައިން ބާވަތްތައް ގެނެސްފައި ވަނީ އއ. އަތޮޅުން ކަމަށާއި އާންމު ގޮތެއްގައި މިދިޔަ ހަފްތާގައި ވެސް އަދި މި ހަފްތާގައި ވެސް ވިޔަފާރި ރަނގަޅު ކަމަށެވެ.


ލުނބޯ | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ލުނބޯ\nލުނބޮޔަކީ ހުތް ރަހަ އެކުލެވޭ މޭވާ އެވެ. އާންމުގޮތެއްގައި ލުނބޯ ބޭނުންކުރެވެނީ ތަފާތު ސަލަޑް، އަދި އެހެނިހެން ކާތަކެތި ތައްޔާރު ކުރައްވާއިރު ހުތް ރަހަ ހެޔޮވަރު ކޮށްލުމުގެ ގޮތުންނެވެ. ލުނބޯ ފަންޏަކީ ހަށިގަނޑަށް ފައިދާ ހުރި ބުއިމެކެވެ. ލުނބޯ އަކީ ހުތް މޭވާ އާއިލާގެ މެންބަރެކެވެ. މިއާއިލާއަށް ނިސްބަތްވާ އެހެން މޭވާތަކުގެ ތެރޭގައި، ދޯޅަނބު، ގޮމަށި، ނިޔަދުރު، ބަނބުޅަބޮސް، ފޮނި ލުނބޯ ނުވަތަ އޮރެންޖު، ބޮޑު ލުނބޯ، ގްރޭޕްފުރުޓް، ޔޫސުފުއަފަންދީ، ނާރިނގު، ކުދި ލުނބޯ، އަދި ކުދި އޮރެންޖް ހިމެނެއެވެ.\nދިވެހި ނަން : ލުނބޯ\nއިގިރޭސި ނަން : Lime\nޢިލްމީ ނަން : Citrus Latifolia / Citrus Aurantifolia\n2 މިލިގްރާމް ސޯޑިއަމް 30 ކިލޯކެލަރީ ހަކަތަ\n102 މިލިގްރާމް ޕޮޓޭސިއަމް 10.5 ގްރާމް ކާބޯހައިޑްރޭޓް\nކޮންމެ 100 ގްރާމް ގައި މަޢުދަންތައް 0.7 ގްރާމް ޕްރޮޓީން\n33 މިލިގްރާމް ކެލްސިއަމް 0.2 ގްރާމް ފެޓް\n0.1 މައިކްރޯ ގްރާމް ކޮޕަރ 2.8 ގްރާމް ފައިބަރު\n0.6 މިލިގްރާމް ދަނގަޑު ކޮންމެ 100 ގްރާމް ގައި ވިޓަމިންތައް\n6 މިލިގްރާމް މެގްނީޒިއަމް 8 މައިކްރޯ ގްރާމް ފޮލިކް އެސިޑް\n0 މިލިގްރާމް މެންގަނީޒް2މިލިގްރާމް ނިއެސިން\n18 މިލިގްރާމް ފޮސްފަރަސް 0.2 މިލިގްރާމް ޕެންތޮނިކްއެސިޑް\n0.4 މައިކްރޯ ގްރާމް ސިލެނިއަމް0މިލިގްރާމް ޕައިރިޑޮކްސިން\n0.1 މިލިގްރާމް ޒިންކް0މިލިގްރާމް ރައިބޯފްލެވިން\nކޮންމެ 100 ގްރާމް ގައި ފައިޓޯނިއުޓްރިއެންޓްތައް 0.4 މިލިގްރާމް ތިއެމިން\n0 މައިކްރޯ ގްރާމް ކެރޮޓީން އަލްފާ 50 އައިޔޫ ވިޓަމިން އޭ\n0 މައިކްރޯ ގްރާމް ކެރޮޓީން ބީޓާ 29 މިލިގްރާމް ވިޓަމިން ސީ\n0 މައިކްރޯ ގްރާމް ކްރިޕްޓޯޒެންތިންބީ 0.2 މިލިގްރާމް ވިޓަމިން އީ\n0 މައިކްރޯ ގްރާމް ލޫޓީންޒިއެޒެންތިން 0.6 މައިކްރޯ ގްރާމް ވިޓަމިން ކޭ\nނޯޓް:ލުނބޯ،ކުދިލުނބޯ،ގްރޭޕްފުރުޓް،ކުދި އޮރެންޖު،އޮރެންޖު،ދޯޅަނބު،ގޮމަށި، ޔޫސުފުއަފަންދީ، ނިޔަދުރު، ނާރިނގު،އަދި ބަނބުޅަބޮސް ނިސްބަތްވަނީ ޢިލްމީ ގޮތުން އެއް އާއިލާ އަކަށެވެ. އެހެންކަމުން މިމޭވާތަކުން ލިބޭ ޞިއްޙީ ފައިދާގައި އެއްގޮތްކަމެއް ހުރުމަކީ ވެދާނެގޮތެކެވެ.\nލުނބޯއިން ލިބޭ ބައެއް ޞިއްޙީ ފައިދާތައް\n• ލުނބޯގައި ވިޓަމިން ސީ ވަރަށް ގިނައިން ހުރެއެވެ. މިހެންވުމުން:-\n• ސްކާރވީ : ލުނބޮޔަކީ ވިޓަމިން ސީ ހަށިގަނޑުން އުނިވުމުން ޖެހޭ ބައްޔެއް ކަމުގައިވާ "ސްކާރވީ"(Scurvy) އަށް ފަރުވާކުރުމުގައި ބޭނުންކުރެވޭ މަޝްހޫރު މޭވާ އެކެވެ. ސްކާރވީ ޖެހުމުން ނޭފަތުން އަރިދަފުސް ފޭބުން، ކެއްސުން، އަނގަފާރު އެޅުން، ތުންފަތް ފެޅުން، ދުލުގައި ފާރުހެދުން، ހިރުގަނޑު ދުޅަވެ ރަތްވުން ފަދަ އުދަނގޫތައް ދިމާވެއެވެ. މިއީ ވިޓަމިން ސީ މަދުވުމުން ޖެހޭ ބައްޔަކަށްވުމުން މީގެ ފަރުވާ އަކީ ވެސް ހަށިގަނޑަށް ގިނައިން ވިޓަމިން ސީ ލިބޭނެ ގޮތް ހެދުމެވެ. ލުނބޮޔަކީ ވިޓަމިން ސީ އިން މުއްސަދިވެފައިވާ މޭވާ އެކެވެ.\n• ހަމުގެ ފަރުވާ : ލުނބޯ ޖޫސް ބުއިމާއި، ލުނބޯ ތެޔޮ ގައިގައި އުގުޅުމަކީ އެކަމުގެ ސަބަބުން ހަންގަނޑަށް އާރޯކަން ގެނެސްދޭނެ ކަމެކެވެ. ލުނބޯ ބޭނުންކުރުމަކީ ހަމުގެ ފަށަލަތައް އާކޮށްދީ، ހަމުގެ އޮމާންކަމާއި ވިދުން، އިތުރުކޮށްދޭނެ ކަމެކެވެ. ލުނބޯގައި ވިޓަމިން ސީ އަދި ފްލޭވޮނޮއިޑް އެކުލެވުމުގެ ސަބަބުން ހަށިގަނޑުން ދުވާ ނުބައި ވަހުން ސަލާމަތް ކޮށްދެއެވެ. ވިޓަމިން ސީ އަދި ފްލޭވޮނޮއިޑް ތަކަކީ ޖަރާސީމް މަރާލުމުގެ ބާރު ލިބުމުގެ އިތުރުން، އެންޓި އޮކްސިޑެންޓްގެ ގޮތުގައި ވެސް ހަރަކާތްތެރިވާ މާއްދާތަކެކެވެ. ލުނބޯ ތެޔޮ ހަމުގައި އުގުޅުމުން، މަރުވެފައިވާ ހަމުގެ ސެލްތައް ވަކިކޮށްދީ، ހަންފޮޅުމާއި، ބިހިނެގުމުން ދުރުކޮށްދީ، ހަންމަށައިގެން ގޮސްފައި ހުންނަ ތަންތަން އަވަހަށް ފަސޭހަކޮށް ދެއެވެ. ފެންގަޑަށް ލުނބޯ ތެޔޮ ނުވަތަ ޖޫސް އަޅައިގެން ފެންވަރާލުމުން ހަށިގަނޑަށް ތާޒާކަން ގެނެސް ދެއެވެ.\n• ހަޖަމުކުރުން : ލުނބޯ ބޭނުންކުރުމަކީ ހަޖަމުކުރުމަށް އެހީތެރިވެދޭ ކަމެކެވެ. ފުރަތަމަ ކަމަކީ ލުނބޯ ބޭނުންކުރުމުން އަނގައިގެ ތެރޭގައި ކުޅު ގިނަވެ، ކާތަކެތި ފަސޭހައިން ހަފައި، މުގުރައި، ޗިސްކޮށް ކުދިކުދި ކުރުމަށް އެހީތެރިވެދެ އެވެ. މީގެ އިތުރުން ލުނބޯގައި ހިމެނޭ ބައެއް ކަހަލަ މާއްދާތަކުގެ ސަބަބުން ހަޖަމުކުރުމަށް ބޭނުންވާ ދިޔަ ނުވަތަ ޖޫސް، ބައިލް، އަދި އެސިޑްތައް، މައިދާއާއި ގޮހޮރުގެ ތެރެއަށް ދޫކުރުމަށް ބާރުއަޅައެވެ. މީގެ އިތުރުން ހަޖަމުކުރުމުގެ ތެރޭގައި ގޮހޮރަށް ގެންނަ ހަރަކާތްތައް ހަލުވިކުރުމަށް ވެސް އެހީތެރިވެދެއެވެ.\n• ބަނޑުހިކުން : މައިގަނޑު ގޮތެއްގައި ބަލާއިރު ލުނބޯގައި ހިމެނޭ ބައެއް ކަހަލަ އެސިޑް ތަކަކީ ހަޖަމުކުރާ ނިޒާމު ދޮވެ ސާފުކުރުމުގައި އެހީތެރިވެދޭ މާއްދާ ތަކެކެވެ. ބުނެވޭގޮތުގައި ލޮނާއި، ލުނބޯ ޖޫސް އެއްކޮށްގެން ބޭނުންކުރުމުން ފަސޭހައިން ބޮޑުކަމުދެވި، ބަނޑުހިކުމުން ސަލާމަތްކޮށް ދެއެވެ. ބަނޑުހިކުމުން ދުރުކޮށްދީ، ފަސޭހައިން ބޮޑުކަމުދެވޭނަމަ ފުރަގަސްފަރާތު ބަލީގެ އުދަނގޫ ކުރިމަތިވުމުގެ ފުރުޞަތު ކުޑަވާނެ އެވެ. ހެދުނު ހައިބަޑާހުރެ ފެންތަށްޓަކާއެކު ލުނބޯ ޖޫސް ބޭނުންކުރުމުން ފަސޭހައިން ބޮޑުކަމުދެވޭގޮތް ވާކަމަށް ބުނެއެވެ.\n• ގޮހޮރުގެ ފާރު : ކުރިން ވެސް ބުނި ފަދައިން ލުނބޯގައި ވިޓަމިން ސީގެ އިތުރުން ފްލޭވޮނޮއިޑް ތައް ހުރެއެވެ. އެގޮތުން ހުންނަ އެއް ފްލޭވޮނޮއިޑް އަކީ "ލިމޯނިން ގްލައިކޯސައިޑް"(Limonin glycoside) އެވެ. މިބުނި މާއްދާ އަކީ އެންޓި އޮކްސިޑެންޓެއްގެ އިތުރުން، ޖަރާސީމް މަރާލުމުގެ ބާރާއި، ކެންސަރާއި ދެކޮޅަށް މަސައްކަތްކުރުމުގެ ބާރާއި، އަދި ވިހަ ސާފުކުރުމުގެ ބާރު ލިބިފައިވާ މާއްދާ އެކެވެ. މި ޚާއްޞިއްޔަތު ލިބިފައިވުމަކީ ލުނބޯ ބޭނުންކުރުމުން ގޮހޮރާއި، މައިދާގެ ފާރު އަދި އަނގައިގެ ފާރު ފަސޭހަވުމަށް އެހީތެރިވެދޭނެ ކަމެކެވެ.\n• ނޭވާލާ ނިޒާމްގެ މައްސަލަތައް : ލުނބޯ ތެލުގައި ފްލޭވޮނޮއިޑް ހުރެއެވެ. އެގޮތުން ހިމެނޭ އެއްމާއްދާ އަކީ "ކެއެމްޕްފީރޯލް"(Kaempferol) އެވެ. ލުނބޯ ބޭނުންކޮށްގެން ބާމުޔާއި، އިންހޭލާރ އަދި ވޭޕޮރައިޒަރ ތައް އުފައްދާފައި ހުރެއެވެ. މިއީ ނޭވާލާ ނިޒާމަށް ދިމާވާ އެކިއެކި މައްސަލަތަކުގައި ބޭނުންކުރުމުން އެހުންނަ މައްސަލަތަކަށް ލުއިކަމާއި ފަސޭހަކަން ގެނެސްދޭ އެއްޗެތި ތަކެކެވެ. ލުނބޯތޮށި ނޮޅާލުމަށްފަހު، ނޭފަތުގެ ޖައްސާލާފައި އެތެރެއަށް ދަމާލުމުން ވެސް ބައެއް ފަހަރު ނޭވާލާ ނިޒާމްގެ މައްސަލަތަކަށް ލުއިކަން ލިބޭކަމަށް ވެއެވެ.\n• ލޮލުގެ ފަރުވާ : ލުނބޯގައި ހިމެނޭ ވިޓަމިން ސީ ގައި އެކުލެވޭ އެންޓި އޮކްސިޑެންޓް ގެ ބާރުގެ ސަބަބުން އުމުރުން ދުވަސްވުމުން ދިމާވާ ލޮލަށް ނުފެނުމުގެ މައްސަލަ ނުވަތަ "މެކިޔުލަރ ޑިޖެނެރޭޝަން"(Macular Degeneration) އިން ދުރުކޮށް ހިމާޔަތްކޮށް ދެއެވެ. އަދި ލުނބޯގައި ހިމެނޭ ފްލޭވޮނޮއިޑްތަކުގެ ސަބަބުން ލޮލުގެ ތަފާތު ބަލިތަކުން ދުރުކޮށް ދެއެވެ. ލޮލު ރޯގާ ޖެހުމުން ފެނާއެއްކޮށް، ތާސީރު ދަށްކޮށްފައި ހުންނަ ލުނބޯ ޖޫސް ލޮލަށް ތިކި ޖައްސާ އުސޫލުން، ޖައްސައި އުޅެއެވެ. އަދި މާފެނާއި ލުނބޯ ޖޫަސް އެއްކޮށްގެން ވަކި ގަވާޢިދަކުން ބޭނުންކުރުމަކީ އުމުރުން ދުވަސްވުމުން ދިމާވާ ލޯފުސްވުމުން ރައްކާތެރިކޮށްދޭ ކަމެކެވެ.\n• ގައުޓް : ގައުޓް(Gout) އަކީ ހުޅު ދުޅަވުމުގެ ވައްތަރެކެވެ. ގައުޓް މެދުވެރިވުމުގެ މައިގަނޑު ދެ ސަބަބެއް ވެއެވެ. އެއީ ފުރަތަމަ ސަބަބަކީ ހަށިގަނޑުގައި ފްރީ ރެޑިކަލް ތައް ޖަމާވުމެވެ. ދެވަނަ ސަބަބަކީ ހަށިގަނޑުގައި ވިހަ މާއްދާ އެއްކަމުގައިވާ ޔޫރިކް އެސިޑް ގެ މިންވަރު މަތިވުމެވެ. ނުވަތަ ގިނަވުމެވެ. ލުނބޮޔަކީ އެންޓި އޮކްސިޑެންޓް (ވިޓަމިން ސީ) އަދި ވިހަ ސާފުކުރާ (ފްލޭވޮނޮއިޑް) ރިޒާވަރެކެވެ. ވިޓަމިން ސީ ގެ ސަބަބުން ފްރީ ރެޑިކަލްތަކުން ހަށިގަނޑަށް ލިބޭ ގެއްލުން ކުޑަކުރާއިރު، ފްލޭވޮނޮއިޑްގެ ސަބަބުން ހަށިގަނޑުގައި ޖަމާވާ ވިހަ މާއްދާތައް މަދުކުރެއެވެ.\n• ދަތްތަކާއި ހިރުގަނޑު : ވިޓަމިން ސީ ލުނބޯގައި ހުރުމަކީ ދަތްތަކާއި، ކަށިތައް ވަރުގަދަކޮށްދޭ ކަމެކެވެ. ދަތްފަނި ކެއުމާއި، ދަތްހެލުން، އަދި ހިރުގަނޑު ގިރުން ފަދަ މައްސަލަތަކުން ލުނބޯ ބޭނުންކުރާނަމަ ދުރުވާނެ އެވެ. ހިރުގަނޑަށް ދިމާވާ އެންމެ އަސާސީ މައްސަލަތަކުގެ ތެރޭގައި ވިޓަމިން ސީ މަދުވުމުން ދިމާވާ "ސްކާރވީ" ބައްޔާއި، ހިރުގަނޑުގައި ޖަރާސީމް އަށަގަތުން ހިމެނެއެވެ. މީގެ އިތުރުން އަނިޔާއެއް ލިބުމުގެ ސަބަބުން ހިރުގަނޑު ފާރުވުން ފަދަ ކަންތައް ތައް ވެސް ހިމެނެއެވެ. މިހުރިހާ ކަމަކަށް ވެސް ލުނބޯ ބޭނުންކުރުން އެހީއަކަށް ވެއެވެ. ވިޓަމިން ސީ ސްކާރވީ އަށް ފަރުވާކުރުމުގައި ބޭނުންކުރާއިރު، ހިރުގަނޑުގައި ޖަރާސީމް އަށަގަތުން ފްލޭވޮނޮއިޑްގެ ސަބަބުން ކުޑަކުރެއެވެ. އަދި ފްލޭވޮނޮއިޑް އާއި ޕޮޓޭސިއަމް ގުޅިގެން ހިރުގަނޑާއި އަނގައިގައި ހެދިފައި ހުންނަ ފާރު ފަސޭހަވުން ހަލުވިކޮށް އަވަސްކުރުވައެވެ.\n• ބަރުދަން ލުއިކުރުން : ތާފަނާ ފެނާއެކު ލުނބޯ ޖޫސް ބުއިމަކީ ބަރުދަން ލުއިވުމަށް އެހީތެރިވެދޭ ކަމެކެވެ. މިއީ ހަށިގަނޑަށް ތާޒާކަން ގެނެސްދޭ ކަމެއް ވެސް މެއެވެ. ލުނބޯ ޖޫހުގައި ވިޓަމިން ސީ ފަދަ އެންޓި އޮކްސިޑެންޓް ހުރެއެވެ. ލުނބޯގައި ހިމެނޭ ސައިޓްރިކް އެސިޑް އަކީ ސަރުބީ ވިރުވާ މާއްދާ އެކެވެ. އެހެންކަމުން ބަރުދަން ލުއިކުރަން ބޭނުންނަމަ، ދެތިން ހަފްތާވަންދެން ކޮންމެ ދުވަހަކު2ތަށި ލުނބޯ ޖޫސް އާދަކޮށް ބޭނުންކުރާށެވެ. މާބޮޑަށް ފަލަމީހުން ލުނބޯ ޖޫސް މާމުޔާއި އެއްކޮށްގެން، ކޮންމެ ދުވަހަކު ހެދުނު ހައިބަޑާހުރެ ބޭނުންކުރުމުން ބަރުދަން ލުއިވާކަމަށް ވެއެވެ.\n• ކުޑަކަމުދާ ނިޒާމްގެ މައްސަލަތައް : ލުނބޯގައި ޕޮޓޭސިއަމް ގިނައިން ހުރުމަކީ އެކަމުގެ ސަބަބުން ގުރުދާ އަދި މަސާނާއި ޖަމާވާ ވިހަ މާއްދާތައް ހަށިގަނޑުން ބޭރުކުރުމަށް އެހީތެރިވެދޭ ކަމެކެވެ. އަދި ލުނބޯގައި ހިމެނޭ ޖަރާސީމް މަރައި ނެތިކޮށްލުމުގެ ބާރަކީ އެކަމުގެ ސަބަބުން ކުޑަކަމުދާ ނިޒާމްގައި ޖަރާސީމް އެޅުމުގެ މައްސަލައިން މިންޖުކޮށްދޭނެ ކަމެކެވެ. ލުނބޯ ބޭނުންކުރުމަކީ ޕްރޮސްޓޭޓް ގްލޭންޑް ދުޅަވެ ބޮޑުވުން ހުއްޓުވާ ކަމެއް ވެސް މެއެވެ. އަދި ކެލްސިއަމް ޖަމާވުމުގެ ސަބަބުން ކުޑަކަމުދާހޮޅި ބެދުން ފަދަ މައްސަލަތަކުން ދުރުކޮށް ދެއެވެ. ފެނާއި އެއްކޮށް، ތާސީރު ދަށްކޮށްފައި ހުންނަ ލުނބޯ ޖޫހަކީ މަސާނާ ދުޅަވުން ކުރިމަތިވުމުން ބޭނުންކުރެވިދާނެ އެއްޗެކެވެ. އެގޮތުން މިފަދަ ޖޫސް ބޭނުންކުރުމުން ކުޑަކަމުދާއިރު ދިލަނެގުން ކުޑަކޮށްދީ، ކުޑަކަމުދާއިރު ލޭއައުން ހުއްޓުވައެވެ.\n• އެހެނިހެން ފައިދާތައް:-\no ކާހިތް ޖެއްސުވުން\no ރާއްޖެ ބަލި ފަދަ ހުޅުގެ ބަލިތަކަށް ފަރުވާކުރުން\no ގޮހޮރާއި ޕްރޮސްޓޭޓް ކެންސަރު ފަދަ ބާވަތްތަކުން ރައްކާތެރިކުރުން\no ވާޅުވުން، ކޮލެރާ، ހަކުރުބަލި، ލޭހޮޅިތައް ހަރުވެބެދުން ފަދަ ބަލިތަކަށް ފަރުވާކުރުން\no ލޭގެ ސަރުބީގެ މިންވަރު ދަށްކުރުން : ލުނބޯގައި ޕެކްޓިން ހިމެނެއެވެ.\n• އެހެނިހެން ބައެއް ނުކުތާތައް :\no ދޯޅަނބު، ގޮމަށި، އޮރެންޖު، ލުނބޯ ފަދަ ހުތްމޭވާގެ ބާވަތްތަކުގައި ވިޓަމިން ސީ ގިނަ އަދަދަކަށް އެކުލެވިގެން ވެއެވެ. ވިޓަމިން ސީ އަކީ ކާނާގެ ތަފާތު ބާވަތްތަކުގައި އެކުލެވޭ އެންމެ މުހިއްމު އެއް އެންޓިއޮކްސިޑެންޓް އެވެ. ވިޓަމިން ސީ ހަށިގަނޑުގެ ތެރޭގައި ދައުރުވަމުން ދާއިރު އެއާއި ބައްދަލުވާ ''ފްރީ ރެޑިކަލް''ތައް ''ނިއުޓްރަލައިޒް''(ހަމަހަމަކުރުން / އެސިޑަކަށް ނުވަތަ ބޭސް އަކަށް ނުވާނެގޮތް ހެދުން) ކުރެއެވެ. މިބުނި ''ފްރީ ރެޑިކަލް''ތައް ހަށިގަނޑުގެ ސެލްތައް ހަލާކުކޮށް، ދުޅަ އުފެއްދުމުގައި ބައިވެރިވެއެވެ. އެހެން ކަމުން ހުތްމޭވާތަކުގައި ވިޓަމިން ސީ ގިނަ އަދަދަކަށް އެކުލެވޭތީ ހުޅުތަކަށް ޖެހޭ ތަފާތު ބަލިތަކާއި ގުޅިގެން ކުރިމަތިވާ އުދަގޫތައް ކުޑަކުރުމަށް ހުތްމޭވާގެ ބާވަތްތަކުގެ ފަނި ބޭނުންކުރުން އެހީއަކަށް ވެއެވެ.\no ވިޓަމިން ސީ އަކީ ހަށިގަނޑުގެ ދިފާއީ ނިޒާމްގެ މަސައްކަތަށް ވެސް ބޭނުންވާ މާއްދާ އެކެވެ. އެހެންކަމުން އަރިދަފުސް ރޯގާ، އަދި އިންފްލެއެންޒާ ފަދަ ބަލިތަކުން ހިމާޔަތްވެ، ރައްކާތެރިކޮށް ދިނުމުގައި ވިޓަމިން ސީ އެކުލެވޭ ކާނާ އެހީއަކަށް ވެގެންދެއެވެ.\no ދޯޅަނބު، ގޮމަށި، އަދި ލުނބޯ ފަދަ ހުތްމޭވާތަކުގައި ފްލޭވޮނޮއިޑް ކަމްޕައުންޑް ތައް އެކުލެވިގެންވެއެވެ. މިކަމުގެ ސަބަބުން ކެންސަރު ފެތުރިގެން ދިއުން ކުޑަކުރުމުގައި އެހީ އަކަށް ވެއެވެ. މިފްލޭވޮނޮއިޑް ކަމްޕައުންޑް ތަކުގެ ސަބަބުން ކެންސަރު ޖެހުމުން އާދަޔާއި ޚިލާފަށް ބޮޑުވެ، އިތުރުވަމުންދާ ސެލްތައް ހުއްޓުވުމަށް އެހީއަކަށް ވެގެންދެއެވެ.